
[bookmark: _Hlk223530115]Στην Αθήνα σήμερα, 05 Μαρτίου 2026, ημέρα Πέμπτη και ώρα 13.10΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου, κυρίας Φωτεινής Αραμπατζή με θέμα ημερήσιας διάταξης την Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «α) Κύρωση Σύμβασης Μίσθωσης μεταξύ της Ελληνικής Δημοκρατίας και των εταιρειών «CHEVRON GREECE HOLDINGS (A2) B.V.» και «HELLENiQ UPSTREAM ΚΥΠΑΡΙΣΣΙΑΚΟΣ ΚΟΛΠΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Α2», νοτίως της Πελοποννήσου, β) Κύρωση Σύμβασης Μίσθωσης μεταξύ της Ελληνικής Δημοκρατίας και των εταιρειών «CHEVRON GREECE HOLDINGS (S PELOPONNESE) B.V.» και «HELLENiQ UPSTREAM ΝΟΤΙΑ ΤΗΣ ΠΕΛΟΠΟΝΝΗΣΟΥ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νότια της Πελοποννήσου», νοτίως της Πελοποννήσου, γ) Κύρωση Σύμβασης Μίσθωσης μεταξύ της Ελληνικής Δημοκρατίας και των εταιρειών «CHEVRON GREECE HOLDINGS (S CRETE 1) B.V.» και «HELLENiQ UPSTREAM ΝΟΤΙΑ ΚΡΗΤΗΣ Ι ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νότια της Κρήτης 1», νοτίως της Κρήτης και δ) Κύρωση Σύμβασης Μίσθωσης μεταξύ της Ελληνικής Δημοκρατίας και των εταιρειών «CHEVRON GREECE HOLDINGS (S CRETE 2) B.V.» και «HELLENiQ UPSTREAM ΝΟΤΙΑ ΚΡΗΤΗΣ ΙΙ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νότια της Κρήτης 2», νοτίως της Κρήτης». 
Στη συνεδρίαση παρέστησαν ο Υπουργός Περιβάλλοντος και Ενέργειας, κ. Σταύρος Παπασταύρου, ο Υφυπουργός Περιβάλλοντος και Ενέργειας, κ. Νικόλαος Τσάφος, καθώς και αρμόδιοι υπηρεσιακοί παράγοντες. 
Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριάκης Σπυρίδων, Κωνσταντινίδης Ευστάθιος, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Γιαννούλης Χρήστος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Κωνσταντίνος Βασίλειος, Συντυχάκης Εμμανουήλ, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Βιλιάρδος Βασίλειος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Αυλωνίτης Αλέξανδρος – Χρήστος, Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «α) Κύρωση Σύμβασης Μίσθωσης μεταξύ της Ελληνικής Δημοκρατίας και των εταιρειών «CHEVRON GREECE HOLDINGS (A2) B.V.» και «HELLENiQ UPSTREAM ΚΥΠΑΡΙΣΣΙΑΚΟΣ ΚΟΛΠΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Α2», νοτίως της Πελοποννήσου, β) Κύρωση Σύμβασης Μίσθωσης μεταξύ της Ελληνικής Δημοκρατίας και των εταιρειών «CHEVRON GREECE HOLDINGS (S PELOPONNESE) B.V.» και «HELLENiQ UPSTREAM ΝΟΤΙΑ ΤΗΣ ΠΕΛΟΠΟΝΝΗΣΟΥ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νότια της Πελοποννήσου», νοτίως της Πελοποννήσου, γ) Κύρωση Σύμβασης Μίσθωσης μεταξύ της Ελληνικής Δημοκρατίας και των εταιρειών «CHEVRON GREECE HOLDINGS (S CRETE 1) B.V.» και «HELLENiQ UPSTREAM ΝΟΤΙΑ ΚΡΗΤΗΣ Ι ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νότια της Κρήτης 1», νοτίως της Κρήτης και δ) Κύρωση Σύμβασης Μίσθωσης μεταξύ της Ελληνικής Δημοκρατίας και των εταιρειών «CHEVRON GREECE HOLDINGS (S CRETE 2) B.V.» και «HELLENiQ UPSTREAM ΝΟΤΙΑ ΚΡΗΤΗΣ ΙΙ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νότια της Κρήτης 2», νοτίως της Κρήτης». 
Στη συνεδρίαση παρίσταται ο Υπουργός Περιβάλλοντος και Ενέργειας κ. Σταύρος Παπασταύρου και ο Υφυπουργός Περιβάλλοντος και Ενέργειας, ο κ. Τσάφος.
Όσον αφορά τον προγραμματισμό των συνεδριάσεων, προτείνω η επεξεργασία του σχεδίου νόμου να πραγματοποιηθεί σε τρεις συνεδριάσεις για την πληρέστερη εξέταση του σχεδίου νόμου. Συγκεκριμένα προτείνω η επόμενη συνεδρίαση να πραγματοποιηθεί την Τρίτη 10 Μαρτίου και ώρα 10.00 το πρωί με αντικείμενο την ακρόαση των εξωκοινοβουλευτικών προσώπων και η τρίτη και τελευταία συνεδρίαση, πριν την Ολομέλεια, να διεξαχθεί την Τετάρτη 11 Μαρτίου και ώρα 10.00 το πρωί. 
 Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους φορείς που επιθυμούν να κληθούν στη συνεδρίαση για την ακρόαση των εξωκοινοβουλευτικών προσώπων. Θα παρακαλούσα οι προτάσεις να κατατεθούν κατά τα ειωθότα και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος τον οποίο θα αναγνώσω στη συνέχεια στη διάρκεια της συνεδρίασης για να κληθούν εγκαίρως οι προσκεκλημένοι φορείς. 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κυρία Πρόεδρε, παρακαλώ θέλω τον λόγο επί της διαδικασίας;
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Τον λόγο έχει η κυρία Πέρκα.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ. Κυρία Πρόεδρε, πάλι βλέπουμε μια fast track διαδικασία για ένα θέμα πάρα πολύ σοβαρό.
Πρώτον, αναφέρομαι στις Επιτροπές, Τρίτη και Τετάρτη. Το έχουμε πει τόσες φορές αυτό. Ακούς τους φορείς δηλαδή και αμέσως μετά πάμε για την συζήτηση στην Ολομέλεια. Αλλά πέρα από αυτό, ο χρόνος που μεσολάβησε από τη στιγμή που κοινοποιήθηκαν οι Συμβάσεις μέχρι να έρθουν στην Επιτροπή, είναι ελάχιστος. Κοινοποιήθηκαν στις 2/3/2026. 
Δεύτερον, η δημόσια διαβούλευση για την κατάρτιση του προγράμματος είχε επίσης πολύ μικρή διάρκεια για 1 μήνα. Δηλαδή ήταν από τις 9/4 αποκλειστικά μέσω αποστολής σχολίων με ηλεκτρονικό ταχυδρομείο προς την Αρχή Σχεδιασμού, όταν πρόκειται για κύρια μελέτη 745 σελίδων και μεγάλα εκτενή παραρτήματα. Σαν να κρύβουμε τις συμβάσεις. Δεν σας αδικώ κιόλας. Αλλά εν πάση περιπτώσει, οφείλουμε να επισημάνουμε ότι αυτά δεν γίνονται έτσι. Εδώ υποθηκεύεται το μέλλον της χώρας, των θαλάσσιων εκτάσεων, αλλά και γενικότερα το παραγωγικό μοντέλο και η ανάπτυξη της χώρας. Θα έπρεπε να υπάρχει περισσότερος χρόνος για τη διαβούλευση, για τη συμμετοχή, για να εξετάσουμε τη Σύμβαση, αλλά και χρόνος στις συνεδριάσεις της Επιτροπής. Το επόμενο βήμα είναι να καταργήστε την κοινοβουλευτική διαδικασία. 
Ευχαριστώ. 
ΦΩΤΕΙΝΗ ΑΡΑΜΠΑΤΖΗ(Πρόεδρος της Επιτροπής): Επίσης επί της διαδικασίας ζητά τον λόγο ο κ. Καζαμίας. Παρακαλώ, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της Κ.Ο. ΠΛΕΥΣΗ ΕΛΕΥΘΕΡΙΑΣ): Κυρία Πρόεδρε, υπάρχουν διάφορα ζητήματα με τον προγραμματισμό. Το πρώτο σχετίζεται με το γεγονός ότι αυτές οι 4 συμβάσεις κατατέθηκαν επισήμως στις 9 παρά 6 λεπτά το βράδυ.  Από την ώρα που κατατίθενται μέχρι να πάρουν οι Βουλευτές τα έγγραφα στα χέρια τους και να τα διαβάσουν, περνάει και κάποιος χρόνος. Παρόλα αυτά, ας πούμε ότι κατατέθηκαν 20:54 στις 2 Μαρτίου. Οι Συμβάσεις για να έχουμε μια αίσθηση του τι λέμε είναι αυτές, κάπου 1.000 σελίδες. Εχθές, ημέρα Τετάρτη, η Επιτροπή Παραγωγής και Εμπορίου συνεδρίαζε 10 η ώρα και ξανά συνεδρίαζε στις 3 ώρα, οπότε τα μέλη της Επιτροπής που συζητούν αυτό το νομοσχέδιο βρισκόντουσαν σε συνεδριάσεις της ίδιας Επιτροπής. 
Επίσης, θα πρέπει να γνωρίζετε ότι υπήρχε και στην Ολομέλεια νομοσχέδιο της Παραγωγής και Εμπορίου, το οποίο απασχολούσε τα μέλη της Επιτροπής. Άρα έχουμε κάτι παραπάνω από 48 ώρες να διαβάσουμε 1000 σελίδες, οι οποίες έρχονται τη στιγμή που υπάρχουν νομοσχέδια και συζητήσεις της Επιτροπής Παραγωγής και Εμπορίου όλη την ημέρα την Τετάρτη, υπάρχουν σήμερα και ταυτόχρονα θα πρέπει να παρατηρήσω με έκπληξη - ίσως θα μπορούσε να μας καταλάβει και ο κ. Υπουργός - ότι σήμερα συζητείτο στην Ολομέλεια μια Σύμβαση με καθυστέρηση 22 ετών. Υπεγράφη το 2004 και έφτασε προς κύρωση στη Βουλή 22 χρόνια μετά. Δεν κάνω λάθος, δεν είναι μήνες, είναι χρόνια. Αυτή εδώ η Σύμβαση υπεγράφη πριν από 16 μέρες και έρχεται τώρα προς κύρωση. Όσοι μας παρακολουθούν αντιλαμβάνονται ότι εδώ υπάρχει ένας πανικός. Άμα είστε τόσο χαλαροί με διεθνείς συμβάσεις για την ελληνική ναυσιπλοΐα, όπως αυτές που ήρθαν στην Ολομέλεια τώρα και

περιμένετε δεκαετίες ολόκληρες, 22 χρόνια και τώρα ξαφνικά σε 16 μέρες σας έπιασε πρεμούρα να περάσουν όλα γρήγορα, καταλαβαίνουν οι πάντες ότι δεν θέλετε να διαβάσουμε τι υπάρχει εδώ. Δεν θέλετε να τα μελετήσουμε, δεν θέλετε να τα ερευνήσουμε, επειδή προφανώς υπάρχουν ζητήματα σοβαρά τα οποία η κυβερνητική πλειοψηφία θέλει να περνάει από τη Βουλή ωσάν και να είναι η Βουλή ένα συμπλήρωμα ας πούμε της εκτελεστικής εξουσίας. Αυτά είναι απαράδεκτα. 
Επιπλέον θα κλείσω λέγοντας ότι στις 10 η ώρα η 2η συνεδρίαση που έχετε προτείνει στον προγραμματισμό θα συμπέσει με την έναρξη της Ολομέλειας όπου συζητάμε ένα πάρα πολύ σοβαρό ζήτημα, τα πορίσματα για το σκάνδαλο του ΟΠΕΚΕΠΕ. Δεν θα πω ότι κάποιες μικρότερες Κοινοβουλευτικές Ομάδες όπως εμείς, θα πρέπει να είμαστε όλοι στην Ολομέλεια στη συζήτηση για τα πορίσματα του ΟΠΕΚΕΠΕ. Υπάρχει και αυτό, αλλά είναι ένα σοβαρό θέμα. Οι Βουλευτές πρέπει να επικεντρωθούν εκεί. Δεν μπορεί να τα περνάμε όλα κάτω από το χαλί για να ξεμπερδεύουμε και να μην ασχολείται η Βουλή σοβαρά με ζητήματα τα οποία άπτονται του εθνικού συμφέροντος, έχουν γεωπολιτικές επιπτώσεις όπως είναι αυτές οι Συμβάσεις. Διαφωνούμε με τον προγραμματισμό. Θεωρούμε ότι θα πρέπει να μην υπάρχει 2η συνεδρίαση την Τρίτη, την ώρα που συζητάμε τα πορίσματα για τον ΟΠΕΚΕΠΕ, υπάρχουν και άλλες μέρες. 
Επιπλέον, θέλουμε μια αιτιολόγηση από τον κύριο Υπουργό για τον λόγο για τον οποίο έρχεται αυτό και περνάει τόσο γρήγορα από τη Βουλή. Σύμφωνα με τον Κανονισμό της Βουλής αν δεν τηρούνται οι προθεσμίες, και εδώ δεν τηρούνται, ο Υπουργός πρέπει να αιτιολογήσει. Γιατί δεν μπορεί να περιμένει αυτό το νομοσχέδιο άλλη μία εβδομάδα όταν έχουμε μια Κύρωση Σύμβασης που περίμενε 22 χρόνια και εδώ μέσα σε 16 μέρες φέρνετε την κύρωση αυτής της Σύμβασης στη Βουλή; Εξηγήστε στον ελληνικό λαό, τι συμβαίνει εδώ.
ΦΩΤΕΙΝΗ ΑΡΑΜΠΑΤΖΗ(Πρόεδρος της Επιτροπής): Έχει ζητήσει τον λόγο και ο κ. Τσιρώνης.
ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Θα συμφωνήσω απόλυτα με τους προλαλήσαντες συναδέλφους και θα ήταν αρκετά αυτά που είπαν εάν επρόκειτο για μία οποιαδήποτε Κύρωση Συμφωνίας, για μια Επιτροπή που θα κύρωνε μια Σύμβαση. Όμως εδώ μιλάμε για κάτι που αφορά την ενεργειακή στρατηγική, τη γεωπολιτική στρατηγική και την οικονομική στρατηγική της χώρας για τα επόμενα μέχρι και 42 έτη, όπως προκύπτει από όσους μπόρεσαν να διαβάσουν μέσα σε αυτό τον ορυμαγδό των υποχρεώσεων που έχει η συγκεκριμένη Επιτροπή και δεν ξέρω ποιος ευθύνεται γι’ αυτό. Ευθύνεται η ίδια η Επιτροπή; Ευθύνεται η Κυβέρνηση; Δεν υπάρχει συνεννόηση για το πόσο «φορτωμένη» είναι αυτή η επιτροπή; Και να μη μιλήσω για το ότι υπάρχει και η Διακομματική για τον πρωτογενή τομέα που πάλι άπτεται θεμάτων της Επιτροπής.
Άρα ένας προγραμματισμός για ένα θέμα, για μία Σύμβαση τόσο σημαντική, τόσο πολύπλευρη, είναι δυνατόν να γίνεται μέσα σε 1 εβδομάδα; Θέλετε να φτάσουμε στο σημείο, και δεν θα φτάσουμε στο σημείο, που έφτασε ο κ. Χρυσοχοΐδης να λέει για κάτι που δέσμευσε τη χώρα για δεκαετίες, όπως είναι τα Μνημόνια, ότι δεν τα διάβασε και απλά τα υπέγραψε; Όχι, εμείς δεν το κάνουμε αυτό. Θέλουμε χρόνο και παράταση ώστε να μελετηθεί κάθε πτυχή αυτής της τόσο σημαντικής Σύμβασης. 
Θα πρότεινα άλλο σχεδιασμό, να φύγει από την Πέμπτη να πάει στην επόμενη εβδομάδα ώστε να έχουμε περιθώριο 2-3 μέρες ανάμεσα στις συνεδριάσεις για να μπορέσουμε να μελετήσουμε. Ευχαριστώ. 



ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Ο Εισηγητής της Πλειοψηφίας, κ. Μαρκόπουλος, έχει τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας): Κυρία Πρόεδρε, το θέμα τέθηκε και πριν από λίγο στη Διάσκεψη των Προέδρων. Επομένως είναι μία επαναληπτική διαδικασία την οποία βάζουν οι συνάδελφοι. Καλό θα ήταν να παραμερίσουμε τις όποιες πομπώδεις εκφράσεις και να εκλείψει η ένταση γιατί πρόκειται για ένα νομοσχέδιο το οποίο έρχεται σε πραγματικά πολύ κινητικούς καιρούς και νομίζω ότι έχει να κάνει με ζητήματα τα οποία απασχολούν την περιοχή μας το τελευταίο διάστημα. Θεωρώ ότι ένα «κατενάτσιο» εντυπώσεων αυτή τη στιγμή δεν χωράει. Πιστεύω ότι ακολουθείται η τυπική διαδικασία και μάλιστα και πιο διευρυμένα η οποία ακολουθείται στις κύρωσης των συμβάσεων και με έναν περισσότερο χώρο και χρόνο.  
Εγώ όμως θέλω να πω, ότι είναι αξιοσημείωτο ότι τα πολιτικά Κόμματα -και δεν μιλάω για όλα τα Κόμματα τα οποία μίλησαν οι εκπρόσωποι τους, οι εισηγητές τους πριν- αλλά πολιτικά Κόμματα τα οποία αρνούνται να ενημερωθούν μέχρι στιγμής από τον Πρωθυπουργό για τα κρίσιμα ζητήματα τα οποία εξελίσσονται στην ευρύτερη περιφέρεια μας, θέτουν ζήτημα χρόνου ενημέρωσης για 4 Συμβάσεις που έχουν έρθει για κύρωση. Αυτό είναι κάτι το οποίο είναι κάπως αξιοσημείωτο θα έλεγα και οξύμωρο. Οι Αρχηγοί κάποιων πολιτικών Κομμάτων των οποίων οι εισηγητές πριν τοποθετήθηκαν, λένε ότι υπάρχει έλλειμμα ενημέρωσής τους και θέλουν ενημέρωση την ίδια στιγμή που οι Αρχηγοί των Κομμάτων τους δεν έχουν ζητήσει ραντεβού από τον Πρωθυπουργό, συνάντηση την οποία την προσφέρει απλόχερα ο Πρωθυπουργός για να ενημερωθούν, κάτι προφανώς πολύ σημαντικότερο όπως είναι η κατάσταση στην ευρύτερη περιοχή μας. 
Θεωρώ λοιπόν ότι για να ολοκληρώσω ότι ακολουθείται η τυπική διαδικασία και με μια διευρυμένη λογική που ακολουθείται στις κυρώσεις συμβάσεων. Προφανώς είναι εξαιρετικού ενδιαφέροντος αυτές οι συμβάσεις όμως δεν νομίζω ότι εμποδίζεται η όποια διαδικασία. 
Σας ευχαριστώ. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Ο κ. Παρασύρης έχει τον λόγο.
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ (Εισηγητής της Μειοψηφίας): Κυρία Πρόεδρε, αυτό που θέλω να πω είναι ότι το ζήτημα ξεκινάει από ένα τεχνικό θέμα που έχει να κάνει με τις 1.200 σελίδες των συμβάσεων οι οποίες πρέπει να διαβαστούν και καταλήγει σε ένα πολιτικό ζήτημα, διότι προφανώς τα ζητήματα τα οποία αναλύονται μέσα στις συμβάσεις είναι εξαιρετικά σοβαρά, αφορούν την ενεργειακή πολιτική, είναι γεωπολιτικά ζητήματα, εθνικά θέματα, μέσα στο πλαίσιο που ο συνάδελφος κ. Μαρκόπουλος έβαλε προηγουμένως σε μια συγκεκριμένη συγκυρία. Συνεπώς θα ήταν καλύτερο, όπως σας είπα και τηλεφωνικά κυρία Πρόεδρε, όπου και θέσαμε στη Διάσκεψη των Προέδρων ως ΠΑΣΟΚ, να υπάρξει ένας χρόνος τέτοιος ώστε να μπορούν τα Κόμματα ουσιαστικά να κάνουν μια αξιολόγηση των συμβάσεων και τουλάχιστον η 1η συνεδρίαση της Επιτροπής να μην γίνεται 2 μέρες μετά την κατάθεση των σχετικών νομοθετημάτων στη Βουλή, αλλά να έχουμε τον χρόνο να μπορούμε να αξιολογήσουμε καλύτερα τα συγκεκριμένα κείμενα.
Σχετικά με τον προγραμματισμό που προτείνατε, καλό θα ήταν -δεν ξέρω αν μπορούσε- να πάει και μία ώρα αργότερα την Τρίτη, έτσι ώστε να διευκολύνουμε κάποιους συναδέλφους μικρότερων Κομμάτων να μπορούν να είναι σε κάποιο χρόνο μέσα στην Ολομέλεια και έπειτα να προχωρήσουμε στις συνεδριάσεις της Επιτροπής. Πάντως, υπάρχει







συνολικά ένα τεχνικό ζήτημα για την επεξεργασία του σχεδίου νόμου. Κάθε φορά με το ΥΠΕΝ δυστυχώς υπάρχει αυτή η πίεση, όλα να έρχονται με μια αίσθηση κατεπείγοντος. Είναι κάτι το οποίο θέλω να το σημειώσουμε και από την πλευρά του ΠΑΣΟΚ, ότι υπάρχει μία ένσταση σε σχέση τουλάχιστον με την 1η  συνεδρίαση για την επί της αρχής συζήτηση και το μικρό διάστημα που δόθηκε ως περιθώριο για να γίνει μια ουσιαστική αξιολόγηση από τα Κόμματα. 
Ευχαριστώ. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Και εμείς κύριε Παρασύρη. Κύριε Τσιρώνη, δεν πήρατε τον λόγο επί της διαδικασίας. Θέλετε κάτι άλλο;
ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο «ΠΑΤΡΙΩΤΙΚΟ ΚΙΝΗΜΑ «ΝΙΚΗ»»): Αναφέρθηκε σε κάτι ο κ. Μαρκόπουλος.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Σε τι αναφέρθηκε;
ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο «ΠΑΤΡΙΩΤΙΚΟ ΚΙΝΗΜΑ «ΝΙΚΗ»»): Σε κάποια πράγματα που δεν είναι αληθή.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Έχετε τον λόγο για ένα λεπτό και παράλληλα να παρακαλέσω το Σώμα να μην μπούμε σε κύκλο επί της διαδικασίας με ανταπαντήσεις και ξανά ανταπαντήσεις. 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»): Συνοπτικές διαδικασίες κυρία Πρόεδρε.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Δεν είναι ίδιον αυτής της Επιτροπής οι συνοπτικές διαδικασίες κυρία Πέρκα και αυτό με αποδείξεις. 
Παρακαλώ, έχετε τον λόγο κύριε Τσιρώνη για 1 λεπτό.
ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο «ΠΑΤΡΙΩΤΙΚΟ ΚΙΝΗΜΑ «ΝΙΚΗ»»): Αναφέρθηκε σε δύο τρία θέματα. Πρώτον, μίλησε για πομπώδεις εκφράσεις. Είναι Βουλευτής της ΝΔ και ο Πρόεδρός του χθες, ο Πρωθυπουργός, είπε για «πατριώτες της φακής». Άρα οι πομπώδεις εκφράσεις όταν αναφέρονται δεν είναι λογικό. Και ως προς τον χρόνο ενημέρωσης που είπατε, θα σας πω ότι άμεσα απάντησε ο Πρόεδρος μας, ο κ. Νάσιος και ζήτησε ενημέρωση και ο χρόνος ενημέρωσης που του δόθηκε από τον Πρωθυπουργό ήταν αφότου εχθές μίλησε στην Ολομέλεια, την Παρασκευή, να ενημερώσει έναν Πρόεδρο Κόμματος, οπότε καταλαβαίνετε το αστείο της υπόθεσης σχετικά με το χρόνο ενημέρωσής.
 Ευχαριστώ.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Κύριε Καζαμία και εσείς για 1 λεπτό παρακαλώ.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»): Ευχαριστώ. Για όσα είπε ο Εισηγητής της ΝΔ, κατ’ αρχήν η διαδικασία για να τηρηθεί έτσι όπως λέει, θα πρέπει να υπάρξει αιτιολόγηση του fast track, το οποίο προτείνεται. Δεύτερον, δεν μπορώ να καταλάβω ποια ήταν η αναφορά του ή σε τι αποσκοπούσε η αναφορά του στην ενημέρωση που είπε ο κ. Μητσοτάκης ότι θέλει να δώσει στους Αρχηγούς των πολιτικών Κομμάτων. Είναι αυτό ένα ζήτημα, το οποίο σχετίζεται με τον πόλεμο στη Μέση Ανατολή, αυτή η Σύμβαση; Γιατί αν είναι, θα περιμέναμε να ακούσουμε ακριβώς τι είναι αυτό που την συνδέει. Εμείς γνωρίζουμε ότι αυτές οι Συμβάσεις, οι 4 συζητούνται εδώ και μήνες και είναι στη δημόσια σφαίρα αυτό, δεν είναι μυστικό και ο πόλεμος βρίσκεται στην 6η μέρα του τώρα. Αλλά αν πράγματι μιλάμε για την κατάσταση στη Μέση Ανατολή αυτή τη στιγμή, εμείς, ως Πλεύση Ελευθέριας, έχουμε ζητήσει προ ημερησίας διατάξεως συζήτηση για τις διεθνείς εξελίξεις και την εξωτερική πολιτική και ο Πρωθυπουργός δεν θέλει να την κάνει. Άρα το έκτακτο σε σχέση με τον πόλεμο είναι αυτό, όχι να έρχονται Συμβάσεις με την CHEVRON, οι οποίες γνωρίζουμε ότι εδώ και μήνες συζητούνται και προετοιμάζονται. Είναι άσχετα τα πράγματα, αν τα συνδέει ο κ. Μαρκόπουλος με κάποιο τρόπο, ο οποίος θα πρέπει να μας γίνει γνωστός, παρακαλώ να μας το πει, αν το κάνει για δημιουργία εντυπώσεων τότε λυπάμαι αλλά δεν το έχει καταφέρει.
Ευχαριστώ.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Λοιπόν, επί της διαδικασίας για να βάλουμε τα πράγματα στην θέση τους με βάση τα πραγματικά περιστατικά. Καταρχάς, κυρίες και κύριοι συνάδελφοι, γνωρίζετε ότι η Επιτροπή μας, η Επιτροπή Παραγωγής και Εμπορίου, είναι η πιο συχνά συνεδριάζουσα Διαρκή Επιτροπή της Βουλής, εκ μόνου του λόγου ότι αναφέρεται σε 7 νευραλγικά Υπουργεία. Καταλαβαίνετε, λοιπόν, ότι το νομοθετικό έργο είναι εκ των πραγμάτων και a priori πολύ πυκνό. Αντιλαμβάνομαι το φόρτο, τον ίδιο φόρτο αντιμετωπίζει και το Προεδρείο αλλά εκ της φύσεως της Επιτροπής και του αντικειμένου της, αυτό επιβάλλεται και δικαιολογείται.  
Πάμε τώρα σε ό,τι αφορά τις αιτιάσεις σας περί διαδικασίας fast track. Κυρίες και κύριοι συνάδελφοι, η διαδικασία η οποία επελέγη για τις εν λόγω Συμβάσεις μίσθωσης για υδρογονάνθρακες έχει να κάνει με 3 συνεδριάσεις. Γινόταν αυτό στο παρελθόν; Όχι, δεν γινόταν στο παρελθόν. Το 2014, το 2018, το 2019, το 2022, το 2024, σε ανάλογες Συμβάσεις, σε ανάλογα νομοθετήματα, ο αριθμός των συνεδριάσεων που προβλέπονταν, πάντα με βάση τον Κανονισμό της Βουλής, ήταν μία. Άρα, το γεγονός ότι συνεδριάζουμε σε 3 συνεδριάσεις, προφανώς κάθε άλλο παρά fast track είναι και είναι -αν μου επιτρέπεται- και αντίθετα στην πρακτική, η οποία, επαναλαμβάνω, κοινοβουλευτικά ορθώς ακολουθούνταν, πλην, όμως, ακολουθούνταν και τώρα δίνουμε αυτόν τον έξτρα χρόνο. 
Το νομοσχέδιο, οι παρούσες Συμβάσεις, κατατέθηκαν, βεβαίως κύριε Καζαμία, τη Δευτέρα. Αντιλαμβάνεστε, όμως, ότι σήμερα έχουμε Πέμπτη για την 1η συνεδρίαση και σε κάθε περίπτωση, για την πολύ σημαντική, που φαντάζομαι συμφωνείτε όλες και όλοι, συνεδρίαση της ακρόασης φορέων, μεσολαβούν περίπου 8 ημέρες. Άρα, σε 3 συνεδριάσεις υπάρχει θεωρώ ο αναγκαίος χρόνος μεταξύ της 1ης συνεδριάσεως και της ακρόασης φορέων και σε κάθε περίπτωση, κάποιοι από εσάς τους παριστάμενους είστε και στη Διάσκεψη των Προέδρων. Η Διάσκεψη των Προέδρων, πάντα με βάση τον Κανονισμό, αποφάσισε για τις συγκεκριμένες Συμβάσεις να εισαχθούν στην Ολομέλεια την Πέμπτη. Άρα, τηρείται το τυπικό του Κανονισμού με απόλυτη ορθότητα και επαναλαμβάνω, κόντρα σε ότι συνέβαινε στο παρελθόν. Αυτά ως προς τη διαδικασία. 
Κύριε Υπουργέ, έχετε τον λόγο επί της διαδικασίας. 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Όσον αφορά το έργο της Επιτροπής και τις άλλες κοινωνικές ανάγκες, δεν μπορώ να σχολιάσω. Όμως,  θα ήθελα να πω ότι στη πραγματικότητα μιλάμε για 4 Συμβάσεις που ακολουθούν το πρότυπο της μίας, η οποία είναι γύρω στα 150 με 160 σελίδες. Δεν λέω ότι αυτό είναι ένα εύκολο νομικό κείμενο, απλώς δεν μιλάμε για τις χιλιάδες σελίδες. Στην πραγματικότητα είναι ένα κείμενο το οποίο, για να είμαστε απόλυτα ειλικρινείς, κατά 95% είναι το κείμενο που η Βουλή έχει συμφωνήσει στις προηγούμενες συμφωνίες που έγιναν με άλλες εταιρείες. Ακολουθεί, δηλαδή, το πρότυπο το οποίο υπάρχει. Θα μου πεις, το 95% είναι το ίδιο, το 5% δεν πρέπει να το δούμε; Ασφαλώς, αλλά θέλω λίγο να βάλουμε τα πράγματα στη σωστή διάσταση. Μιλάμε για μια Σύμβαση η οποία στηρίζεται κατά 95% στις Συμβάσεις που ήδη έχουν τεθεί




υπό τον έλεγχο της Βουλής, μία Σύμβαση που επί 4 γίνεται 600, όχι ότι το 150 είναι λίγο, μια Σύμβαση, κυρίες και κύριοι βουλευτές, η οποία δημοσιοποιήθηκε στην Ευρωπαϊκή Εφημερίδα 12 Ιουνίου στα ελληνικά και στα αγγλικά, άρα υπήρχε στη δημόσια διαβούλευση. 
Θέλω να πω, κυρίως να πάμε στην ουσία, ότι αυτή τη στιγμή, συγγνώμη που το λέω, αλλά θα συμφωνήσω με τον κ. Μαρκόπουλο, το ευμετάβλητο περιβάλλον μας επιβάλλει να μην καθυστερήσουμε. Να σας πω τη γνώμη μου και μπορεί να διαφωνείτε, το ευμετάβλητο περιβάλλον επιβάλλει η Ελλάδα να στείλει τις φρεγάτες «Κίμων» και «Ψαρά» στο ευμετάβλητο περιβάλλον, οφείλεις να ενεργείς. Και σε ένα βαθμό, να πω, ότι είναι δικαίωμα κάθε Κοινοβουλευτικής Ομάδας τι μήνυμα θέλει να στείλει. Για εμάς, για την Κυβέρνηση, το μήνυμα που πρέπει να σταλεί προς την CHEVRON είναι, ότι δεν το ξανασκεφτόμαστε, ότι είμαστε έτοιμοι για το εθνικό καλό να δεσμευτούμε. 
Για όλους αυτούς τους λόγους, πιστεύω, ότι πρέπει να τηρηθεί η διαδικασία που προτάθηκε από την κυρία Πρόεδρο. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Ευχαριστούμε τον κ. Υπουργό, προχωρούμε τη διαδικασία. 
Τον λόγο έχει ο κ. Μαρκόπουλος, για να προτείνετε φορείς, κύριε συνάδελφε, παρακαλώ. 
ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας): Ευχαριστώ, κυρία Πρόεδρε. Οι φορείς που προτείνουμε προς ακρόαση είναι, η Ελληνική Διαχειριστική Εταιρεία Υδρογονανθράκων και Ενεργειακών Πόρων, ο Διευθύνων Σύμβουλος κ. Αριστοφάνης Στεφάτος, ο Διευθύνων Σύμβουλος της HELLENiQ ENERGY, ο κ. Αναστάσιος Βλασόπουλος, εκπρόσωπος προφανώς της CHEVRON, Ελληνική Αρχή Γεωλογικών και Μεταλλευτικών Ερευνών, ο Διευθύνων Σύμβουλος κ. Διονύσης Γκούτης, από το Ίδρυμα Τεχνολογίας και Έρευνας Κρήτης, ο Πρόεδρος του Επιστημονικού Συμβουλίου και κύριος ερευνητής του Ινστιτούτου Γεωενέργειας, ο κ. Σπυρίδων Μπέλλας, από τον ΔΕΣΦΑ ο Διευθυντής Στρατηγικής και Ανάπτυξης, κ. Μιχάλης Θωμαδάκης, από τη Δημόσια Επιχείρηση Αερίου, ο Διευθύνων Σύμβουλος κ. Κώστας Ξιφαράς, από την Energean-Εταιρεία Έρευνας και Παραγωγής Υδρογονανθράκων, ο Διευθύνων Σύμβουλος κ. Μαθιός Ρήγας και από το Ινστιτούτο Ενέργειας Νοτιοανατολικής Ευρώπης, ο Εκτελεστικός Διευθυντής κ. Κώστας Σταμπολής.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Ευχαριστούμε. 
Ο Εισηγητής της Μειοψηφίας, κύριος Φραγκίσκος Παρασύρης έχει τον λόγο για να προτείνει φορείς.
ΦΡΑΓΚΙΣΚΟΣ ΠΑΡΑΣΥΡΗΣ (Εισηγητής της Μειοψηφίας): Κάποιοι ακούστηκαν ήδη από την Πλειοψηφία και συνεχίζω, το Ινστιτούτο Πετρελαϊκών Ερευνών του Πολυτεχνείου Κρήτης, το ΓΕΩΤΕΕ, το ΤΕΕ, το ΕΛΚΕΘΕ, το ΕΑΓΜΕ, το ΙΕΝΕ, ο Σύλλογος Ελλήνων Γεωλόγων, η WWF Ελλάς και το ΕΛΙΑΜΕΠ. 
Κυρία Πρόεδρε, έχω την αίσθηση, δεν ξέρω αν λανθάνω του Κανονισμού., αλλά καλούμε φορείς, δεν καλούμε πρόσωπα. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Από ό,τι κατάλαβα ο κ. Μαρκόπουλος προσωποποίησε τον φορέα.
Συνεχίζουμε με τις προτάσεις για την κλήση των φορέων και τον λόγο έχει ο Ειδικός Αγορητής από τον ΣΥΡΙΖΑ, κ. Μιλτιάδης Ζαμπάρας. 




ΜΙΛΤΙΑΔΗΣ ΖΑΜΠΑΡΑΣ (Ειδικός Αγορητής της Κ.Ο. «ΣΥΡΙΖΑ – Προοδευτική 
Συμμαχία»): Ευχαριστώ κυρία Πρόεδρε. 
Εμείς προτείνουμε την Ελληνική Αρχή Γεωλογικών και Μεταλλευτικών Ερευνών -το πρώην ΙΓΜΕ-, από το Πανεπιστήμιο Πατρών τον κ. Ζελελίδη Καθηγητή Γεωλογίας, το Ελληνικό Ινστιτούτο Υγείας και Ασφάλειας στην Εργασία, το Ελληνικό Κέντρο Θαλασσίων Ερευνών -το ΕΛΚΕΘΕ-, τον Οργανισμό Αντισεισμικού Σχεδιασμού και Προστασίας, το Γεωδυναμικό Ινστιτούτο, τα ΕΛΠΕ, το Παράρτημα Κρήτης του Γεωτεχνικού Επιμελητηρίου, Εκπρόσωπο Συλλόγου Αλιέων Κρήτης και Δυτικής Πελοποννήσου, την Ελληνική Διαχειριστική Εταιρεία Υδρογονανθράκων, το Ινστιτούτο Ενέργειας Νοτιοανατολικής Ευρώπης, την GREENPEACE και την WWF Ελλάς. 
Ευχαριστώ. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Και εμείς ευχαριστούμε. 
Η Ειδική Αγορήτρια του ΚΚΕ, κυρία Αφροδίτη Κτενά έχει τον λόγο. 
ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. Κ.Κ.Ε.): Δεν έχουμε να προσθέσουμε φορείς. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Η Ειδική Αγορήτρια από τη Νέα Αριστερά, κυρία Πέτη Πέρκα έχει τον λόγο. 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ.
Καλούμε την WWF Ελλάς, την Greenpeace, την Πρωτοβουλία Κρήτης ενάντια στις Εξορύξεις Υδρογονανθράκων, την Ελληνική Εταιρεία Προστασίας της Φύσης, το Ινστιτούτο Κητολογικών Ερευνών «Πέλαγος», την Green Tank, την Ένωση Ξενοδόχων Ηρακλείου, την Ένωση Ξενοδόχων Χανίων, την Ένωση Ξενοδόχων Νοτίων Περιοχών Ρεθύμνου, τις Ενώσεις Ξενοδόχων Λασιθίου, Μεσσηνίας και Λακωνίας, την ελληνική εταιρία iSea και τον σύλλογο ΑΡΧΕΛΩΝ. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Τον λόγο έχει ο Ειδικός Αγορητής από την Ελληνική Λύση, κ. Βασίλειος Βιλιάρδος.
 ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ): Θα προσθέσω το Ελεγκτικό Συνέδριο, την  HELLENiQ ENERGY, το Εμπορικό και Βιομηχανικό Επιμελητήριο Αθηνών, το Γεωτεχνικό Επιμελητήριο Ελλάδος και έναν εκπρόσωπο της Σχολής Μηχανικών Ορυκτών Πόρων. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Ο Ειδικός Αγορητής από την Νίκη, ο κ. Σπυρίδων Τσιρώνης έχει τον λόγο για να προτείνει φορείς. 
ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «NIKH»»): Καλούμε το Ελληνικό Ινστιτούτο Στρατηγικών Μελετών (ΕΛΙΣΜΕ), το ΓΕΩΤΕΕ -δεν θυμάμαι αν κλήθηκε-, εκπρόσωπο του Δικηγορικού Συλλόγου Αθηνών και τις Περιφέρειες Κρήτης και Πελοποννήσου. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Ολοκληρώνουμε τις προτάσεις τον φορέων με τον Ειδικό Αγορητή από την Πλεύση Ελευθερίας, τον κ. Αλέξανδρο Καζαμία. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»): Προσκαλούμε την Ελληνική Ένωση Προστασίας Θαλασσίου Περιβάλλοντος, την Ελληνική Γεωλογική Υπηρεσία, το Ελληνικό Κέντρο Θαλασσίων Ερευνών, την Ανεξάρτητη Αρχή Ανταγωνισμού, το Ινστιτούτο Αλιευτικής Έρευνας, την WWF Ελλάς, την Περιβαλλοντική Οργάνωση iSea, την Περιφέρεια Κρήτης, τον Δήμο Ιεράπετρας και το Ινστιτούτο Πετρελαϊκών Ερευνών του Πανεπιστημίου Κρήτης. 
Ευχαριστώ.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Και εμείς σας ευχαριστούμε. Έχει ζητήσει τον λόγο ο κ. Ιωάννης Κόντης για να προτείνει φορέα. 
Παρακαλώ, έχετε τον λόγο.
ΙΩΑΝΝΗΣ ΚΟΝΤΗΣ: Θέλω να προτείνω το Ναυτικό Επιμελητήριο που έχει άμεση σχέση με όλα κυρία Πρόεδρε.
Ευχαριστώ. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Εισερχόμαστε τώρα στον κύκλο των τοποθετήσεων των Εισηγητών και των Ειδικών Αγορητών Όποιος άλλος συνάδελφος επιθυμεί να λάβει τον λόγο, παρακαλώ να ενημερώσει τη Γραμματεία της Επιτροπής. 
Τον λόγο έχει ο Εισηγητής της Πλειοψηφίας, κ. Δημήτριος Μαρκόπουλος για 15 λεπτά.
	ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας): Ευχαριστώ, κυρία Πρόεδρε.
Κυρίες και κύριοι συνάδελφοι, νιώθω πραγματικά τυχερός, καθώς μετά την τοποθέτησή μου ως Γενικός Εισηγητής για τον Προϋπολογισμό του τρέχοντος έτους και μετά την μεγάλη επιτυχία της ανάδειξης στη θέση του Προέδρου, του Υπουργού Οικονομικών της χώρας μας του Κυριάκου Πιερρακάκη, έχω την χαρά μέσα σε πολύ λίγες ημέρες, την τιμή και προφανώς και την τύχη να είμαι και Εισηγητής σε ένα πραγματικά πολύ σημαντικό νομοσχέδιο το οποίο θεωρώ ότι αποτελεί μια σημαντική κυβερνητική αλλά και εθνική στιγμή.  Ένα σχέδιο νόμου το οποίο δημιουργεί τις βάσεις για την ανάδειξη μιας άλλης Ελλάδας, μιας ενεργειακά, αλλά και διπλωματικά και εθνικά ισχυρής πατρίδας του 21ου αιώνα και θα εξηγήσω συγκεκριμένα στην πορεία τους λόγους για τους οποίους αναφέρομαι σε όλα αυτά.
Πρόκειται για την κύρωση 4 συμβάσεων τις οποίες έχουμε μπροστά μας οι οποίες όμως, κατά τη γνώμη μου -και κατά τη γνώμη της Πλειοψηφίας- δεν είναι τυπικές κυρώσεις. Πρόκειται για Συμβάσεις της Ελληνικής Δημοκρατίας με τη σταθερότητα και με ένα μέλλον πραγματικά παραγωγικό και καλύτερο. Είναι αυτό που είπα, ότι η Ελλάδα τοποθετείται πλέον με έναν διαφορετικό τρόπο και με εθνική αυτοπεποίθηση στα πράγματα και σε μια περιφερειακή ζώνη στη Νοτιοανατολική Μεσόγειο η οποία έχει τα συγκεκριμένα ζητήματα.
Συνήθως στην πολιτική κρινόμαστε -και αυτό είναι μια πάγια κατάσταση εδώ και πολλά χρόνια- από το τελικό αποτέλεσμα. Εδώ θα μου επιτρέψετε να σας πω ότι έχουμε δύο παράγοντες. Υπάρχει ένα πραγματικά πολύ θετικό αποτέλεσμα το οποίο θα συντελεστεί με την ψήφιση, όπως ελπίζουμε ως Πλειοψηφία, αυτών των 4 συμβάσεων, αλλά και με κάτι που συνήθως το ξεχνάμε στην πολιτική, με την πρόνοια, με την προνοητικότητα, γιατί εδώ πέρα σε μία περιοχή στην οποία βλέπουμε τον ραγδαίο τρόπο ανατροπής αυτών που ξέρουμε, η Ελλάδα με πρόνοια το τελευταίο διάστημα, με την πρόνοια του Πρωθυπουργού του Κυριάκου Μητσοτάκη, αλλά και του επιτελείου του Υπουργείου Περιβάλλοντος και Ενέργειας, του Υπουργού του Σταύρου Παπασταύρου ο οποίος έκανε, κατά τη γνώμη μας, εξαιρετική δουλειά, αλλά και του Υφυπουργού του κ. Τσάφου, ερχόμαστε να αντιμετωπίσουμε τις προκλήσεις οι οποίες είναι πλέον ορατές. 
Μη γελιόμαστε, αγαπητοί συνάδελφοι, τα πράγματα βλέπετε με πόση μεγάλη ταχύτητα μετασχηματίζονται, για αυτό μίλησα για την ανάγκη να φύγουμε από τα συνθήματα, να φύγουμε από τις φωνές και να συζητήσουμε επί της ουσίας ένα νομοσχέδιο


με 4 Συμβάσεις οι οποίες είναι καθοριστικές για το ενεργειακό μέλλον, αλλά και συνολικά αν θέλετε για το μέλλον της πατρίδας μας. Αυτό πρέπει να το κάνουμε μακριά από ατζέντες οι οποίες μας φέρνουν πίσω, με ένα ευρύ πνεύμα και γιατί όχι και με μια συναίνεση.
Όταν προέκυψαν οι πρόσφατες διεθνείς εξελίξεις με το σκηνικό σύρραξης στη Μέση Ανατολή και τη διαφαινόμενη ενεργειακή κρίση πολλοί ήταν που στάθηκαν στις κυβερνητικές επιλογές με την Κοινοπραξία CHEVRON – HELLENiQ ENERGY και στην προοπτική η πατρίδα μας να εξελιχθεί σε παραγωγό φυσικού αερίου ενισχύοντας την ενεργειακή της αυτονομία και διευρύνοντας το ενεργειακό της μίγμα. Πρόκειται για ένα «ορθό deal», για να χρησιμοποιήσουμε και μια έκφραση που παγκοσμίως υπάρχει. Είναι ένα ορθό deal και μετά από μια παραγωγική 7ετία ανόρθωσης της οικονομίας μας με απτά, ορατά και συγκεκριμένα αποτελέσματα - αναφέρθηκα στην Προεδρία του Eurogroup, αλλά «πίσω» από αυτό υπάρχει και μια δημοσιονομική ανόρθωση της χώρας - μετά από την πραγματικά βελτιωμένη εικόνα της πατρίδας μας στο διεθνές επίπεδο, είδαμε πως έχει τοποθετήσει αυτή η Κυβέρνηση τα ζητήματα, μετά από την επίτευξη σταθερότητας, μετά από μια σειρά αναγκαίων εξοπλισμών οι οποίοι να πώς βγαίνουν το τελευταίο διάστημα μπροστά και πώς φαίνονται χρήσιμοι ως πολιτικοί, ερχόμαστε να περάσουμε στο επόμενο στάδιο. Ερχόμαστε στην ενεργειακή αναβάθμιση και θωράκιση της Ελλάδας. 
Μην ξεχνάμε πως σε παγκόσμιο, πλέον, επίπεδο η ενεργειακή πολιτική εξελίσσεται σε διεθνή εξωτερική πολιτική. Μην το ξεχνάμε αυτό, ειδικά σε αυτούς τους κρίσιμους καιρούς και όταν το κράτος μας βλέπουμε ότι συμπράττει με ενεργειακούς κολοσσούς, μην ξεχνάμε ότι αυτοί οι κολοσσοί «πίσω» τους έχουν χώρες προέλευσης και αυτές οι χώρες διά των μεγάλων αυτών επιχειρηματικών σχημάτων, κακά τα ψέματα, αγαπητοί συνάδελφοι, τοποθετούνται θετικά προς την πατρίδα μας. Κάποιοι με τα εύκολα συνθήματα έβλεπαν απομάκρυνση της χώρας μας από βασικούς συμμάχους και εταίρους. Κάποιοι, όταν στα τέλη του 2024 ο Αμερικανός Πρόεδρος Trump εκλέχθηκε και ανέλαβε το αξίωμά του μιλούσαν για απομάκρυνση της Κυβέρνησής μας, για απομόνωση και διάφορα άλλα. Εγώ νομίζω ότι εδώ θα πρέπει να αναστοχαστείτε ως προς το βάθος της ανάλυσής σας και ως προς την τελική σας στρατηγική αποτίμηση για τα πράγματα.
Θα ήθελα να σταθώ στο γεγονός ότι δεν έρχονται κάποιοι τυχαίοι, δεν είναι κάτι τυχαίο. Η CHEVRON είναι η δεύτερη μεγαλύτερη ιδιωτική πετρελαϊκή εταιρεία στον πλανήτη και έρχεται για να συμπράξει με τη HELLENiQ ENERGY για τις θαλάσσιες περιοχές νότια της Πελοποννήσου και της Κρήτης σε μια μεγάλη, επαναλαμβάνω, εθνική επιτυχία, με ενεργειακά, οικονομικά και γεωπολιτικά οφέλη. 
Να γίνω πιο συγκεκριμένος, γιατί ως Πλειοψηφία μιλάμε για ωφέλειες. Είναι ξεκάθαρο ότι η συμφωνία αυτή αποτελεί ψήφο εμπιστοσύνης στη χώρα μας και απόδειξη της ελκυστικότητας του κλάδου της εξερεύνησης και παραγωγής υδρογονανθράκων. Παρά τις «Κασσάνδρες», το είπα και πριν, οι οποίες μιλούσαν για απομάκρυνση της Ελλάδας από έναν βασικό σύμμαχο και έναν πολύ μεγάλο επενδυτή, δεν συμβαίνει κάτι τέτοιο. Όσοι πόνταραν στο ότι η Ελλάδα θα απομακρυνθεί από τις Ηνωμένες Πολιτείες της Αμερικής διαψεύδονται πανηγυρικά. Προφανώς με τη δική μας πολιτική, προφανώς με τη δική μας ατζέντα, θυμίζω στις «Κασσάνδρες». 




Παράλληλα, αναπτύσσεται ένας τομέας που για χρόνια είχε ξεχαστεί στη χώρα μας, παρά τη διαρκώς αυξανόμενη σημασία του, διεθνώς. Η Ελλάδα οδηγείται σε έναν δρόμο ενεργειακής αυτάρκειας μέσα από την εξερεύνηση εγχώριων πόρων. Η Ελλάδα εξελίσσεται σε μέρος ενός ευρύτερου διεθνούς «παζλ» επαφής της Δύσης με την Ανατολή. Θέλω να κρατήσετε τη λέξη «επαφής». Σε μία περίοδο που βλέπουμε διαμάχες, η Ελλάδα αποκτά νέο ρόλο με τα σαφή και δεδομένα οφέλη που προκύπτουν. Διασφαλίζονται, και όχι το αντίθετο, θα τα συζητήσουμε αυτές τις ημέρες, τα εθνικά μας κυριαρχικά δικαιώματα και η Ελλάδα θωρακίζεται από προκλήσεις τρίτων μερών. Κανένα κυριαρχικό μας δικαίωμα δεν εκχωρείται, ούτε υπονομεύεται. Οι τυπικές νομικές ρήτρες δεν συνεπάγονται καμία παραχώρηση και η πρόσφατη αντίδραση της Τουρκίας στον ΟΗΕ είναι ενδεικτική, είναι επιβεβαιωτική της αξίας αυτής της συμφωνίας. Η συγκυρία είναι ιδιαιτέρως σημαντική και κρίσιμη γεωπολιτικά, καθώς η χώρα μας αποδεικνύει ότι ασκεί ανεμπόδιστα τα κυριαρχικά της δικαιώματα, με αυτό το οποίο χαρακτήρισα πριν, ως μία νέα εθνική αυτοπεποίθηση.  
Η Ελλάδα, αγαπητοί συνάδελφοι, έχει αλλάξει επίπεδο. Η Ελλάδα διεκδικεί. Η Ελλάδα είναι παρούσα. Παρένθεση, το βλέπουμε και στον Κύπρο, ασκούμε τα δικαιώματά μας, δεν εκχωρούμε τα δικαιώματά μας και είναι δικαίωμά μας το να βοηθήσουμε τους συν-Έλληνες, τους αδελφούς Κυπρίους. Εδώ, λοιπόν, υπάρχει η φρεγάτα «Κίμων», η φρεγάτα «Ψαρά», τα F-16 και ερχόμαστε με μία ενεργειακή συμφωνία να δώσουμε πρόσθετα εργαλεία στην πατρίδα μας. Αυτή η Συμφωνία, θα μου επιτρέψετε το σχήμα, είναι η Belharra της ενεργειακής μας διπλωματίας. Κανένα δικαίωμα δεν εκχωρείται. Επιπλέον, στέλνεται ένα οικονομικό μήνυμα. Η Ελλάδα έχει φύγει από τα χρόνια της μιζέριας, η Ελλάδα ασκεί οικονομική πολιτική ανωτέρου επιπέδου. Ξεπερνάμε την οικονομική κρίση με επενδύσεις και με συγκεκριμένα αποτελέσματα. Σηματοδοτείται η είσοδος στην ελληνική αγορά μιας εταιρείας με κορυφαία τεχνογνωσία, οικονομική ισχύ και μακροχρόνια εμπειρία στην Ανατολική Μεσόγειο. Είναι πιθανόν να καταστήσει την Ελλάδα παράγωγο και εξαγωγική χώρα, αντί για εισαγωγέα ή διακομιστή φυσικού αερίου. 
Έτσι λοιπόν, η Ελλάδα βγαίνοντας στις διεθνείς αγορές με τέσσερις νέες περιοχές προς παραχώρηση, και με την ευκαιρία να τις αναφέρουμε, είναι οι περιοχές Block A2, Νότια της Πελοποννήσου, Νότια της Κρήτης 1 και Νότια της Κρήτης 2, συνολικής έκτασης 47 χιλιάδων τετραγωνικών χιλιομέτρων, ουσιαστικά διπλασιάζει την έκταση των ενεργών θαλάσσιων περιοχών προς έρευνα. Η προσθήκη νέων περιοχών προς εξερεύνηση αυξάνει τις πιθανότητες εντοπισμού νέων στόχων και εκτέλεσης περισσότερων γεωτρήσεων. Παράγουμε άμεσα γεωπολιτικά αποτελέσματα. Δεν είναι τυχαίο ότι με την επιτυχή ολοκλήρωση του διαγωνισμού ο Αμερικανός Υπουργός Εσωτερικών και επικεφαλής του Εθνικού Συμβουλίου Ενεργειακής Κυριαρχίας των ΗΠΑ, ο κ. Burgum, ο οποίος όλο αυτό το διάστημα ήταν σε συνεχή επαφή με τον Υπουργό, τον Σταύρο Παπασταύρου, επισκέφτηκε τη χώρα μας, την πρώτη χώρα που επέλεξε να επισκεφθεί επίσημα από την ανάληψη των καθηκόντων του. 




Να βλέπουμε τα σημάδια, να βλέπουμε την κατάσταση και να την αναλύουμε. Υπήρξε ένα εξαιρετικό χρονοδιάγραμμα βημάτων μέσα στο 2025, το οποίο απαρέγκλιτα ακολουθήθηκε και με πραγματικά ταχείς ρυθμούς και αυτό απαντάει την ανάγκη να επισπεύσουμε όχι στο κατενάτσιο, το ξαναλέω. Εδώ πραγματικά, κύριε Υπουργέ, θα πρέπει να πούμε ως Πλειοψηφία ότι έχετε κάνει εξαιρετική δουλειά. Έχετε αναβαθμίσει την ενεργειακή μας όχι μόνο υπόσταση και διπλωματία και αυτό είναι κάτι πάρα πολύ σημαντικό. Επιτέλους η Ελλάδα έχει μια ισχυρή φωνή στο διεθνές ενεργειακό περιβάλλον. Δεν το είχαμε. Δεν ήταν κάτι αυτονόητο. Όπως θα διαβάσετε, υπάρχουν μέριμνες. Θα το δείτε μέσα και στα περιεχόμενα για τη διάρκεια των ερευνών, τις δεσμεύσεις του μισθωτή για τις εργασίες έρευνας, τη σύσταση της τεχνικής συμβουλευτικής επιτροπής, που είναι χρήσιμη και το πώς αυτή θα διορθωθεί. Υπάρχει ένα ετήσιο πρόγραμμα εργασιών και του προϋπολογισμού. Υπάρχει ένα πρόγραμμα για όλη την πρόοδο αυτή των εργασιών. Ένα πρόγραμμα ανάπτυξης και παραγωγής, πρόνοια για μια σειρά από δεσμεύσεις του μισθωτή, των εκμισθωτών, υπάρχει το στάδιο της εκμετάλλευσης, θα τα δείτε όλα αυτά. 
Λέμε, λοιπόν, γιατί πρέπει να καταλήξουμε. Έχουμε, μαζί με την Exxon Mobil την οποία πρέπει να αναφέρουμε, 2 από τις μεγαλύτερες εταιρείες του κόσμου, οι οποίες προχωρούν στη διερεύνηση για εμπορικά εκμεταλλεύσιμα αποθέματα υδρογονανθράκων στην πατρίδα μας. Έχουμε 4 νέες συμβάσεις για πρώτη φορά, οι οποίες καλούνται να ολοκληρώσουν τις έρευνες, όχι σε κάτι αόριστο, μέσα σε λίγο διάστημα, μέσα σε συγκεκριμένο χρονοδιάγραμμα. Το κράτος, εφόσον εντοπιστούν εμπορικά εκμεταλλεύσιμα κοιτάσματα, θα λάβει 20% φόρο εισοδήματος, 5% περιφερειακό φόρο, royalties που ξεκινούν από 4% και μπορεί να φτάσουν και στο 15%, καθώς και επιπλέον προβλεπόμενα στις συμβάσεις ποσά, φτάνοντας ένα ποσοστό 38% με 40% επί των κερδών. Είναι μια εξαιρετική συμφωνία. Βάζω και το οικονομικό σκέλος, γιατί ξέρετε δεν πρέπει να ξεχνιόμαστε. Δεν πρέπει να ξεχνάμε τα χρόνια της οικονομικής ανέχειας και τα χρόνια που διψούσαμε, όπως η έρημος για τη βροχή, για επενδύσεις. 
Εδώ, λοιπόν, πραγματικά μέσα στο επόμενο διάστημα, τις επόμενες ημέρες που θα τοποθετηθούμε όλοι, θέλω να ακούσω την επιχειρηματολογία σας, γιατί είναι μία οικονομικά συμφέρουσα συμφωνία με 4 Συμβάσεις, οι οποίες φέρνουν χρήματα στα δημόσια ταμεία, φέρνουν ανάπτυξη, θα φέρουν νέες θέσεις εργασίας, αναβαθμίζουν γεωστρατηγικά τη χώρα μας, την κατοχυρώνουν ως προς τα εθνικά της δικαιώματα. Πραγματικά, θεωρώ ότι αν δεν συμφωνήσουμε σε αυτό, αν δεν πούμε ότι αυτές οι Συμβάσεις είναι επωφελείς σε όλα τα πεδία πραγματικά, αγαπητοί συνάδελφοι σε τι θα συμφωνήσουμε. Εδώ καλούμαστε όλοι και μέσα στις επόμενες ημέρες θα τα εξειδικεύσουμε με όλα αυτά να τοποθετηθούμε επί κάτι μεγαλύτερου. Δεν είναι απλά μια ενεργειακή συμφωνία, 4 Συμβάσεις, αυτό το οποίο θα συζητήσουμε. Θα πρέπει να τοποθετηθούμε επί του ελληνικού μέλλοντος. Θα πρέπει να μιλήσουμε για το πώς βλέπουμε στα επόμενα χρόνια τη θέση της πατρίδας μας στο διεθνές και υπερτοπικό αν θέλετε περιβάλλον και θα πρέπει να σταθούμε πάνω από τις διαφορές και πάνω από τις μικρές θεάσεις.
 Ολοκληρώνω, κυρία Πρόεδρε και αγαπητοί συνάδελφοι, λέγοντας πως πρόκειται για ένα νομοσχέδιο, 4  προωθητικές Συμβάσεις για τα συμφέροντα της χώρας μας. Τέσσερις Συμβάσεις που σας καλώ να τις δείτε με ανοιχτό πνεύμα και με διάθεση συναίνεσης. Εδώ είμαστε μέσα στις επόμενες ημέρες να βρούμε τον κοινό τόπο. 
Σας ευχαριστώ πάρα πολύ.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ευχαριστούμε τον κ. Μαρκόπουλο. Συνεχίζουμε δίνοντας τον λόγο στον κ. Παρασύρη, Εισηγητή της Μειοψηφίας.
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ (Εισηγητής της Μειοψηφίας): Ευχαριστώ, κυρία Πρόεδρε. 
Η σημερινή συζήτηση για την κύρωση των συμβάσεων, σε 4 πεδία, νότια της Κρήτης και της Πελοποννήσου, συμπίπτει με την πολεμική ανάφλεξη στη Μέση Ανατολή. Ένας πόλεμος στον περίπλοκο χώρο της Μεσογείου επιβεβαιώνει πως η εξωτερική μας πολιτική τέμνεται κάθετα με τις εξελίξεις στον τομέα της εκμετάλλευσης των υδρογονανθράκων. Ένα κρίσιμο εθνικό πεδίο άσκησης πολιτικής, με σαφείς οικονομικές, κοινωνικές και γεωπολιτικές προεκτάσεις. Οι εργαστηριακές θεωρήσεις περί διεθνούς δικαίου του κυριαρχικού χώρου και του ζωτικού εθνικού χώρου, δεν βρίσκονται δυστυχώς σε αρμονία με τη ζώσα πραγματικότητα. Επομένως, κάθε συζήτηση σήμερα ανάγεται σε έναν πολιτικό και εθνικό αναστοχασμό για τις εθνικές πολιτικές, τους χειρισμούς, τα νομικά κείμενα και τις συμφωνίες που προηγήθηκαν των συμφωνιών που καλούμαστε να κυρώσουμε στην Εθνική Αντιπροσωπεία και βάζω έναν αστερίσκο για τη συνέχεια εδώ.
Κυρίες και κύριοι συνάδελφοι, προνόησαν κυβερνήσεις και υπουργοί και προηγήθηκαν υμών που εμφανίζεσθε ως επιμηθείς, αρνούμενοι να πείτε κάποιες καθαρές κουβέντες, ότι μία Κυβέρνηση ΠΑΣΟΚ με τον Γιώργο Παπανδρέου και ένας Υπουργός τότε και Ευρωβουλευτής σήμερα, ο Γιάννης Μανιάτης, με νόμους και συμφωνίες προστάτεψε ταυτόχρονα την εθνική μας κυριαρχία και τα κυριαρχικά μας δικαιώματα και την ίδια ώρα σφράγιζε το ρόλο της Ελλάδας ως παράγοντα σταθερότητας στην περιοχή και κατάφερε, σε εκείνες τις συνθήκες, να διασφαλίσει την αναπτυξιακή προοπτική μέσα και από την εκμετάλλευση των υδρογονανθράκων. Έχει ξεχωριστή σημασία, κυρίες και κύριοι συνάδελφοι, να τονίζουμε, σε κάθε κατάσταση και περίσταση, ότι ο θεμέλιος λίθος τέθηκε το 2011 από την Κυβέρνηση του ΠΑΣΟΚ σε μία περίοδο με δηλητηριασμένη την κοινωνία από τον ακραίο και αντεθνικό λόγο που εμφιλοχώρησε και στη δική σας παράταξη. Καταλαβαίνετε από τις επίκαιρες επιθέσεις που δέχεστε για το ποιες φωνές ήταν αυτές. Ενώ κάποιοι μιλούσαν για εθνική μειοδοσία, για προγραμμένες υποθηκεύσεις της δημόσιας περιουσίας και ενώ άλλοι φωνασκούσαν για δήθεν αγωνία για την αξιοποίηση των υδρογονανθράκων, η Κυβέρνηση του ΠΑΣΟΚ σχεδίασε και ολοκλήρωσε έναν οδικό χάρτη με συγκεκριμένους σταθμούς, μια διαδρομή εθνικής ευθύνης, με σαφές πρόσημο διαγενεακής αλληλεγγύης. 
Το 2013, σε έναν επόμενο σταθμό, πάλι με πρωτοβουλία της Κοινοβουλευτικής Ομάδας του ΠΑΣΟΚ, κατατέθηκε πρόταση νόμου που αφορούσε την κατεύθυνση των εσόδων κατ' ελάχιστο 70% από τους υδρογονάνθρακες στο Ταμείο Αλληλεγγύης Γενεών και το ασφαλιστικό σύστημα και, βεβαίως, ο Γιάννης Μανιάτης καινοτόμησε και εκσυγχρόνισε το νομικό πλαίσιο του ν.2289/1995, πάλι του ΠΑΣΟΚ, με Υπουργό τότε τον Πεπονή, με τη νομοθέτηση πέραν της φορολόγησης με 20% και με 5% επιπλέον για τις οικείες Περιφέρειες. Να υπενθυμίσω πως ακόμη και η σημερινή συζήτηση οφείλεται στο σημερινό Ευρωβουλευτή του ΠΑΣΟΚ, καθώς σε άλλες χώρες τέτοιες Συμβάσεις δεν τίθενται στην κυρωτική αρμοδιότητα της Βουλής, αλλά παραμένουν απόρρητες. Αυτή ήταν για εμάς μια συνολική αντίληψη και συμπεριληπτική πολιτική για την αξιοποίηση των κοιτασμάτων. Όλο το νομοθετικό πλαίσιο είναι αποκλειστικό έργο του ΠΑΣΟΚ.




Ενώ από τη δική μας πλευρά όλα τέθηκαν στο φως και εντάχθηκαν στις διαδικασίες της καλής νομοθέτησης, προσπαθείτε, ακούστηκε και προηγουμένως, να περιορίζετε τους χρόνους της δημόσιας συζήτησης εντείνοντας την ανησυχία μας για πιθανά «κρυφά» σημεία και «ψιλά γράμματα. Γιατί πώς αλλιώς εξηγείται, αυτό που είπα και προηγουμένως, ο σύντομος χρόνος κατάθεσης, μέχρι τη συζήτηση, 2 ημέρες μετά, σήμερα στην Επιτροπή Παραγωγής και Εμπορίου. Ζητήσαμε την αναβολή της συζήτησης, αλλά η πλειοψηφία δεν το δέχθηκε, για να μπορέσει να γίνει μια ουσιαστική προετοιμασία από τα Κόμματα σε ένα μείζον ζήτημα, όπως αυτό που συζητάμε.
Κυρίες και κύριοι συνάδελφοι, πριν προχωρήσω στην εισαγωγική μου τοποθέτηση, να υπενθυμίσω, επίσης, στην Επιτροπή ότι το 2015 ξεκίνησε και μία περίοδος κάποιων αντιφάσεων, αυτά που καταψήφιζε ως Αντιπολίτευση τότε ο ΣΥΡΙΖΑ τα εισηγούνταν μετά ως Κυβέρνηση και αυτά που «περιέφεραν ως λάβαρα» κάποιοι Υπουργοί του, στη συνέχεια τα επανέφεραν με πανομοιότυπο περιεχόμενο.  
Με αυτή, λοιπόν, την ιστορική αναδρομή αλλά παράλληλα και την πραγματικότητα σε μια παραδοχή οφείλουμε να εστιάσουμε σήμερα. Ότι από το 2011 το ΠΑΣΟΚ ενίσχυσε τη γεωπολιτική θέση της χώρας διασφαλίζοντας την ενεργειακής της ασφάλεια, προχώρησε την εθνική υπόθεση των υδρογονανθράκων με πλήρη αίσθηση των κυριαρχικών μας δικαιωμάτων αλλά και των υποχρεώσεων στις μελλοντικές γενιές και, βεβαίως, διαφύλαξε τον πλούτο, τα δικαιώματα, τον πρωταγωνιστικό ρόλο για την ευημερία της ευρύτερης περιοχής. Γιατί, εμείς ως ΠΑΣΟΚ, όταν μιλάμε για ευημερία, προφανώς, συμπεριλαμβάνουμε και την Κύπρο και τον ελληνισμό της Κύπρου, γιατί σε στιγμές εθνικής έντασης, όπως αυτές που ζούμε με τον πόλεμο στο Ισραήλ και το Ιράν δεν θα πρέπει να ξεχνάμε ότι προ της ένταξης της Φρεγάτας «Κίμων» στον εθνικό στόλο, μία κίνηση με σαφή εθνικά και πατριωτικά χαρακτηριστικά, προηγήθηκε η διακήρυξη του ενιαίου αμυντικού δόγματος Ελλάδας - Κύπρου. Συνθήκη που επιβεβαιώνει και η Αεροπορική Βάση «Ανδρέας Παπανδρέου» στη Μεγαλόνησο, που για το ΠΑΣΟΚ ποτέ δεν κείται μακράν. 
Αγαπητοί συνάδελφοι, ποιος πραγματικά θα περίμενε ότι από το περίφημο «έχει περάσει και ανήκει στο παρελθόν η εποχή των υδρογονανθράκων» στον ΟΗΕ τον Σεπτέμβριο του 2021 από τον κ. Μητσοτάκη και τις δηλώσεις του Υπουργού Εξωτερικών ότι η Ελλάδα δεν θα αρχίσει να σκάβει το βυθό της Μεσογείου γιατί είναι πολύ απλό, πιστεύουμε ότι η εποχή των υδρογονανθράκων είναι πλέον πίσω μας, θα φτάναμε στην κυριακάτικη ανάρτηση του Πρωθυπουργού, όπου ως διά μαγείας επαίρεται για την υλοποίηση του οράματος για τον εθνικό μας πλούτο; Όταν με μια μονοκονδυλιά η Κυβέρνηση σας ακυρώνει εδραίες, δικές της πεποιθήσεις, τότε αντιλαμβανόμαστε όλοι το περίσσευμα μεγαλοψυχίας που απαιτείται για να παραδεχτείτε ότι όλα τα βήματα μέχρι τις 4 συμβάσεις που συζητάμε σήμερα είναι έργα που στηρίζονται στο ν.4001/2011, με τον οποίο προκηρύχθηκε διεθνής διαγωνισμός και στη συνέχεια το Block 2 κατακυρώθηκε σε αναδόχους. Mε τον ίδιο νόμο κατοχυρώθηκαν, επίσης, τα ανώτατα όρια της ελληνικής ΑΟΖ και τα κυριαρχικά μας δικαιώματα. 
Προχωρώντας, λοιπόν, στην αρχική ανάλυση της Σύμβασης, γίνεται αντιληπτό ότι έχει αξιοποιηθεί σε μεγάλο βαθμό η πρότυπη Σύμβαση. Μέχρι στιγμής, σας έχω αναφέρει τι κάναμε εμείς και πώς σκεφτόμαστε την αξιοποίηση του ορυκτού πλούτου της χώρας το 2011, σε μια κακή εποχή για την οικονομία και συνολικά για τη χώρα μας. Να δούμε, λοιπόν, από δω και πέρα πώς το πράττετε εσείς. Μας προβληματίζει το γεγονός ότι ήδη στους ορισμούς δημιουργείται η πρώτη ουσιαστική διαφορά σε σχέση με την πρότυπη Σύμβαση. Ενώ στην




πρότυπη Σύμβαση προβλέπονταν ρητά ο ρόλος 3 δυνητικών εμπειρογνωμόνων, στις παρούσες Συμβάσεις έχει αφαιρεθεί, θέλω να πιστεύω καλοπροαίρετα από ελληνικό χέρι, το Γαλλικό Ινστιτούτο IFP, ένας δημόσιος οργανισμός με μεγάλη διαγνωσμένη εμπειρία και καθοριστικό ρόλο στην Κύπρο. Επί της ουσίας, αφαιρέθηκε ο κρίσιμος ρόλος ενός ευρωπαϊκού οργανισμού, πρόβλεψη που δεν ίσχυε σε καμία από τις προηγούμενες Συμβάσεις, καθώς οι δυνητικοί εμπειρογνώμονες περιορίζονται πλέον σε αυτούς που είναι στην Αμερική και την Αγγλία. Το κρατάμε ως ένα πρώτο ερώτημα και αναμένω την απάντηση σας, κύριε Υπουργέ, γιατί συνέβη αυτό. 
Προχωράμε τώρα στα μείζονος σημασίας θέματα που προκύπτουν από τις προβλέψεις του άρθρου 30, ύστερα από την προσθήκη της παραγράφου 3. Όπως χαρακτηριστικά περιγράφει στο κείμενο ορίζεται ότι «Οι γεωγραφικές συντεταγμένες των νοτίων και πλευρικών ορίων της Συμβατικής Περιοχής μπορούν να αναθεωρηθούν» και τότε «παύει να αποτελεί μέρος της Συμβατικής Περιοχής και όλα τα δικαιώματα του Μισθωτή», δηλαδή, της Ελλάδας «επί του τμήματος αυτού εκλείπουν, χωρίς να δημιουργούνται δικαιώματα ή αξιώσεις του Μισθωτή έναντι του Εκμισθωτή». Η πρόβλεψη αυτή αφορά μόνο 2 από τις Συμβάσεις για τα οικόπεδα νοτίως της Κρήτης και όχι και τις 4 συμβάσεις. Εδώ, λοιπόν, κύριε Υπουργέ, προκύπτουν κάποια θέματα εθνικής σημασίας και ερωτήματα, για τα οποία πρέπει με τρόπο κοινοβουλευτικά ορθό και εθνικά υπεύθυνο να μας απαντήσετε. Προς το παρόν, παραμένουμε στην πλευρά των θετικά σκεπτόμενων και έχουμε δώσει και δείγματα γραφής σχετικά με αυτό. 
Ωστόσο, επειδή έστω και σε αυτά τα λίγα εικοσιτετράωρα που προηγήθηκαν της σημερινής συζήτησης οι ανησυχίες και οι αμφιβολίες που καταφθάνουν είναι αυξανόμενες με γεωμετρική πρόοδο, θα γίνω σαφής και θέλω να θέσω τα ερωτήματα με τρόπο ξεκάθαρο. 
Η διατύπωση του άρθρου 30, αποπνέει έναν αέρα απομείωσης και όχι προσαύξησης, διότι θα μπορούσε να διατυπωθεί με τρόπο που να αφήνει και αυτό το περιθώριο. Ρητορικό προφανώς το ερώτημα, αλλά θα μπορούσε να διατυπωθεί με έναν διαφορετικό τρόπο. Εδώ όμως προκύπτει ένα ακόμα μείζον θέμα. Οι συμβάσεις που και εσείς ψηφίσατε και εισηγηθήκατε μέχρι σήμερα και δεν είχαν τη ρήτρα αυτή, ήταν ατελής; Γιατί μέχρι σήμερα, δεν έχει διατυπωθεί η πρόβλεψη του άρθρου 30 παράγραφος 3, σε όλες τις υπόλοιπες συμβάσεις. Μέχρι σήμερα έχουν υπογραφεί 12 συμβάσεις, ωστόσο είναι η πρώτη φορά όπου υπάρχει η σχετική ρήτρα. Μήπως η μέχρι σήμερα παράλειψη της, ήταν κακή νομοθέτηση; Γιατί αυτή η παραδοχή θα πρέπει να ισχύει. 
Προφανώς και γνωρίζετε ότι η εικόνα που εκπέμπεται στο εσωτερικό αλλά κυρίως προς στους γείτονές μας οι οποίοι παρακολουθούν στενά, ειπώθηκε και από τον προλαλήσαντα Εισηγητή της Πλειοψηφίας, είναι ότι μέχρι τις 10 του Δεκέμβρη, δηλαδή, 12 μέρες πριν τη συνεδρίαση του Ελεγκτικού Συνεδρίου, οι Συμβάσεις αυτές ήταν μάλλον ατελείς ή έστω με μεγάλα κενά, παρότι είχατε όλο το χρόνο υπέρ σας. Πρόκειται για μία προσθήκη, όπως υπάρχει στην Πράξη του Ελεγκτικού Συνεδρίου,  της τελευταίας στιγμής, δηλαδή των τελευταίων 10 ημερών. Ήταν τελικά πολιτική επιλογή της Κυβέρνησης η διαμόρφωση του εν λόγω άρθρου ή ήρθε ως απαίτηση της συμβαλλομένης εταιρείας; Όσο δεν απαντάμε επαρκώς, το παρασκήνιο καταλαβαίνετε ότι οργιάζει. Τα πρώτα τεύχη της δημοπράτησης, δεν περιείχαν τη σχετική ρήτρα και προφανώς τα γνωρίζατε, τα ξέρατε αυτά. Όπως επίσης ξέρετε πως δεν υπάρχει στη Σύμβαση η αντίστοιχη πρόβλεψη για δυτικά των οικοπέδων αυτών. Όλα αυτά, γεννούν εύλογα ερωτήματα για τα οποία αναμένω με ιδιαίτερο ενδιαφέρον μια ολοκληρωμένη απάντηση από την πολιτική ηγεσία του Υπουργείου.



Βεβαίως, ανακύπτουν εύλογα ερωτήματα και από τη στιγμή που υπερηφανεύεται ο Πρωθυπουργός, για τη διασφάλιση των εθνικών κυριαρχικών δικαιωμάτων μας και θέτω ένα επιπλέον θέμα για να καταλάβουμε, εν είδη μιας υπόθεσης εργασίας και με πολλή ανοχή, το ζήτημα των νοτίων ορίων. Το «ανοιχτό παράθυρο» για την αλλαγή των πλευρικών ορίων, γιατί χρειάζεται; Από τους χάρτες αντιλαμβανόμαστε ότι τα πλευρικά όρια πέφτουν πάνω στο απαράδεκτο Τουρκολιβυκό σύμφωνο και στην ΑΟΖ με την Αίγυπτο. Αφήνεται, δηλαδή, «παράθυρο» εκχώρησης κυριαρχικών δικαιωμάτων και εξ Ανατολών; Θέλω να πιστεύω πως όχι. Αλλά με πραγματική αγωνία και γνήσιο προβληματισμό, αναμένω τις απαντήσεις σας κύριε Υπουργέ και προς το παρόν όσον αφορά το άρθρο 30, ολοκληρώνω εδώ.
Κλείνοντας την τοποθέτησή μου και αναφερόμενος στο οικονομικό σκέλος των συμβάσεων, θεωρώ ότι έχετε κρατήσει σε μεγάλο βαθμό τους ίδιους όρους σε σχέση με τις προηγούμενες συμβάσεις. Γι’ αυτά τα θέματα, θα συζητήσουμε εκτενέστερα στις επόμενες συνεδριάσεις, όπως θα τοποθετηθούμε και σχετικά με το περιβαλλοντικό base line το οποίο θα υποδείξει ο ανάδοχος και δεν γνωρίζουμε αν έχει την επιτελική επάρκεια το ελληνικό κράτος μέσα σε μόλις 20 ημέρες, όπως περιγράφεται στη Σύμβαση, να την αξιολογήσει.
Επειδή όμως, όπως τόνισα και στην αρχή, το ΠΑΣΟΚ νομοθέτησε με το βλέμμα στραμμένο στη νέα γενιά του τόπου, οφείλουμε να έχουμε ακόμα μία ξεκάθαρη απάντηση στο εξής ερώτημα, κύριε Υπουργέ. Ποια είναι η κατάσταση με τον λογαριασμό της διαγενεακής αλληλεγγύης; Έχουμε καταθέσει και σχετική ερώτηση, ως Κοινοβουλευτική Ομάδα ΠΑΣΟΚ, για το αν έχετε προχωρήσει στην έκδοση της ΚΥΑ για τη μεταφορά στο λογαριασμό, έστω και 1 ευρώ από τις Συμβάσεις που μέχρι σήμερα έχουν υπογραφεί και «τρέχουν» αυξάνοντας τις εισροές χρημάτων στα δημόσια ταμεία. Οφείλετε να απαντήσετε για το ποιο είναι το αποθεματικό; Έχει υπογραφεί και σχηματιστεί ο σχετικός λογαριασμός σήμερα και ποιο είναι το αποθεματικό στο συγκεκριμένο λογαριασμό; Εμείς σας τονίζουμε ότι το ζήτημα της αλληλεγγύης των γενεών είναι υπαρξιακό για τη χώρα μας με το δημογραφικό να έχει αναχθεί σε εθνική προτεραιότητα από την Κυβέρνησή σας ,στα λόγια, και αναμένω να με ενημερώσετε και για τις πράξεις.
 Τέλος, θα θυμάστε κύριε Υπουργέ, ότι το ΠΑΣΟΚ, νομοθέτησε για τους υδρογονάνθρακες εξαντλώντας τα απώτατα όρια του εθνικού μας χώρου. Τιμήστε αυτή την εθνική παρακαταθήκη και σήμερα και εύχομαι να διαλύσετε κάθε προβληματισμό που έχουμε σχετικά με το συγκεκριμένο ζήτημα. 
Σας ευχαριστώ.
ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): Και εμείς σας ευχαριστούμε κύριε Παρασύρη. 
Τον λόγο έχει τώρα ο Ειδικός Αγορητής του ΣΥΡΙΖΑ, κ. Μιλτιάδης Ζαμπάρας.
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ ΠΡΟΟΔΕΥΤΙΚΗ ΣΥΜΜΑΧΙΑ»): Ευχαριστώ κυρία Πρόεδρε. Κυρίες και κύριοι συνάδελφοι, κύριε Υπουργέ, κύριε Υφυπουργέ, ήξερα ότι η ζωή είναι «πλούσια» και τα γεγονότα πολλές φορές μας κάνουν να αναθεωρήσουμε ή να σκεφτόμαστε διαφορετικά. Όμως, από την άποψη που έλεγε πως οι υδρογονάνθρακες είναι καύσιμο του περασμένου αιώνα μέχρι αυτό που μας περιέγραψε πριν από λίγο ο κ. Μαρκόπουλος, με έναν απίστευτο βερμπαλισμό που υπερβαίνει και τις δικές σας τοποθετήσεις στο δημόσιο λόγο, πραγματικά δεν έχω δεν έχω τι να πω.

ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): (ομιλεί εκτός μικροφώνου).
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ ΠΡΟΟΔΕΥΤΙΚΗ ΣΥΜΜΑΧΙΑ»): Ναι, κυριολεκτικά. Κυριολεκτικά, κυρία Πέρκα. Αλλά νομίζω ότι πρέπει λίγο να ξεφύγουμε από μια αμετροέπεια που μας διακατέχει και να...
ΔΗΜΗΤΡΙΟΣ ΜΑΡΚΟΠΟΥΛΟΣ (Εισηγητής της Πλειοψηφίας): Και να πάμε στη μιζέρια. (εκτός μικροφώνου)
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ ΠΡΟΟΔΕΥΤΙΚΗ ΣΥΜΜΑΧΙΑ»): Όχι κύριε Μαρκόπουλε. Δεν είναι μιζέρια μια σοβαρή και τεκμηριωμένη κριτική σε μια Σύμβαση. Επί της ουσίας, μιζέρια και μηδενισμός, αν το αντιστρέψετε, είναι αυτό που κάνετε. Γιατί δεν δέχεστε ότι υπάρχει μια συνέχεια, σε τελική ανάλυση, ότι έχουν υπογραφεί και στο παρελθόν Συμβάσεις. Έχουν έρθει και στο παρελθόν Συμβάσεις στη Βουλή.
Άρα, ο μηδενισμός - κι εγώ δεν έχω καμία πρόθεση μηδενισμού και το λέω από θέση αρχής- δεν είναι από τη δικιά μας την πλευρά που προσπαθούμε να ασκήσουμε με σοβαρούς όρους μια τεκμηρίωση γύρω από τα ζητήματα μιας Σύμβασης που έρχεται για κύρωση στη Βουλή, αλλά έχει να κάνει περισσότερο με εσάς. Αν δε, απομονώσουμε την τοποθέτησή σας και τη δώσουμε να τη διαβάσει ένας άνθρωπος που δεν μένει στην Ελλάδα αλλά σε μια απομακρυσμένη περιοχή, πραγματικά θα νομίσει ότι εδώ γίνεται κοσμογονία. Θα πιστέψει πως σε αυτή τη χώρα έχουμε λύσει πλήρως το ενεργειακό πρόβλημα και ότι τα χρήματα ρέουν, κι εγώ δεν ξέρω με ποιο ρυθμό. 
 Αλλά, ας πάμε στην ουσία του νομοσχεδίου και θα έχουμε χρόνο και στις επόμενες συνεδριάσεις της Επιτροπής, αλλά και στην Ολομέλεια να τα συζητήσουμε. Σήμερα, λοιπόν, συζητάμε μια Σύμβαση που φέρνει η Κυβέρνηση, για την παραχώρηση δικαιωμάτων έρευνας και εκμετάλλευσης υδρογονανθράκων νοτίως της Πελοποννήσου και νοτίως της Κρήτης σε συνεργασία με την CHEVRON και την HELLENiQ UPSTREAM. Κατά την πρώτη μου τοποθέτηση, κύριε Υπουργέ, θα σταθώ στα πιο κρίσιμα ζητήματα που αναδεικνύουν τον τρόπο με τον οποίο η Κυβέρνηση αντιλαμβάνεται, κατά την άποψή μου, τόσο τη διαφάνεια όσο και την ενεργειακή στρατηγική της χώρας. Γιατί, σας είπα στην αρχή της ομιλίας μου, αυτή τη μεγάλη αντίφαση, την τεράστια αντίφαση που υπήρχε τόσο λεκτικά όσο και πρακτικά, που για μένα μπορεί να δηλώνει και πολλά για τη χώρα μας. Δηλώνει, δηλαδή, μια πρόσδεση άνευ όρων, μια θλιβερή, μονομερής πρόσδεση στα αμερικανικά συμφέροντα του κυρίου Trump; Δηλώνει έλλειψη στρατηγικής; Μπορεί να δηλώνει και τα δύο. Εν πάση περιπτώσει, αυτά θα πρέπει να μας τα διευκρινίσετε. Ως Κυβέρνηση, παρουσιάζεται την παρούσα Σύμβαση ως μια μεγάλη επιτυχία και ακούμε εδώ και μήνες να λέτε ότι πρόκειται για μία ιστορική συμφωνία, για ένα ενεργειακό θαύμα που θα μεταμορφώσει την οικονομία της χώρας. Ακριβώς, στο ίδιο μήκος κύματος και με αντίστοιχη ρητορική αναφέρεστε και για την περίπτωσή του LNG. Δηλαδή, πανηγυρίζετε που αυτή τη στιγμή -και αυτό θα πρέπει να μας το αντιστοιχήσετε και να μας το εξηγήσετε- οι Έλληνες πληρώνουν πανάκριβη ενέργεια και την ίδια στιγμή, εξυπηρετούνται γεωπολιτικά και οικονομικά συμφέροντα άλλων χωρών. Και σε τελική ανάλυση, για να μπω στο θέμα της Σύμβασης,  δεν νομίζω ότι η κοινωνία συμμερίζεται αυτούς τους πανηγυρισμούς. Προσωπικά, και σας το λέω ειλικρινά, θα ήθελα πιο χαμηλούς τόνους για να μπορέσουμε να κουβεντιάσουμε επί της ουσίας αυτά τα ζητήματα που αφορούν το μέλλον της χώρας μας και ένα ενεργειακό σχεδιασμό που ναι, θα πρέπει να ενταχθεί στο δημόσιο διάλογο για να γίνει πιο εποικοδομητικός, πιο σταθερός και πιο αποδοτικός σε τελική ανάλυση και σε σχέση με όλα αυτά που συμβαίνουν σε διεθνές γεωπολιτικό επίπεδο. 
Μια βασική, βασικότατη θα έλεγα επειδή δεν ήμουν από την έναρξη της συνεδρίασης της Επιτροπής στην Αίθουσα, έχει να κάνει με τις fast track διαδικασίες που ακολουθείται σε μόνιμη βάση, που πραγματικά ο Κοινοβουλευτικός Έλεγχος κύριε Υπουργέ, έχει γίνει μία διαδικασία απογοητευτική και μια διαδικασία που δεν τιμά κανέναν Βουλευτή και καμία Βουλευτή μέσα σε αυτή την αίθουσα. Καταθέσατε τη Σύμβαση προχτές και τη συζητάμε σήμερα, ένα κείμενο χιλίων 1.136 σελίδων, χωρίς να υπολογίζω την Αιτιολογική Έκθεση και τις συνοδευτικές Εκθέσεις και σας ρωτώ ευθέως. Πώς είναι δυνατόν να μελετηθεί από εμάς ένα τόσο σύνθετο νομικό και τεχνικό κείμενο μέσα σε λίγες ώρες; Να μελετηθεί ένα κείμενο που υποτίθεται, όχι υποτίθεται το κάνουμε και με μια ορισμένη επάρκεια, αλλά μέσα σε έναν απόλυτα πεπερασμένο και μικρό χρονικό διάστημα. Πώς μπορεί να διεξαχθεί σε τελική ανάλυση μια σοβαρή κοινοβουλευτική συζήτηση με αυτούς τους όρους; Η απάντηση είναι προφανής. Δεν μπορεί να γίνει κάτι τέτοιο, γιατί το πίσω κείμενο της δικιά σας λογικής και της δικής σας προσέγγισης, είναι ότι δεν φέρνετε τις συμβάσεις για να τις συζητήσουμε μέσα από έναν ουσιαστικό διάλογο. Τις φέρνετε, ως μια fast track διαδικασία για τα «μάτια του κόσμου» χωρίς πραγματικό έλεγχο που είναι και το ζητούμενο από την Βουλή και μάλιστα φέρνετε και  τις 4 συμβάσεις μαζί για να μην μπορούν να συζητηθούν ξεχωριστά.
Επτά χρόνια εξαγγελιών θα έλεγα, χωρίς ουσιαστικό αποτέλεσμα και εφτά χρόνια επαναφέρετε περιοδικά το αφήγημα των εξορύξεων. Κάθε τόσο, ανακοινώνετε ιστορικές ευκαιρίες και ενεργειακές επαναστάσεις. Όμως, η πραγματικότητα κύριε Υπουργέ, είναι ότι οι εξαγγελίες έρχονται, οι πανηγυρισμοί επαναλαμβάνονται, αλλά οι πραγματικές εξελίξεις στο πεδίο αυτό δεν έρχονται ποτέ. Γιατί τουλάχιστον για εμάς -και αναφέρθηκα στην αρχή- ενεργειακή στρατηγική δεν σημαίνει μόνο επικοινωνιακά πυροτεχνήματα. Μπορεί να έχει προμετωπίδα την επικοινωνία, αλλά πίσω από την επικοινωνία πρέπει να βρίσκεται ένα συγκεκριμένο ολιστικό σχέδιο και μια συγκεκριμένη στρατηγική. 
Ένα δεύτερο σημείο της κριτικής μας έχει να κάνει με τις σημαντικές διαφοροποιήσεις στη Σύμβαση για την Κρήτη. Υπάρχουν συγκεκριμένα σημεία που εγείρουν σοβαρά ερωτήματα. Το θέμα ειπώθηκε και από τον συνάδελφο του ΠΑΣΟΚ προηγουμένως, σε σχέση με τους εξωτερικούς εμπειρογνώμονες. Στη νέα Σύμβαση αναφέρονται μόνο Βρετανοί και Αμερικανοί εμπειρογνώμονες ενώ το γαλλικό σκέλος που υπήρχε στη Σύμβαση του 2019, ξαναλέω υπήρχε στη Σύμβαση του 2019, τώρα απουσιάζει. Αυτό νομίζω ότι έχει σημασία γιατί ένας εμπειρογνώμονας διαδραματίζει καθοριστικό ρόλο σε περιπτώσεις διαφορών μεταξύ των δύο συμβαλλόμενων μερών και της διαιτησίας. Το  ζήτημα, λοιπόν, έχει να κάνει με το θέμα της ερευνητικής γεώτρησης. Στη Σύμβαση του 2019, αν πάμε βήμα-βήμα, το οριστικό βάθος ορίζονταν στα 4.000 μέτρα, συμπεριλαμβανομένου του βάθους του νερού. Στη Σύμβαση του 2026, η αναφορά αλλάζει και γίνεται τουλάχιστον 800 μέτρα κάτω από τον πυθμένα της θάλασσας. Πρόκειται λοιπόν για μία σημαντική διαφοροποίηση, που επηρεάζει το πραγματικό βάθος και τη φύση των ερευνών. Γι’ αυτό τον λόγο, εμείς ζητάμε να κατατεθούν οι αρχικές προσφορές, οι βελτιωμένες προσφορές, καθώς και τα πρακτικά της Επιτροπής Αξιολόγησης.




Όσον αφορά τις παρατηρήσεις του Ελεγκτικού Συνεδρίου. Η ίδια η Επιτροπή Αξιολόγησης του Ελεγκτικού Συνεδρίου, έχει εκφράσει πολύ σοβαρές επιφυλάξεις. Επισήμανε ότι δεν υπάρχει 2η ανταγωνιστική προσφορά και για τον λόγο αυτό, η αξιολόγηση έγινε σε σύγκριση με τη μέγιστη δυνατή προσφορά της συγκεκριμένης εταιρείας. Το αποτέλεσμα ήταν βαθμολογία 55% με την ρητή επισήμανση ότι η αξιολόγηση έγινε λόγω έλλειψης ανταγωνισμού.
Στο χρόνο ομιλίας που μου απομένει, θα περάσω στο κρίσιμο άρθρο 30 και την παράγραφο 3, για τα ζητήματα των κυριαρχικών μας δικαιωμάτων. Η προσθήκη της παραγράφου 3 στο άρθρο 30, κύριε Υπουργέ, αποτελεί το πιο προβληματικό σημείο της Σύμβασης. Θέλω να τονίσω πως η παράγραφος αυτή δεν υπήρχε στη Σύμβαση το 2019. Μιας και λέμε όπως σε αντίθεση εξέφρασε προηγουμένως ο Εισηγητής της Πλειοψηφίας, κ. Μακρόπουλος, ότι τώρα έγιναν όλα από το μηδέν, από παρθενογένεση έγιναν όλα. Εγώ συγκρίνω μια Σύμβαση προγενέστερη με τη Σύμβαση που φέρνετε προς κύρωση και παρατηρούμε ότι αυτό δεν υπήρχε το 2019. Δεν υπάρχει επίσης στις συμβάσεις για Πελοπόννησο και Ιόνιο. Και τι προβλέπει; Ότι τα όρια της συμβατικής περιοχής μπορούν να αναθεωρηθούν, ειπώθηκε και προηγουμένως, σε περίπτωση συμφωνίες οριοθέτησης ΑΟΖ ή Υφαλοκρηπίδας  με γειτονικό κράτος. Το τμήμα που θα βρεθεί εκτός ελληνικής ΑΟΖ παύει να αποτελεί σημαντική περιοχή. Ο μισθωτής θεωρείται ότι παραιτείται από το τμήμα αυτό ακόμη κι αν έχει ήδη ξεκινήσει την εκμετάλλευση και το ελληνικό δημόσιο υποχρεούται να επιστρέψει οικονομικές αποζημιώσεις που έχουν καταβληθεί. Με απλά λόγια η Σύμβαση προβλέπει ένα πλαίσιο, να το πω έτσι πιο κατανοητά, που εξυπηρετεί πρωτίστως τα συμφέροντα του μισθωτή και όχι τα δικά μας συμφέροντα. 
Και εύλογα δημιουργείται το ερώτημα μήπως το άρθρο αυτό προστέθηκε κατόπιν απαίτησης της CHEVRON; Οφείλετε να δώσετε μια απάντηση. Και δεν ανησυχούμε μόνο εμείς, δεν ανησυχεί μόνο η Αντιπολίτευση γι’ αυτό, υπάρχουν και δημόσιες ανησυχίες και οχλήσεις και από τον πρώην πρόεδρο της Νέας Δημοκρατίας που έχει εκφράσει τους προβληματισμούς του για τα ζητήματα που αφορούν προφανώς και στα κυριαρχικά μας δικαιώματα. Άρα νομίζω ότι το αφήγημα, κύριε Υπουργέ, του εθνικού θριάμβου και της πρωτολογίας που ακούσαμε από τον Εισηγητή της Συμπολίτευσης είναι εντελώς αναντίστοιχο ή απέχει, πόρρω απέχει από αυτό που φέρνετε πρακτικά προς κύρωση στη Βουλή των Ελλήνων. 
Επίσης, το ζήτημα της HELLENiQ ENERGY και της αντίστοιχης αποδυνάμωσης του δημοσίου είναι ένα ζήτημα, κύριε Υπουργέ, που είχαμε βάλει πότε; Τον πρώτο καιρό που είχε τεθεί στη δημόσια σφαίρα αυτή η συμφωνία και είχαμε μιλήσει από το Δεκέμβριο του 2023 για τα πρώτα αρνητικά φαινόμενα και δείγματα της Κυβέρνησης, όπου μέσω του ΤΑΙΠΕΔ προχώρησε στην πώληση των μετοχών της HELLENIC ENERGY των πρώην ΕΛΠΕ. Τι είχε σαν αποτέλεσμα αυτό; Το ποσοστό του δημοσίου να μειωθεί από 35,48 σε κάτω από το 1/3 και σήμερα να βρίσκεται περίπου στο 31,18. Επιπρόσθετα, με τις αλλαγές στη σύνθεση του Διοικητικού Συμβουλίου - αλλαγές να θυμίσω που έκανε στα ΕΛΠΕ η δικιά σας η Κυβέρνηση στην προηγούμενη κοινοβουλευτική περίοδο, αλλά η δικιά σας η Κυβέρνηση- το δημόσιο έχει χάσει ουσιαστικά κάθε έλεγχο και πραγματικά το συσχετίζω και με την παρούσα Σύμβαση και αναρωτιέμαι πώς μιλάτε για προστασία του δημοσίου συμφέροντος όταν έχετε εκχωρήσει τον έλεγχο στρατηγικών ενεργειακών επιχειρήσεων στο παρελθόν που εμπλέκονται με έναν πολύ συγκεκριμένο τρόπο σήμερα στη Σύμβαση.   
 



Τελειώνω, κυρία Πρόεδρε και ευχαριστώ για την ανοχή, με ένα επιπλέον ζήτημα που έχει να κάνει με το αφήγημα της ενεργειακής αυτονομίας που τίθεται συνεχώς. Στην Αιτιολογική Έκθεση αναφέρεται ότι οι συμβάσεις ενισχύουν τον ρόλο της χώρας μας ως ενεργειακού κόμβου, θωρακίζουν την ενεργειακή αυτονομία και επιπλέον ενισχύουν την γεωστρατηγική θέση της χώρας μας. Τόσα πολλά συμπεράσματα μέσα σε δύο προτάσεις.
Όμως σήμερα, δυστυχώς, η πραγματικότητα είναι εντελώς διαφορετική. Έχουμε μια ενεργειακή πολιτική αντιφάσεων. Κύριε Υπουργέ, εσείς ήσασταν αυτοί -και οι προκάτοχοί σας- που προχωρήσατε σε βία απολιγνιτοποίηση, παρουσιάζοντας τους εαυτούς σας ως πρωτοπόρους -τότε πρωτοπόρους, τώρα άλλαξε το αφήγημα- της πράσινης μετάβασης. Εσείς, ήσασταν αυτοί και είστε αυτοί που γεμίσατε τη χώρα με «φαραωνικά» έργα ΑΠΕ χωρίς χωροταξικό σχεδιασμό και ακόμα δεν έχετε φέρει για διαβούλευση το ειδικό χωροταξικό για τις ΑΠΕ. Εσείς είσαστε -και ήσασταν- αυτοί που έχουμε φτάσει στο σημείο να απορρίπτουμε, να πετάμε πράσινη ενέργεια από ΑΠΕ στα σκουπίδια. Και τώρα, ενώ τα έχετε κάνει όλα με έναν απολύτως στρεβλό και λάθος τρόπο, γυρνάτε τον διακόπτη επιστρέφετε στα ορυκτά καύσιμα, επιστρέφετε στο LNG και επιστρέφετε -στα λόγια; στην επικοινωνία; θα δείξει- στις εξορύξεις των υδρογονανθράκων.
Άρα, αυτό δεν είναι στρατηγική είναι μια πολιτική που δεν έχει ούτε συνοχή που δεν έχει ούτε σχέδιο. Και το δυστύχημα, κύριε Υπουργέ, είναι ότι αυτός που «πληρώνει στο τέλος τη νύφη», πάντα μα πάντα, είναι ο πολίτης. Είναι ο πολίτης που βιώνει την ενεργειακή φτώχεια, είναι οι πολίτες που δυσκολεύονται σήμερα να καλύψουν βασικές ανάγκες θέρμανσης, είναι οι επιχειρήσεις και οι βιομηχανίες. Σας έχουμε κάνει πληθώρα επικαίρων ερωτήσεων για το τι θα κάνετε με τις βιομηχανίες, με το κόστος ενέργειας των βιομηχανιών; Έχει βγει η ΕΒΙΚΕΝ, έχουν βγει όλοι οι μεγάλοι ενεργοβόροι παίκτες και δεν έχετε εφαρμόσει κανένα μοντέλο μείωσης του κόστους ενέργειας στις μεγάλες βιομηχανίες, αλλά και στη μεταποίηση, που συμπιέζονται από υπέρογκα ενεργειακά κόστη. Αυτή είναι η πραγματικότητα. Αυτό δεν είναι λαϊκισμός, αυτό δεν είναι μηδενισμός, αυτό δεν είναι μιζέρια όπως «κουνάει το δάχτυλο» ο κ. Γεωργιάδης και άλλοι από εσάς. Αυτό είναι η πραγματικότητα και τα στοιχεία που αποκρυσταλλώνουν την παρούσα πραγματικότητα. 
Κλείνω ως επίλογο λέγοντας ότι, μας δίνετε πραγματικά τόσους λόγους να μην πανηγυρίσουμε και εμείς με την μεγάλη σας επιτυχία, αλλά εμείς θα θέλαμε να μιλήσουμε για πραγματικές επιτυχίες της χώρας, οι οποίες ελπίζουμε να έρθουν σύντομα σε όλα τα επίπεδα με βασική προϋπόθεση την πολυπόθητη για την κοινωνία πολιτική αλλαγή. 
Σας ευχαριστώ. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Ευχαριστώ κύριε συνάδελφε. Συνεχίζουμε δίνοντας τον λόγο στην Ειδική Αγορήτρια από το ΚΚΕ, κυρία Αφροδίτη Κτενά. 
ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»): Ευχαριστώ κυρία Πρόεδρε. 
Σήμερα, συζητάμε 4 Συμβάσεις οι οποίες ουσιαστικά παραδίδουν τον φυσικό πλούτο της χώρας σε ένα συγκεκριμένο μονοπώλιο. Αυτή η συζήτηση γίνεται ενώ εκτυλίσσεται η εγκληματική επίθεση των ΗΠΑ και Ισραήλ στο Ιράν, την οποία ακούσαμε από τον Βουλευτή της ΝΔ, να το αποκαλεί σκηνικό σύρραξης. Δεν είναι σκηνικό σύρραξης, είναι επίθεση των ΗΠΑ και Ισραήλ, στο Ιράν που κλιμακώνεται μέρα με τη μέρα. Μια επίθεση που «έχει βάλει μπουρλότο» στη Μέση Ανατολή και απειλεί να επεκταθεί σε όλο τον πλανήτη. Τα σημάδια



είναι πραγματικά ανησυχητικά, γι’ αυτό και η χώρα μας πρέπει να απεμπλακεί το συντομότερο δυνατόν από το μακελειό, πρέπει να κλείσουν οι βάσεις οι οποίες αποτελούν μαγνήτη αντιποίνων και ορμητήριο επιθέσεων απέναντι σε λαούς της περιοχής. Πρέπει να επαναπατριστούν οι ναυτεργάτες που είναι εγκλωβισμένοι με τα συμφέροντα και τη ζωή τους να απειλούνται άμεσα. Πρέπει να επιστραφούν οι Patriot και το στρατιωτικό προσωπικό που τους συνοδεύει που φυλάνε τις εγκαταστάσεις της Aramco στη μοναρχία της Σαουδικής Αραβίας. Πρέπει να επαναπατριστούν οι φρεγάτες και τα F-16. Πρέπει να διακοπεί κάθε στρατηγική συνεργασία με το κράτος-δολοφόνο του Ισραήλ.
Γιατί ξέρετε, το ακούσαμε και αυτό ότι να πώς χρησιμοποιούνται οι πανάκριβοι εξοπλισμοί που έχει «ματώσει» ο λαός μας για να τους πληρώσει. Και αυτό λέγαμε κι εμείς, πως αυτοί οι εξοπλισμοί δεν πρόκειται να χρησιμοποιηθούν για την άμυνα της χώρας, αλλά για τις στοχεύσεις και τους σχεδιασμούς του ΝΑΤΟ. Γιατί αυτή τη στιγμή στην Κύπρο, δεν προστατεύουν τον κυπριακό λαό, προστατεύουν τις βρετανικές βάσεις που έχουν παραχωρηθεί στις ΗΠΑ για να παίξουν το βρώμικο παιχνίδι που παίζουν στη Μέση Ανατολή. Αν θέλατε να προστατεύσετε, αν ήθελε η Κυβέρνηση της Κύπρου να προστατευθεί ο κυπριακός λαός, θα απαιτούσατε και θα απαιτούσε και η Κυβέρνηση της Κύπρου, να κλείσουν οι βάσεις της Βρετανίας εκεί. 
Όσον αφορά  στο νομοσχέδιο, όντως, δεν μας προκαλεί εντύπωση το ότι πιέζεστε τόσο πολύ να «τρέξει» αυτό το νομοσχέδιο, ενώ πραγματικά συμβαίνουν σημαντικά και επικίνδυνα γεωπολιτικά γεγονότα. Έχετε συγκεκριμένα συμφέροντα να υπηρετήσετε και πιέζεστε.  Έχουμε, λοιπόν, 4 συμβάσεις, που κι εσείς παραδέχεστε ότι φέρνετε σε ένα, ευμετάβλητο, όπως το ονομάζετε, περιβάλλον και ότι πρέπει να δώσετε σήμα στα μονοπώλια, στη CHEVRON εν προκειμένω, ότι εσείς δεν κάνετε πίσω και είστε αποφασισμένοι να τους τα παραδώσετε. 
Βέβαια, είχαν δίκιο και οι Βουλευτές του ΠΑΣΟΚ και του ΣΥΡΙΖΑ, ότι δεν αναγνωρίζετε τη συμβολή τους στο ότι φτάσαμε σήμερα να συζητάμε στη Βουλή αυτές τις συμβάσεις, σε αυτή τη μορφή που έρχονται. Πράγματι, πατάνε πάνω στον «νόμο Μανιάτη» του 2011. Ξέρετε, κύριε Εισηγητή της Μειοψηφίας, τι έλεγε ο ίδιος ο κ. Μανιάτης τον Ιούλιο του 2011; Είχε πει ότι οι αγορές έχουν προσδιορίσει επιλογές, ρυθμούς ανάπτυξης, προϊόντα και προδιαγραφές στο σύνολο των ενεργειακών τομέων. Οι ισχυρές χώρες καθορίζουν τις σημαντικότερες γεωπολιτικές παραμέτρους, τις περιοχές παραγωγής και τους δρόμους της ενέργειας. 
Άρα, λοιπόν, εφόσον κριτήριο για όλους σας παραμένει το επενδυτικό κέρδος και η θωράκιση συγκεκριμένων μονοπωλίων, σύμφωνα με τον κάθε φορά συσχετισμό σε γεωπολιτικό παγκόσμιο επίπεδο, καταλαβαίνουμε ποιοι θα την πληρώνουν πάντα και κάτι που το καταλαβαίνουν, ήδη, όσοι λαοί βρίσκονται σε σταυροδρόμια ή σε δρόμους ενέργειας ή κάθονται πάνω σε πλουτοπαραγωγικές πηγές, που καθόλου δεν έχουν βοηθήσει στην ευημερία τους. Βέβαια, δεν θα μπορούσαμε να έχουμε φτάσει σήμερα μέχρι εδώ, εάν δεν είχαν προχωρήσει οι στρατηγικές συμφωνίες με ΗΠΑ και Ισραήλ, που καθάρισαν το τοπίο για την προώθηση των συμφερόντων των αμερικανικών μονοπωλίων κι εκεί πρέπει, όντως, να πείτε και έναν καλό λόγο στον ΣΥΡΙΖΑ. Το θέμα για εμάς, δεν είναι τεχνικό ή διαχειριστικό, όπως αναφέρεται στο προοίμιο. Είναι ζήτημα ιδιοκτησίας του φυσικού πλούτου της χώρας, με ισχυρή γεωπολιτική διάσταση. 




Πρώτον, με αυτές τις συμβάσεις που κάνετε, επιδιώκετε τα εξής. Εκχωρείτε τον φυσικό πλούτο της χώρας σε μονοπώλια για δεκαετίες. Τον κλέβετε, στην κυριολεξία, από τον ελληνικό λαό και τον παραδίδετε στη CHEVRON σε αυτές τις συμβάσεις, με ένα μετοχικό σχήμα 70-30. Όχι, ότι είναι αυτό το κρίσιμο, αλλά έχει ένα ενδιαφέρον να καταλάβουμε πώς ορίστηκαν τα ποσοστά 70-30, 70 για τη CHEVRON και 30 για την ελληνική εταιρεία.  
Η συνολική έκταση που παραδίδετε είναι της τάξης των 47 χιλιάδων τετραγωνικών χιλιομέτρων. Για να καταλάβουν όσοι μας ακούν, αρκεί να πούμε πως η συνολική έκταση της χώρας μας είναι 132.000 τετραγωνικά χιλιόμετρα. Τα οικόπεδα που εκχωρούνται είναι 47.000 τετραγωνικά χιλιόμετρα. «Παραδίδετε» πλούτο, που σύμφωνα πάλι με τον κ. Μανιάτη, τον τότε Υπουργό της Κυβέρνησης Παπανδρέου το 2011 στο Ιόνιο μόνο, μπορεί να υπάρχουν αποθέματα έως 500 εκατομμύρια βαρέλια, με έσοδα 15 έως 20 δισεκατομμύρια ευρώ. Αυτός ο πλούτος, προφανώς, είναι πολύ μεγαλύτερος. Μιλάμε για τεράστια ποσά.
Το δεύτερο ζήτημα, το ανέδειξαν και προηγούμενοι ομιλητές, είναι ότι, προκειμένου να εγγυηθείτε την απρόσκοπτη κερδοφορία της CHEVRON, τίθενται στην κυριολεξία υπό αμφισβήτηση τα κυριαρχικά δικαιώματα της χώρας. Δεν μπορεί να ερμηνευτεί διαφορετικά το άρθρο 30 παράγραφος 3, που υπάρχει μόνο στις Συμβάσεις για τα οικόπεδα ΚΡΗΤΗ Ι, ΚΡΗΤΗ ΙΙ στα Νότια της Κρήτης που μπαίνουν στο Τουρκολιβυκό Μνημόνιο. Βέβαια, είναι χαρακτηριστικό -αναφέρθηκε και κάποιος άλλος ομιλητής στην αντίδραση της Τουρκίας- ότι πράγματι η Τουρκία αντέδρασε σε αυτό και η Κυβέρνηση θεωρεί ότι έτσι προασπίζουμε τα κυριαρχικά μας δικαιώματα και απόδειξη είναι το ότι ενοχλήθηκε η Τουρκία. Ναι, η Τουρκία έκανε λόγο για μονομερείς δραστηριότητες της Ελλάδας με διεθνείς εταιρείες, που συνιστούν παραβίαση του διεθνούς δικαίου και των σχέσεων καλής γειτονίας, αλλά αναγνώρισε ταυτόχρονα, πως τα σχέδια που έγιναν γνωστά δεν επηρεάζουν άμεσα τις θαλάσσιες περιοχές δικαιοδοσίας της χώρας μας. Άρα λοιπόν, έχετε υπάρξει πολύ προσεκτικοί στο πώς σχεδιάσατε τις περιοχές που παραδίδετε, τα όρια των περιοχών. 
Για το παραπάνω ζήτημα αναμένουμε μια ξεκάθαρη απάντηση, γιατί για εμάς με έναν τρόπο ερμηνεύεται το άρθρο 30. Λέτε, ότι θα αποζημιώσετε τη CHEVRON στο ενδεχόμενο για απώλεια περιοχών, στις οποίες η Ελλάδα δεν θα διαθέτει πλέον δικαιώματα. Νομίζω είναι σαφές. Πείτε μας το εξής. Εφόσον τίθενται εξ αντικειμένου σε αμφισβήτηση και γίνονται αντικείμενο διαπραγμάτευσης ιμπεριαλιστικού παζαριού με άλλες χώρες της περιοχής και με καθοριστικό τον ρόλο των ενεργειακών μονοπωλίων τα κυριαρχικά δικαιώματα της χώρας και λέτε ότι η Σύμβαση θα λειτουργήσει καταλυτικά για την οριοθέτηση ΑΟΖ και Υφαλοκρηπίδας , σας ρωτάμε. Αν, υποθετικά μιλώντας,  δεν υπάρξει συμφωνία οριοθέτησης μέχρι την αρχή του έργου στο τμήμα που αμφισβητείται από το Τουρκολιβυκό Μνημόνιο, για το οποίο κάποτε λέγατε ότι δεν παράγει αποτελέσματα και να τώρα που μπαίνει σε μια διεθνή σύμβαση, άρα λοιπόν, αν δεν υπάρξει συμφωνία οριοθέτησης, τι θα γίνει; Θα σταματήσει το έργο; Να το ξεκαθαρίσουμε ότι δεν θα υπάρξει ποτέ. Δεν θα υλοποιηθεί η σύμβαση δηλαδή σε περίπτωση που δεν υπάρξει μέχρι τότε. Περιμένουμε να μας το εξηγήσετε.
Το τρίτο ζήτημα για εμάς, είναι ότι η εμπλοκή σε αυτό το γεωπολιτικό παζάρι, εκθέτει το λαό μας σε θανάσιμους κινδύνους. Όχι μόνο δεν ενισχύεται ο ρόλος της Ελλάδας, όχι μόνο δεν ενισχύεται η γεωστρατηγική μας θέση, προφανώς, για τα μονοπώλια -και για τα ντόπια μονοπώλια- που έχουν να περιμένουν κέρδη από αυτές τις εξελίξεις, από αυτή την εκμετάλλευση, ναι, θα αναβαθμιστεί ο ρόλος τους στην διεθνή αγορά. Ωστόσο ο κίνδυνος




από την εμπλοκή σε πολεμικές συγκρούσεις για τα κέρδη των ομίλων είναι προ των πυλών, είναι ορατός πλέον, δεν είναι ενδεχόμενο. Το είπα και πριν, οι χώρες που βρίσκονται αυτή τη στιγμή σε «δρόμους» ενεργειακούς ή «κάθονται πάνω» σε ενεργειακές πηγές, φλέγονται. Ή αποτελούν γεωπολιτικούς «μεντεσέδες»; Να δούμε γύρω - γύρω τη Συρία, το Λίβανο, την Παλαιστίνη, τη Λιβύη, δεν έχει τελειωμό ο κατάλογος στην περιοχή. Και η χώρα μας είναι και γεωπολιτικός «μεντεσές», όπως την έχει αποκαλέσει ο Pyatt πρώην πρέσβης των ΗΠΑ στη χώρα μας, και κάθεται πάνω σε ενεργειακό πλούτο. 
Το τέταρτο ζήτημα είναι πως ενώ λέτε ότι αυτές τις συμβάσεις θωρακίζουν παράλληλα την ενεργειακή αυτονομία της χώρας δεν υπάρχει καμία εγγύηση για τον λαό.  Όχι μόνο γιατί όλες οι άλλες χώρες που ανέφερα υποφέρουν αυτή τη στιγμή και δεν απολαμβάνει τίποτα ο λαός τους, ενώ πλουτίζουν μονοπώλια, αλλά η ενεργειακή φτώχεια που είναι το τίμημα που πληρώνουν οι λαοί όταν μονοπώλια εκμεταλλεύονται το πλούτο τους, στην περίπτωσή μας εδώ αποτελεί, πραγματικά, προσβολή της νοημοσύνης μας. Ακούσαμε για ποσοστά επί των κερδών 38 - 40 κλπ., και είναι το τελευταίο που μας απασχολεί σε μια τόσο σοβαρή σύμβαση, αλλά πρέπει να καταλάβει ο κόσμος για τι πράγμα μιλάμε γιατί το τίμημα της εκχώρησης είναι εξευτελιστικό. Πρόκειται για μια «λεόντειο Σύμβαση». Ποιος είναι ο έλεγχος που μπορεί να έχει το ελληνικό κράτος πάνω στη διαχείριση του τζίρου ενός «κολοσσού» σαν τη CHEVRON, που μέσα και από τους όρους -τώρα δεν έχουμε το χρόνο να αναφερθούμε στους όρους της σύμβασης- η ίδια θα κανονίζει, λίγο πολύ, το τι κέρδη θα γράφει, τι κόστη θα καταγράφει, το ποιες δουλειές θα εκχωρήσει ως υπεργολαβίες σε δικές της εταιρείες, ενδεχομένως, θα έχει «και το μαχαίρι και το πεπόνι» και θα αποφασίζει, κάθε φορά, τι θα δηλώσει σαν κέρδη και σαν ζημίες φαντάζομαι. 
Ποιος ωφελείται από αυτές τις συμβάσεις, από όλη αυτή την κατάσταση; Ξεκάθαρα ωφελούνται οι ελληνικές και διεθνείς ενεργειακές εταιρείες, όπως αναφέρετε και εσείς. Αυτές μάλιστα θα ωφεληθούν. Θα ωφεληθούν και διάφοροι υπεργολάβοι. Επωφελείται και η ΕΕ, όπως επίσης καταγράφετε εσείς. Αυτοί θα έχουν τα κέρδη. Για το λαό θα μείνουν οι κίνδυνοι από την εκμετάλλευση και την υπερεκμετάλλευση του ιδίου, προκειμένου να εξαχθούν τα κέρδη. Είναι τεράστιες οι ευθύνες των Κομμάτων που παραπλανούν λέγοντας ότι ο λαός μας θα φάει με «χρυσά κουτάλια» μέσα από τέτοιες συμβάσεις. Μιας και μιλάτε για τις τοπικές κοινωνίες και πως θα τονωθεί η τοπική οικονομική δραστηριότητα, θα δημιουργήσουν θέσεις εργασίας, θα ενισχυθούν παραγωγικοί κλάδοι τάζοντάς τους θέσεις εργασίας. Κάτι τέτοια έλεγαν και στους Κυπρίους. Ρωτήστε τώρα κάτω στην Κύπρο, στη Λεμεσό, που αποτελεί στόχο αυτή τη στιγμή εκεί, αν αισθάνονται πραγματικά πως έχουν ωφεληθεί από τον πλούτο των προηγούμενων ετών. 
Θα ήθελα να αναφερθώ στον τρόπο που φτάσαμε ως εδώ, θα έχει μια αξία, αλλά θα το κάνω στις επόμενες συνεδριάσεις της Επιτροπής. Παρόλα αυτά θέλω να πω το εξής. Λέτε ότι οι μακροπρόθεσμοι στόχοι είναι η βελτίωση του επενδυτικού κλίματος, η ισχυροποίηση της γεωπολιτικής θέσης, η διαμόρφωση ενός νέου παραγωγικού μοντέλου προφανώς μακριά από την πράσινη και ψηφιακή μετάβαση που δεν τα πήγε πολύ καλά και άρα, πρέπει να βρείτε κάτι άλλο τώρα και εσείς στα πλαίσια της πολιτικής της ΕΕ, βεβαίως. Για εμάς είναι ξεκάθαρο και θέλουμε να το γνωρίζει και ο ελληνικός λαός. Καμία προστασία, καμία διαφύλαξη δικαιωμάτων πλούτου, δεν μπορεί να εγγυηθεί οποιοδήποτε Κόμμα, οποιαδήποτε Κυβέρνηση υποστηρίζει τα συμφέροντα των λίγων. Σε συνθήκες καπιταλισμού όλα αυτά γίνονται στόχος, επειδή ακριβώς στο επίκεντρο και της ενεργειακής πολιτικής



βρίσκεται το επιχειρηματικό υπερκέρδος. Άρα και οι όποιες ρυθμίσεις έρχονται να το υπηρετήσουν είναι σε ευθεία αντίθεση με τα λαϊκά συμφέροντα. Κάθε βήμα στον ευρωατλαντικό ενεργειακό σχεδιασμό συνεισφέρει στην αμφισβήτηση των κυριαρχικών μας δικαιωμάτων και μεγαλώνει τους κινδύνους για το λαό μας. 
Ο μόνος παράγοντας που μπορεί να σταθεί απέναντι στην βαρβαρότητα και την αδικία μιας τέτοιας πολιτικής, που τώρα απειλεί ευθέως τη ζωή μας, είναι ο οργανωμένος αγώνας του λαού μας. Η αντεπίθεση ενός ισχυρού και αταλάντευτου λαϊκού μετώπου, με ξεκάθαρο μέτωπο απέναντι στον καπιταλισμό και στις ιμπεριαλιστικές επεμβάσεις, που όχι μόνο θα πάρει πίσω κατακτήσεις και δικαιώματα, αλλά θα οδηγήσει τον τόπο στη λαϊκή οικονομία και εξουσία, γιατί μόνο έτσι, μόνο το εργατικό λαϊκό κράτος μπορεί να εγγυηθεί τα λαϊκά συμφέροντα, να αξιοποιήσει με σύνεση, με περιβαλλοντική ευαισθησία και σωστό συντονισμό, όλες τις πλουτοπαραγωγικές πηγές της χώρας. 
Ευχαριστώ. 
ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ(Προεδρεύουσα της Επιτροπής): Ευχαριστούμε κυρία συνάδελφε. 
Συνεχίζουμε δίνοντας τον λόγο στην Ειδική Αγορήτρια από τη Νέα Αριστερά, κυρία Θεοπίστη Πέρκα. 

ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Σας ευχαριστώ πολύ, κυρία Πρόεδρε.
Σήμερα στην αίθουσα, ακούσαμε πολύ ενδιαφέροντα πράγματα που δείχνουν τις ιδεολογικές και τις πολιτικές διαφορές από την συγκυρία που επιβάλλει να κάνουμε τέτοιου είδους συμφωνίες, το είπε ο κ. Υπουργός, μέχρι και τον Μαρκόπουλο που μας παρουσίασε πως η Ελλάδα αλλάζει, αναβαθμίζεται. Προσωπικά ένα ερώτημα μου έρχεται στο μυαλό, σήμερα. Άραγε, ο πλανήτης θα καταστραφεί πρώτα από την κλιματική κρίση ή από τον πόλεμο;  Και τα δύο τα σχεδιάζει η διεθνής δεξιά με την ακροδεξιά και πολλές φορές μαζί και με τη σοσιαλδημοκρατία. Αυτό είναι. 
Κύριε Υπουργέ, έχουμε κλιματική κρίση, το έχετε αντιληφθεί αυτό; Και πάμε σε μία συζήτηση προ του 1950, που ήταν εποχή με τη μεγάλη μεγέθυνση, με τον εξορυκτισμό όμως θα τα πούμε στη συνέχεια. Κάνετε απολιγνιτοποίηση στη Δυτική Μακεδονία. Είμαι Βουλευτές Φλώρινας και παρακολουθώ την ερήμωση της περιοχής. Έχετε προκαλέσει «ξαφνικό θάνατο» και χωρίς σχέδιο τώρα μας λέτε, ότι οι εξορύξεις και τα ορυκτά καύσιμα είναι μια χαρά. Χάσαμε 3 10ετίες γιατί άρχισαν οι πετρελαϊκές να κάνουν ινστιτούτα, να διαψεύδουν τα επιστημονικά δεδομένα και να διαπράττουν το μεγαλύτερο έγκλημα κατά της ανθρωπότητας και φτάσαμε σήμερα εδώ. Αλλά, βεβαίως, πρέπει να αμφισβητεί ο καπιταλισμός, γιατί αυτό είναι το σύστημα μας έφερε εδώ που βρισκόμαστε σήμερα. 
Επομένως σήμερα, συζητάμε μία πολιτική επιλογή, δεν είναι τεχνικό κείμενο, που καθορίζει το μοντέλο ανάπτυξης της χώρας για τις επόμενες δεκαετίες. Μια επιλογή που αφορά το μέλλον των ελληνικών θαλασσών, τη θέση της Ελλάδας απέναντι στην κλιματική κρίση και την ευθύνη μας απέναντι στις επόμενες γενεές. Περί αυτού πρόκειται. Ακούσαμε ότι πρόκειται για μία εθνική ευκαιρία, για ένα «βήμα» προς την ενεργειακή ασφάλεια της χώρας, για τα πολύ σημαντικά οικονομικά οφέλη -συμφωνώ με την προηγούμενη ομιλήτρια εκπρόσωπο του ΚΚΕ, για τους κινδύνους, αλλά θα τα πούμε παρακάτω όλα αυτά. 
Τίποτα από αυτά δεν ισχύει και θα το αποδείξουμε με στοιχεία. Δεν αποκτά ενεργειακή ανεξαρτησία η χώρα, δεν εξασφαλίζει σε καμία περίπτωση δημόσια έσοδα. Αντίθετα τι κάνει; Δεσμεύει τεράστιες θαλάσσιες περιοχές και το φυσικό κεφάλαιο για πολλές δεκαετίες προς όφελος των πολυεθνικών εταιρειών που δραστηριοποιούνται στον πιο ρυπογόνο ενεργειακό τομέα του πλανήτη. Αυτό είναι ορυκτά καύσιμα.  Κύριε Τσάφο, ξέρω ότι στο βιογραφικό σας πολύ περήφανα γράφετε γύρω στις 67 φορές -αν θυμάμαι καλά- ότι ήσασταν με το φυσικό αέριο, ασχοληθήκατε κλπ.. Αυτό δεν έχει σημασία. Η επιστήμη «μίλησε». Τα ορυκτά καύσιμα ευθύνονται για την κλιματική κρίση και παρόλα αυτά πάμε πίσω στο 1950 και παλαιότερα, όταν δεν ξέραμε τι λέει η επιστήμη. Έτσι; Αλλά, εδώ, είναι πολλά τα λεφτά. Τα στοιχεία πάντως είναι αποκαλυπτικά και να μην τα αναφέρω ξανά, 94.000 τετραγωνικά χιλιόμετρα, δηλαδή, το 20% των θαλασσών της χώρας, δεσμεύονται και αυτές είναι περιοχές με σημαντική βιοποικιλότητα και οικολογική αξία. 
Οι συμβάσεις που συζητάμε, προφανώς, είναι και μακροχρόνιες, δεν προσωρινές. Είναι 32 χρόνια, εκ των οποίων 7 χρόνια ερευνών και άλλα 25 για εκμεταλλεύσεις. Δηλαδή, δεσμεύεται τη χώρα σε χρονικό διάστημα που ξεπερνούν τα μέσα του αιώνα. Βέβαια, θα επανέλθω στο προφίλ  όταν το 2019 ο Πρωθυπουργός της χώρας είχε βάλει μία φιλο-περιβαλλοντική μάσκα και μιλούσε για πράσινη μετάβαση και έλεγε διάφορα, στο εξωτερικό επίσης παρουσιάζεται έτσι. Αλλά εδώ έχουμε εξορύξεις και όπως είπα, κύριε Υπουργέ, απολιγνιτοποίηση, «κατακαημένες λιγνιτικές περιοχές». Έρχομαι λοιπόν να ρωτήσω, και θέλω να μου απαντήσετε σε αυτό. Πώς συνάδει η δέσμευση της χώρας σε νέες εξορύξεις το 2026, με τους στόχους για την κλιματική ουδετερότητα το 2050. Πώς; Δεν συνάδει. 
Πρώτον, τι κάνετε τώρα. Δίνεται πολύ περισσότερη προσοχή απ’ όσο θα έπρεπε, στο πολιτικό κεφάλαιο για μία βιομηχανία που βρίσκεται στη δύση της. 
Δεύτερον. Ακόμα και αν με τα πιο αισιόδοξα για την παραγωγή σενάρια ξεκινούσε η παραγωγική εμπορική δραστηριότητα ας πούμε το 2032 - 2033, τότε αυτή θα έπρεπε να φτάνει τουλάχιστον στις αρχές της δεκαετίας του 2060, ώστε να έχει οικονομικό νόημα η αξιοποίηση, τυχόν, κοιτασμάτων που θα βρεθούν. Επομένως, η χώρα μας, θα έβγαινε κατά πολύ εκτός στόχων για περιορισμό των εκπομπών των αερίων του θερμοκηπίου, για περισσότερο από μια δεκαετία. 
Αυτό δεν είναι απλώς μια αντίφαση. Είναι μια πολιτική επιλογή που υπονομεύει την αξιοπιστία της χώρας και θέτει σε κίνδυνο το ίδιο το φυσικό κεφάλαιο που αποτελεί τη βάση της ελληνικής οικονομίας. Διότι οι περιοχές, για τις οποίες μιλάμε, δεν είναι «γενικώς» θαλάσσιοι χώροι.  Η Ελληνική Τάφρος έχει παγκόσμια οικολογική σημασία, αλλά για αυτά δε μιλήσω περισσότερο γιατί δεν τα καταλαβαίνετε και δεν λαμβάνετε υπόψη τα ζητήματα για φύση και βιοποικιλότητα. 
Όμως θα πω ότι, σε θαλάσσια βάθη που συχνά υπερβαίνουν τα 2.000 έως 3.000 μέτρα, ένα ατύχημα είναι πολύ πιθανό κατά τις εξορυκτικές διαδικασίες και, μάλιστα, θα ήταν αδύνατο να αντιμετωπιστεί άμεσα, υποβαθμίζοντας αμέσως το θαλάσσιο περιβάλλον, επί τόπου, απειλώντας το ευρύτερο θαλάσσιο περιβάλλον σε ακτίνα χιλιομέτρων, αλλά και το τουριστικό προϊόν της Κρήτης και της Πελοποννήσου. Σε μια χώρα όπως η Ελλάδα, όπου η οικονομία εξαρτάται σε μεγάλο βαθμό από τον τουρισμό και την ποιότητα του φυσικού περιβάλλοντος, το περιβαλλοντικό ρίσκο μιας τέτοιας δραστηριότητας είναι δυσανάλογα μεγάλο σε σχέση με τα πιθανά οικονομικά οφέλη. Ένα σοβαρό ατύχημα για διαρροή πετρελαίου ή φυσικού αερίου σε μια τουριστική περιοχή θα μπορούσε να προκαλέσει ανυπολόγιστη οικονομική και περιβαλλοντική ζημιά. Στη διεθνή εμπειρία υπάρχει καταγεγραμμένη η καταστροφή στον Κόλπο του Μεξικού και αυτά δεν μπορούμε να τα αγνοήσουμε.
Οι συμβάσεις που φέρατε δεν εγγυώνται ουσιαστική περιβαλλοντική προστασία. Αντίθετα, δημιουργούν ένα πλαίσιο που ευνοεί τις εταιρείες εξόρυξης και περιορίζει τον ουσιαστικό έλεγχο των δραστηριοτήτων τους. Οι σεισμικές έρευνες εξαιρούνται από τη κανονική διαδικασία εκτίμησης περιβαλλοντικών επιπτώσεων. Πρόκειται για μια δραστηριότητα που, σύμφωνα με πλήθος επιστημονικών μελετών, μπορεί να προκαλέσει σοβαρή διαταραχή στα θαλάσσια οικοσυστήματα και ιδιαίτερα στα θαλάσσια θηλαστικά, αλλά, τι σας τα λέμε αυτά; Ταυτόχρονα, οι συμβάσεις προβλέπουν διαδικασίες περιβαλλοντικού ελέγχου που είναι ανεπαρκείς. Θα πω περισσότερα στην επόμενη συνεδρίαση της Επιτροπής για τις ΜΠΕ (Μελέτη Περιβαλλοντικών Επιπτώσεων). Σε άλλες περιπτώσεις οι εποπτικές αρχές υποχρεώνονται να ειδοποιούν εκ των προτέρων, πριν πραγματοποιήσουν επιθεώρηση στις εγκαταστάσεις, πρωτοφανές και αυτό. 
Όμως, ακόμη πιο προβληματικό είναι το γεγονός ότι οι ίδιες οι συμβάσεις αφήνουν σημαντικά περιθώρια για δραστηριότητες που θεωρούνται ιδιαίτερα επικίνδυνες για το περιβάλλον. Δεν υπάρχει σαφής απαγόρευση πρακτικών όπως η υδραυλική ρωγμάτωση, ενώ οι υποχρεώσεις των εταιρειών για περιβαλλοντική αποκατάσταση είναι περιορισμένες - αυτό το κάνετε σε όλες τις συμβάσεις. Σε περίπτωση αποχώρησης από την περιοχή, οι εταιρείες υποχρεούνται να καθαρίσουν και όχι σε πλήρη αποκατάσταση του περιβάλλοντος. 
Όπως τόνισα και προηγουμένως, η επιστημονική κοινότητα είναι σαφής. Τα ορυκτά καύσιμα αποτελούν τη βασική αιτία της κλιματικής κρίσης και η παγκόσμια οικονομία πρέπει να κινηθεί ταχύτατα προς την απεξάρτηση από αυτά. Το ερώτημα που πρέπει να απαντήσουμε είναι, αν η Ελλάδα θα κινηθεί προς μια δίκαιη ενεργειακή μετάβαση ή αν θα παραμείνει εγκλωβισμένη σε ένα παρωχημένο μοντέλο βασισμένο στα ορυκτά καύσιμα, μοντέλο προ του 1950.  
Εμείς, ως Νέα Αριστερά, έχουμε τοποθετηθεί με απόλυτη σαφήνεια σε αυτό το ζήτημα. Η Κοινοβουλευτική μας Ομάδα κατέθεσε πρόταση νόμου για την απαγόρευση της αναζήτησης, της έρευνας και της εκμετάλλευσης υδρογονανθράκων σε χερσαίες και θαλάσσιες περιοχές της χώρας και η πρόταση αυτή δεν αποτελεί ούτε μια ιδεολογική εμμονή, ούτε μια συμβολική πολιτική πράξη. Αντίθετα, αποτελεί συνειδητή πολιτική επιλογή που στηρίζεται τόσο στις διεθνείς επιστημονικές εκθέσεις όσο και στις δεσμεύσεις που έχουν αναληφθεί στο πλαίσιο της παγκόσμιας προσπάθειας αντιμετώπισης της κλιματικής κρίσης. Σε λίγο καιρό θα έχουμε κλιματικούς πρόσφυγες και η Κυβέρνηση θα θέλει να τους πνίγει κιόλας, να τους διώχνει. Ξεκινάνε, έχουν ξεκινήσει οι κλιματικοί πρόσφυγες, άσχετα αν δεν έχουν ακόμα τον τυπικό ορισμό. Επομένως, θεωρούμε ότι είναι μια επιλογή καταστροφική. 
Σήμερα θα δώσω ορισμένα στοιχεία, τα υπόλοιπα σε επόμενη συνεδρίαση, για τους οικονομικούς όρους και σε ό,τι αφορά στο δημόσιο συμφέρον. Αποτελεί ερώτημα το κατά πόσο το ποσοστό των κερδών που αναλογεί στο ελληνικό δημόσιο είναι επαρκές, δεδομένου του ρίσκου και των περιβαλλοντικών επιπτώσεων. Αναφέρεται περίπου στο 40%. Αυτό, βέβαια, λέει -έχουμε ακούσει διάφορες δηλώσεις, κ. Υπουργέ και δεν ξέρω αν ισχύει-  πως, το 40% των εσόδων που αναφέρεται στην Αιτιολογική Έκθεση αποτελεί το ανώτατο θεωρητικό όριο, φόροι, δικαιώματα μαζί. Είναι αμφισβητήσιμο ως προς την πραγματική του απόδοση μετά την αφαίρεση των εξόδων έρευνας των εταιρειών. Χρονικός ορίζοντας. Η παραγωγή, αν βρεθούν κοιτάσματα, τοποθετείται μετά το 2030-2035. Μέχρι τότε η ζήτηση για φυσικό αέριο θα έχει μειωθεί διεθνώς. Πως «όχι», λέμε ότι είμαστε στην κλιματική κρίση. Βγαίνει η επιστήμη. Η χώρα έχει υπογράψει την Πράσινη Συμφωνία. Τον Ιούλιο το Δικαστήριο του ΟΗΕ έχει πει ότι είναι υποχρεωτική η συμμόρφωση των κρατών-μελών στην Πράσινη Συμφωνία και λέει ότι, το 2005 τα τελειώσαμε. Πώς το αμφισβητείτε αυτό; Πραγματικά, λυπάμαι που δεν θα ακούσω την απάντησή σας, θα σας διαβάσω γιατί πρέπει να φύγω. Αλλά δημιουργείται ένα τεράστιο οικονομικό ρίσκο. Ξέρετε πώς λέγονται οι επενδύσεις σε νέες υποδομές εξορύξεις ορυκτών; Είναι τα stranded assets, δηλαδή, τα λανθάνοντα περιουσιακά στοιχεία που πάει να πει, θα πέσει χρήμα σε υποδομές που θα χάσουν την αξία τους πριν ακόμα ολοκληρωθεί ο κύκλος ζωής τους.
	Είμαι σίγουρη γι’ αυτά που λέω όπως είναι σίγουρη και η διεθνής και πολιτική ηγεσία, τουλάχιστον θα έλεγα πριν λίγα χρόνια. Αυτά, είναι δεδομένα της επιστήμης και θα τα αμφισβητήσουμε και αυτά; Τότε γιατί κλείσατε τους λιγνίτες; Γιατί ήταν ακριβοί, θα μου πείτε, όχι για περιβαλλοντικούς λόγους. Όταν όμως το διεθνές συνεδριακό σύστημα μεταβαίνει ταχύτατα προς τις Ανανεώσιμες Πηγές Ενέργειας υπάρχει σοβαρός κίνδυνος αυτές οι επενδύσεις, πάλι να καταστούν οικονομικά ασύμφορες πριν αποδώσουν τα προσδοκώμενα κέρδη, γιατί ακριβώς θα αυξάνεται η τιμή του αερίου, ενώ οι ΑΠΕ συνεχώς θα γίνονται φθηνότερες.
Λίγα λόγια για την τοπική οικονομία. Ελλείψει ρητών δεσμεύσεων για ουσιαστικά τοπικά οφέλη δεν θα μπορούσαν εύκολα να υπάρχουν καθώς, αν κάποιες από τις επενδύσεις αυτές προχωρήσουν -και αυτό είναι αμφισβητούμενο- θα είναι οριακές με οικονομικούς όρους. Η Σύμβαση δεν προβλέπει έσοδα επί του τζίρου, αλλά επί των κερδών. Τι μου θυμίζει αυτό; Την Αττική Οδό. Απόσβεση που γινόταν ενδοομιλικές συναλλαγές, απόσβεση κόστους, cost recovery. Η CHEVRON έχει το δικαίωμα να αποκτήσει πρώτα το 100% των δαπανών έρευνας και ανάπτυξης, που στις βαθιές θάλασσες της Κρήτης είναι δισεκατομμύρια, πριν αρχίσει να αποδίδει το πλήρες μερίδιο στο κράτος.
Ο κίνδυνος. Για τα προ 5-10 χρόνια παραγωγής, πρώτα, το ελληνικό δημόσιο ενδέχεται να εισπράττει μόνο το ελάχιστο μίσθωμα, royalty, ενώ η «μερίδα του λέοντος» θα κατευθύνεται στην κάλυψη των επενδύσεων της εταιρείας. Πρακτικώς οι εταιρείες μπορούν να αποφεύγουν για δεκαετίες την πληρωμή φόρου επί των κερδών. Η Σύμβαση περιλαμβάνει ρήτρα σταθερότητας φορολογικού καθεστώτος. Αυτό σημαίνει ότι αν μια μελλοντική κυβέρνηση αποφασίσει να επιβάλει έκτακτη εισφορά στα υπερκέρδη των εταιρειών, όπως έγινε προηγούμενα έτη, η CHEVRON θα εξαιρείται και μπορεί να δικαιούται αποζημίωση. Ο ειδικός φόρος εισοδήματος για τους υδρογονάνθρακες αναφέρεται στο 25%, 20% συν 5% περιφερειακός φόρος. Είναι πολύ χαμηλός, κύριε Υπουργέ. Στη Νορβηγία η συνολική φορολόγηση αγγίζει το 78%.
Όσον αφορά το ζήτημα των royalties, τα μισθώματα. Είναι κλιμακωτά και εξαρτώνται από την ποσότητα παραγωγής. Αν η παραγωγή, όπως είπαμε, είναι μέτρια το κράτος εισπράττει ένα ελάχιστο ποσοστό 4% έως 6%. Τιμή πετρελαίου και αερίου,  και εδώ έχει σημασία. Τα έσοδα είναι εκτεθειμένα στις διακυμάνσεις των διεθνών τιμών. Εάν το 2030 οι τιμές πέσουν λόγω της κυριαρχίας των ΑΠΕ, αυτό που λέγαμε πριν, το δημόσιο θα εισπράξει ψίχουλα για μια τεράστια περιβαλλοντική δέσμευση.
Πάμε όμως και στη γεωπολιτική αναβάθμιση. Παρά τα δεδομένα αυτά επιλέγετε να παρουσιάσετε τις εξορύξεις ως μια, δήθεν, ευκαιρία γεωπολιτικής αναβάθμισης της χώρας. Υποστηρίζετε ότι η παρουσία μεγάλων πολυεθνικών εταιρειών στο ενεργειακό τομέα μπορεί να λειτουργήσει ως εγγύηση για την ασφάλεια και τη διεθνή θέση της Ελλάδας. Προφανώς δεν ανταποκρίνεται σε καμία πραγματικότητα αυτή η αντίληψη. Οι πολυεθνικοί κολοσσοί, όπως είναι η Exxon Mobil και η CHEVRON δεν είναι όργανα άσκησης εξωτερικής πολιτικής των ΗΠΑ, αλλά κερδοσκοπική οργανισμοί. Όταν μια επένδυση πάψει να είναι κερδοφόρα ή όταν οι γεωπολιτικές συνθήκες μεταβληθούν οι εταιρείες απλώς αποχωρούν και, όπως είπαμε, και χωρίς αποκατάσταση. Δεν έχουν καμία ευθύνη να αναλάβουν απέναντι στη χώρα υποδοχής και, προφανώς, ούτε οι κυβερνήσεις τους.
Επίσης, από την Κυβέρνηση «καλλιεργείται» η αυταπάτη ότι με τις παραχωρήσεις τεράστιων θαλάσσιων εκτάσεων σε πολυεθνικούς κολοσσούς θα επιλυθούν και ζητήματα διεθνούς δικαίου, ΑΟΖ, κτλ.. Αυτά, όμως, τα μεγάλα θέματα, κύριε Υπουργέ, Υφαλοκρηπίδα-ΑΟΖ, λύνονται μέσω του διεθνούς δικαίου, του διαλόγου και υπάρχει άποψη ότι οι μονομερείς ενέργειες με εταιρείες περιπλέκουν τη νομική και διπλωματική θέση της χώρας αντί να την διευκολύνουν. Επίσης, αν αποφασίσει η Αμερική να διατηρήσει μια καλή σχέση με την Τουρκία δεν νομίζω ότι θα την εμποδίσει η CHEVRON ή κάποια άλλη εταιρία.
Στον λίγο χρόνο ομιλίας μου που απομένει, θα πω δυο κουβέντες μόνο για τη δική μας πρόταση. Η πραγματική ενεργειακή ασφάλεια της Ελλάδας δεν βρίσκεται στις εξορύξεις υδρογονανθράκων, αλλά στην ενεργειακή μετάβαση. Βρίσκεται στην αξιοποίηση του τεράστιου δυναμικού Ανανεώσιμων Πηγών Ενέργειας που διαθέτει η χώρα. Η Ελλάδα μπορεί να καταστεί πρωτοπόρος στον τομέα της ηλιακής ενέργειας, της αιολικής, της γεωθερμίας και των τεχνολογιών αποθήκευσης ενέργειας, τις οποίες δεν κάνετε καθόλου. Μπορεί να αναπτύξει ένα ενεργειακό σύστημα βασισμένο στην αποκεντρωμένη παραγωγή, στη συμμετοχή των πολιτών και στον κρατικό έλεγχο των ενεργειακών υποδομών.
Φυσικά, αυτή η Κυβέρνηση έχει υπονομεύσει ακόμα και τις ΑΠΕ, γιατί έχει μοιράσει όλο το πλούτο, όλο το χρήμα το δημόσιο είτε ευρωπαϊκό -γιατί δημόσιο είναι και αυτό- σε 2-3 επενδυτές που κάνουν τεράστια παντού πάρκα. Η κοινωνία δεν συμμετέχει, ούτε ενεργειακές κοινότητες, ούτε φωτοβολταϊκά, ούτε φωτοβολταϊκά στέγης, ούτε εξοικονόμηση, ούτε ηλεκτροκίνηση όπως θα έπρεπε. Δεν πάει καλά κύριε Υπουργέ και οι πιο ευάλωτοι πληρώνουν αυτή τη μετάβαση. 
Εμείς, ως Νέα Αριστερά, έχουμε κάποιες θεμελιώδεις αρχές, θα μιλήσουμε αναλυτικότερα και στην επόμενη συνεδρίαση. Πρώτον, προστασία της φύσης και της βιοποικιλότητας. Δεύτερον, ενεργειακή αυτάρκεια και μείωση της εξάρτησης από εισαγόμενα καύσιμα. Τρίτον, διασπορά της παραγωγής ενέργειας και κοινωνικός έλεγχος των ενεργειακών πόρων. Τέταρτον, αντιμετώπιση της ενεργειακής φτώχειας μέσω πολιτικών εξοικονόμησης ενέργειας και συλλογικής αυτοπαραγωγής. Αυτό σημαίνει στήριξη ενεργειακών κοινοτήτων, ενίσχυση αυτοπαραγωγής ενέργειας από πολίτες και μικρές
επιχειρήσεις και προτεραιότητα σε συνεργατικά μοντέλα παραγωγής ενέργειας που διασφαλίζουν ότι τα οφέλη της ενεργειακής μετάβασης θα κατανέμονται δίκαια στην κοινωνία. Σημαίνει, επίσης, ουσιαστικό χωροταξικό σχεδιασμό που θα προστατεύει τις περιοχές NATURA, τα βουνά και τις ευαίσθητες φυσικές περιοχές από αυτή την άναρχη ανάπτυξη που παρακολουθούμε και φέρνει την κοινωνία απέναντι στις ενεργειακές υποδομές. Διότι η ενεργειακή μετάβαση δεν μπορεί να γίνει εις βάρος της φύσης, αλλά σε αρμονία με αυτή και δεν μπορεί να γίνει εις βάρος της κοινωνίας, αλλά με την ουσιαστική συμμετοχή.  
Επομένως, κυρίες και κύριοι συνάδελφοι, το πραγματικό εθνικό συμφέρον δεν βρίσκεται στα κοιτάσματα πετρελαίου που ίσως βρεθούν κάποτε στο βυθό της Μεσογείου. Το πραγματικό εθνικό συμφέρον βρίσκεται στο να παραδώσουμε στις επόμενες γενιές μια χώρα βιώσιμη, μια οικονομία ανθεκτική και μια κοινωνία που θα μπορεί να ζήσει με αξιοπρέπεια σε έναν πλανήτη που αλλάζει. 
Ευχαριστώ. 
ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): 
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριάκης Σπυρίδων, Κωνσταντινίδης Ευστάθιος, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Γιαννούλης Χρήστος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Κωνσταντίνος Βασίλειος, Συντυχάκης Εμμανουήλ, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Βιλιάρδος Βασίλειος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Αυλωνίτης Αλέξανδρος – Χρήστος, Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Συνεχίζουμε στη διαδικασία δίνοντας τον λόγο στον κ. Βασίλειο Βιλιάρδο από την Ελληνική Λύση.
ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Ευχαριστώ πολύ κυρία Πρόεδρε. Οι 4 συμβάσεις που συζητάμε σήμερα, αποτελούν την υλοποίηση των ανακοινώσεων για το ενδιαφέρον της CHEVRON να προβεί σε εξορύξεις στην Ελλάδα, μετά την αλλαγή πολιτικής εκ μέρους του προέδρου Trump. Θα μπορούσαμε να πούμε πως εντάσσονται στο πλαίσιο ανάδειξης της Ελλάδας σε ενεργειακό κόμβο για τις Ηνωμένες Πολιτείες και το ΝΑΤΟ, με αμφίβολο ωστόσο όφελος για εμάς, μαζί με τις ανακοινώσεις για τον κάθετο άξονα LNG για την Ουκρανία, με λίγα ή με αμελητέα απτά αποτελέσματα για την Ελλάδα έως τώρα. Ενδεχομένως δε είναι πιο εύκολο για την Ουκρανία να προμηθευτεί LNG από τη Βόρεια Ευρώπη ή απευθείας ηλεκτρισμό, όπως ήδη κάνει μετά την καταστροφή πολλών δικών της εργοστασίων ηλεκτροπαραγωγής.   
Επίσης, τις συμβάσεις αυτές θα μπορούσε κανείς να τις θέσει στο πλαίσιο της διευρυνόμενης συνεργασίας με τις Ηνωμένες Πολιτείες τα τελευταία χρόνια, με την προσθήκη νέων βάσεων για τον πόλεμο στην Ουκρανία και με τη μεταφορά εκεί φορτίων όπλων μέσω της Αλεξανδρούπολης. Επιπλέον, στα πλαίσια της υποστήριξης του Ισραήλ με τη συμφωνία «3+1» με την Κύπρο και τις Ηνωμένες Πολιτείες, όπου η Ελλάδα αντί να προωθεί τον EastMed και το ηλεκτρικό καλώδιο που «ναυάγησαν», όλοι γνωρίζουμε πως, εξασφαλίζει δωρεάν βάσεις για τους πολέμους στη Γάζα ή στο Ιράν. Ειδικά όσον αφορά τους υδρογονάνθρακες οι συμβάσεις αυτές αποτελούν αλλαγή της κυβερνητικής πολιτικής για την πράσινη μετάβαση, υπενθυμίζοντας πως τόσο ο Πρωθυπουργός όσο και ο σημερινός Υπουργός Άμυνας είχαν τοποθετηθεί ξεκάθαρα στο παρελθόν εναντίον των εξορύξεων. Αντίθετα εμείς είμαστε ανέκαθεν υπέρ των εξορύξεων, αλλά φυσικά με τις σωστές προϋποθέσεις, κάτι που μάλλον δεν μας εξασφαλίζουν οι Συμβάσεις της κοινοπραξίας μεταξύ της CHEVRON -και οι τέσσερις- με την HELLENiQ ENERGY, πρώην ΕΛΠΕ.
 Όσον αφορά τα κείμενα των συμβάσεων που έχουμε,  στη σημερινή συνεδρίαση της Επιτροπής θα αναλύσουμε το γενικότερο πλαίσιο, ενώ στην συνεδρίαση επί των άρθρων θα σχολιάσουμε τις λεπτομέρειες τους. Οι Συμβάσεις αφορούν τα εξής θαλάσσια τεμάχια κοντά στα αντίστοιχα της Exxon Mobil του 2019, ενώ υπάρχουν μάλιστα όροι όσον αφορά την εκμετάλλευση από γειτονικά κοιτάσματα. Πρώτον, νοτιοδυτικά της Πελοποννήσου στον Κυπαρισσιακό κόλπο, στην περιοχή «Α2», λίγο πιο νότια από αυτό της Σύμβασης στη HELLENiQ ENERGY του 2019. Δεύτερον, νότια της Πελοποννήσου, σε μια περιοχή βόρεια αυτής που είχε δοθεί το 2019 στην Exxon Mobil. Τρίτον, νοτιοδυτικά της Κρήτης, ανατολικά της περιοχής που είχε δοθεί επίσης στην Exxon Mobil το 2019 και τέταρτον νότια της Κρήτης, ανατολικότερα της προηγουμένης περιοχής, που επικαλύπτεται με το ανυπόστατο Τουρκολιβυκό Μνημόνιο.   
Στην τελευταία αυτή Σύμβαση υπάρχει η ειδική αναφορά στη μεταβολή των συντεταγμένων. Μια ρήτρα που σωστά έχει δημιουργήσει υπόνοιες σχετικά με το ότι υπάρχει αμφισβήτηση. Ειδικότερα αναφέρεται στο άρθρο 30.3 ότι οι γεωγραφικές συντεταγμένες των νοτίων και πλευρικών ορίων της συμβατικής περιοχής μπορούν να αναθεωρηθούν από τον εκμισθωτή, σε περίπτωση συμφωνίας μεταξύ της Ελλάδος και ενός ή περισσοτέρων κυρίαρχων κρατών, η οποία οριοθετεί την Υφαλοκρηπίδα ή την ΑΟΖ της Ελλάδας στη συμβατική περιοχή. Υπάρχει τέτοιο θέμα; Το ακούσαμε και από τους συναδέλφους βέβαια εδώ. Γιατί τοποθετήθηκε εάν δεν υπάρχει αυτή η ρήτρα στη Σύμβαση; Ασφαλώς και δεν πρέπει να επιτρέπουμε τέτοιες υπόνοιες. Αναλυτικότερα, εμείς δεν γνωρίζουμε κάποια άλλη χώρα που να έχει προβεί στην παραχώρηση οικοπέδων για εξορύξεις, σε μη οριοθετημένη Υφαλοκρηπίδα, όπως αυτή μεταξύ της Κρήτης και της Λιβύης. Παρακαλώ να μας διορθώσετε όπου τυχόν -και αν- κάνουμε λάθος. Δεν εννοούμε φυσικά ΑΟΖ, αφού δεν έχει ανακηρυχθεί συνολικά από την Ελλάδα, αλλά Υφαλοκρηπίδα. Γνωρίζοντας βέβαια πως η Ελλάδα με τον «νόμο Μανιάτη» του 2011, την όρισε μονομερώς στη μέση γραμμή έως ότου υπάρξει οριοθέτηση. Εδώ θα θέλαμε να ρωτήσουμε εάν κατατέθηκαν οι συντεταγμένες αυτού του νόμου στον ΟΗΕ, έτσι ώστε να είναι επίσημες. Κατατέθηκαν ή δεν κατατέθηκαν; Διαφορετικά, προφανώς δεν είναι επίσημες.  
Σε κάθε περίπτωση είναι γνωστό πως στη μερική οριοθέτηση με την Αίγυπτο δεν ακολουθήθηκε η μέση γραμμή, αλλά η Ελλάδα, περίπου το 45% της οριοθετηθείσας περιοχής, ενώ η Αίγυπτος το 55%, όπου εμείς τότε -ούτε και τώρα φυσικά-δεν είμαστε προφανώς σύμφωνοι. Εκτός αυτού, στην οριοθέτηση ΑΟΖ με την Ιταλία -όπου επίσης δεν είμαστε σύμφωνοι- σχετικά με τις αποκλίσεις σε τρία σημεία από τη μέση γραμμή και όχι μόνο. Σημειώνοντας ότι στην Υφαλοκρηπίδα, όπως άλλωστε και στην ΑΟΖ, δεν υπάρχει εθνική κυριαρχία, αλλά κυριαρχικά δικαιώματα για την εκμετάλλευση πόρων. Η ερώτησή μας εδώ είναι γιατί δεν οριοθετήθηκε η Υφαλοκρηπίδα με τη Λιβύη προτού υπογραφεί η Συμφωνία; Με αποτέλεσμα να προβλέπονται ντροπιαστικές αναφορές για το ενδεχόμενο αλλαγής αναθεώρησης συντεταγμένων νοτίων και πλευρικών ορίων από τον εκμισθωτή, δηλαδή, από το ελληνικό δημόσιο, όπως είπαμε προηγουμένως. Ειδικότερα, μελλοντικής οριοθέτησης Υφαλοκρηπίδας  και ΑΟΖ με διμερείς ή πολυμερείς συμφωνίες αποχώρησης της εταιρείας από την ώρα που θα μπορούσαν να μην αποτελούν ελληνική Υφαλοκρηπίδα ΑΟΖ διατυπώσεων για περιοχές όπου η Ελλάδα δεν θα διαθέτει κυριαρχικά δικαιώματα, υπάρχει ακόμη και για απώλεια οριοθετημένης περιοχής. 
Σε κάθε περίπτωση ασφαλώς η Συμφωνία δεν εξασφαλίζει την ελληνική κυριαρχία στα τεμάχια που έχουν παραχωρηθεί. Οπότε δεν διασφαλίζει τα δικαιώματά μας ούτε αποδυναμώνει το Τουρκολιβυκό Μνημόνιο, όπως ισχυρίζεται η Κυβέρνηση. Προφανώς βέβαια η Σύμβαση με μία εταιρεία δεν αλλάζει την κυριαρχία από μόνη της, είναι γνωστό. Αλλά έτσι όπως είναι διαμορφωμένη, προβλέπει ρήτρες για ένα τέτοιο απαράδεκτο ενδεχόμενο. Ρήτρες που θα μπορούσε να αποφύγει η Κυβέρνηση αναλαμβάνοντας την ευθύνη της εξασφάλισης της εθνικής μας κυριαρχίας, καθώς επίσης των κυριαρχικών μας δικαιωμάτων. Εάν αναλαμβάναμε αυτή την εξασφάλιση, προφανώς η Chevron δεν θα ήθελε να υπάρχει μια τέτοια ρήτρα και τότε πραγματικά θα αποδυναμωνόταν το Τουρκολιβυκό Μνημόνιο. Ισχύουν όλα αυτά ή κάνουμε κάπου λάθος, οπότε θα σας παρακαλούσαμε να μας το εξηγήσετε επακριβώς; Άλλωστε δεν είμαστε ειδικοί στο θέμα, ούτε τους παριστάνουμε. 
Συνεχίζοντας με το όφελος από τις Συμβάσεις, δεν μας έχει δοθεί κάποια εκτίμηση αν και θα έπρεπε έστω κατά προσέγγιση με υποθέσεις εργασίας. Φυσικά μπορούμε να κάνουμε τόσο εμείς όσο και άλλοι υπολογισμούς, όπως είχαμε επιχειρήσει για το ίδιο θέμα το 2019. Εντούτοις, το σωστό είναι να έχουμε κάτι επίσημο και ελεγμένο από το Γενικό Λογιστήριο. Μας έκανε εντύπωση η αναφορά σας κύριε Υπουργέ, σύμφωνα με την οποία τα έσοδα από τις εξορύξεις θα βελτιώσουν τα οικονομικά των επόμενων γενεών τα οποία βέβαια έχουν καταστρέψει προηγουμένως οι κυβερνήσεις της Νέας Δημοκρατίας και του ΠΑΣΟΚ με τη χρεοκοπία, με τα μνημόνια, με τη διαφθορά τους και με το εγκληματικό PSI με το οποίο υποθηκεύθηκαν χωρίς λόγο πολλές γενιές Ελλήνων. Όταν πάντως είχαμε καταθέσει τη δική μας πρόταση για τη στήριξη των συντάξεων από τα ενεργειακά μας αποθέματα, η Κυβέρνηση τότε μας ειρωνευόταν, ενώ σήμερα προσπαθεί να μας αντιγράψει και καλά κάνει, αφού αυτό που μας ενδιαφέρει είναι το συμφέρον των Ελλήνων. 
Υπενθυμίζουμε λοιπόν ότι είχαμε καταθέσει σχετική πρόταση νόμου στις 31/7/25, η οποία είχε ως βασικό στόχο τη σύνδεση των εσόδων του ελληνικού δημοσίου από την εκμετάλλευση υδρογονανθράκων με την ενίσχυση του δημοσίου ασφαλιστικού συστήματος και του ΕΣΥ. Ξεκινούσε δε από τη διαπίστωση ότι το ασφαλιστικό μας σύστημα ευρίσκεται σε
οριακή κατάσταση με χαμηλές συντάξεις, δημογραφική πίεση και διαχρονική απομείωση των αποθεματικών του, γεγονός που καθιστά αναγκαία τη δημιουργία νέων και σταθερών πηγών χρηματοδότησης. Ακόμη και αυτά τα αποθεματικά τα δανείζει το ΕΣΥ στο κράτος. Στο πλαίσιο αυτό προτείναμε την ίδρυση ενός Νομικού Προσώπου Δημοσίου Δικαίου που θα έχει ως αποκλειστικό σκοπό τη δημιουργία αποθεματικού από τα έσοδα των υδρογονανθράκων και τη διοχέτευση τους στην ενίσχυση των συντάξεων παρόντων και μελλοντικών συνταξιούχων, καθώς επίσης στη στήριξη του ΕΣΥ, κυρίως μέσω χρηματοδότησης του ιατρονοσηλευτικού του προσωπικού. Ως πόροι του ταμείου προβλέπονται, βάση της δικής μας τοποθέτησης, μεταφορά ποσοστού 80% των εσόδων του δημοσίου από δικαιώματα, μερίσματα και φορολογία, που σχετίζονται με την έρευνα και εκμετάλλευση υδρογονανθράκων, καθώς επίσης επειδή αυτά δεν μας είναι γνωστά και αν θα συμβούν, η φορολογία καυσίμων και φυσικού αερίου. Η πρότασή μας την οποία ποτέ δεν αποδέχθηκε η Κυβέρνηση προερχόταν φυσικά από το νορβηγικό Government Pension Fund, προβλέποντας ότι μέρος του αποθεματικού θα μπορεί να επενδύεται με σκοπό τη διασφάλιση μακροχρόνιας βιωσιμότητας, τη διαρκή ενίσχυση του ασφαλιστικού μας συστήματος και των επόμενων γενεών με πρακτικά ποσά.   
[bookmark: _Hlk235437960]Επιστρέφοντας στο θέμα μας, κανονικά θα έπρεπε να μας δοθεί ανάλυση του οφέλους, με βάση τη μέθοδο προεξόφλησης μελλοντικών κερδών που προφανώς γνωρίζετε πολύ καλά. Εμείς πάντως συγκρίνοντας τουλάχιστον τις συμβάσεις του 2019 με την Exxon Mobil τότε με αυτές σήμερα, βλέπουμε τα εξής για τα οποία θα θέλαμε τα σχόλια σας. Πρώτον η ελάχιστη δαπάνη κατά τη φάση των μελετών είναι παρόμοια ή χαμηλότερη σε σχέση με την Exxon παρά τον πληθωρισμό έκτοτε. Για παράδειγμα, για την περιοχή του οικοπέδου 10 ήταν 31 εκατομμύρια, 3+3+25 και τώρα για το γειτονικό Α2 είναι 32 εκατομμύρια, 5+2+25. Για την Κρήτη ήταν στα δυτικά 37,5 εκατομμύρια δηλαδή 5+7,5+25 ενώ τώρα το πιο βόρειο στη νότια Πελοπόννησο είναι 33,87 εκατομμύρια, 2,87+6+25. Τα χαμηλά αυτά ποσά μάς είχαν προκαλέσει την υποψία, την οποία είχαμε αναφέρει τότε, ότι μπορεί δηλαδή να μην προχωρήσουν οι έρευνες, αφενός μεν λόγω περιορισμένων δαπανών - τα ποσά είναι εξαιρετικά χαμηλά κατά την άποψή μας- αφετέρου εξαιτίας των μικρών οικονομικών συνεπειών για τις εταιρείες, εάν δεν τις δρομολογούσαν. Δυστυχώς είχαμε δίκιο, αφού πράγματι οι σχετικές μελέτες δεν έχουν προχωρήσει ακόμη. Εν προκειμένω, περιλαμβάνεται και ο τρόπος διαχείρισης, όπως θα αναφερθούμε στην Επιτροπή επί των άρθρων. Για παράδειγμα, οι αποφάσεις μέσω της ΕΔΕΥΑΠ (Ελληνική Διαχειριστική Εταιρεία Υδρογονανθράκων και Ενεργειακών Πόρων) η οποία θα μπορεί να αποφασίζει με αδιαφάνεια για παρατάσεις που θα προκαλέσουν πρόβλημα στη χώρα μας. 
Η εκτίμηση ειδικών πάντως για τα έσοδα από τις συμβάσεις της CHEVRON του άρθρου 15, τοποθετείται στα 3 έως 10 εκατομμύρια το χρόνο, επειδή τα ανταλλάγματα πλέον συνδέονται με τις εκτάσεις εκμετάλλευσης. Είναι μια σημαντική διαφορά αυτή. Αντίθετα στις συμβάσεις με την Exxon θα μπορούσαν να φτάσουν τα 17,5 εκατομμύρια τον χρόνο, όσον αφορά την εκμίσθωση μόνο επειδή θα υπάρχουν και τα έσοδα από τους φόρους. Ο φόρος εισοδήματος με συντελεστή 20% είναι αρκετά χαμηλός, πολύ χαμηλός. Επιπλέον ο περιφερειακός φόρος 5% στο άρθρο 14 είναι σχετικά λογικός. Εάν πρόκειται όμως για αυτά τα ποσά ετησίως για μια διάρκεια 25 ετών, είναι πολύ χαμηλά σε σχέση με τα μεγέθη της χώρας μας, ενώ τα κέρδη μπορεί μία πολυεθνική να τα διαμορφώσει εύκολα ακόμη και να τα μετατρέψει σε ζημιές, όπως θέλει, βέβαια, να τα μετατρέψει και όπως τη συμφέρει και εδώ θα επιθυμούσα, αν θέλετε, τον σχολιασμό σας, κύριε Υπουργέ. 
Συνεχίζοντας, το Γενικό Λογιστήριο δεν παρέχει κάποια κοστολόγηση, αν και αναφέρει ότι ενδέχεται να υπάρχει κόστος από τα διαδικαστικά της Σύμβασης, ειδικά εάν υπάρχουν θέματα διαφορών. Προφανώς θα μπορούσε να υπολογίσει ή να έχει κάποια προσέγγιση. Εκτός αυτού αναφέρει ότι θα υπάρχουν απώλειες από τις φορολογικές ελαφρύνσεις που παρέχονται αφειδώς, αλλά θα αντισταθμίζονται από άλλα οφέλη, χωρίς όμως να εμφανίζει τα έσοδα από τις συμβάσεις. Αλήθεια πώς είναι δυνατόν να αποφασίζουμε, εάν η Σύμβαση είναι υπέρ μας ή όχι; Έχει ιδιαίτερο ενδιαφέρον πάντως το ότι δεν θα πληρώνεται η προκαταβολή φόρου, αντίθετα με αυτό που συμβαίνει με όλους τους άλλους στη χώρα μας, με τις μικρομεσαίες επιχειρήσεις και τους υπόλοιπους. Άρα, «δύο μέτρα και δύο σταθμά» και εδώ; Δεν είναι λάθος για να μην πω κάτι άλλο;
 Κλείνοντας, είναι γνωστό ότι είμαστε υπέρ των εξορύξεων για πάρα πολλούς λόγους, ένας εκ των οποίων είναι οι επενδύσεις που θα γεννηθούν στηρίζοντας την ανάπτυξη, το ΑΕΠ και τις θέσεις εργασίας και επίσης την ανταγωνιστικότητα της οικονομίας μας. Εντούτοις, όσον αφορά τις σημερινές συμβάσεις δεν μας έχει δοθεί επαρκής πληροφόρηση και σε σχέση με το όφελός τους, ενώ διαπιστώνουμε ότι συνεχίζεται το ίδιο καθεστώς αβεβαιότητας ως προς την πρόοδο των ερευνών με τις παρόμοιες συμβάσεις της Exxon που δεν έχει γίνει ακόμη τίποτα και αυτό μας φοβίζει και βέβαια μας προβληματίζει. Αναφέραμε δε τις σημαντικές επιφυλάξεις μας για τα θέματα οριοθέτησης Υφαλοκρηπίδας  και ΑΟΖ νότια της Κρήτης με κριτήριο την απαράδεκτη ρήτρα που τοποθετήθηκε και που θα μπορούσε εύκολα να αποφευχθεί. 
Θα περιμένουμε, λοιπόν, να μας δοθούν περαιτέρω πληροφορίες και να αποφασίσουμε, ενώ στην αντίθετη περίπτωση θα αντιμετωπίσουμε τις Συμβάσεις ως ένα προεκλογικό πυροτέχνημα, όπως αυτές με την Exxon, χωρίς κανένα όφελος για τη χώρα μας, όπως άλλωστε και ο κάθετος άξονας. Ελπίζουμε να μην ισχύει κάτι τέτοιο. 
Ευχαριστώ πολύ.
ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): Και εμείς ευχαριστούμε, κύριε Αντιπρόεδρε.
 Τον λόγο έχει ο κ. Τσιρώνης.
ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Ευχαριστώ πολύ, κυρία Πρόεδρε. 
Κύριε Υπουργέ, κυρίες και κύριοι συνάδελφοι, θα αποφύγω την ευκαιρία που μου έδωσε ο Εισηγητής της Πλειοψηφίας να θυμίσω πολλά από τα συνθήματα περί τραμπισμού και τις παλινωδίες στην ενεργειακή πολιτική της Κυβέρνησης, γιατί εμείς γνωρίζουμε ποιο είναι το ενεργειακό συμφέρον της χώρας και το εθνικό συμφέρον και δεν διαμορφώνουμε ούτε προσαρμόζουμε επικοινωνιακά την ενεργειακή μας πολιτική ανάλογα με ποιο συμφέρον ξένων κέντρων καλούμαστε κάθε φορά ή υποχρεούμαστε κάθε φορά -εσείς ξέρετε- να εξυπηρετήσουμε. Θα μείνω στα ουσιώδη που είπε να τα εξετάσουμε ότι η Ελλάδα ασκεί τα κυριαρχικά της δικαιώματα, ότι πρόκειται για συμβάσεις επωφελείς σε όλα τα πεδία και αυτό καλούμαστε να το δούμε και να τοποθετηθούμε σοβαρά για το μέλλον της χώρας.
 Από αυτά θα ξεκινήσω και με αυτή τη διάθεση θα συνεχίσω, γιατί όντως είναι σοβαρά και καταλαβαίνω και δέχομαι ότι η συμμετοχή μιας εταιρείας, όπως είναι CHEVRON, έχει γεωπολιτική σημασία και με αυτή την έννοια τέτοιες επενδύσεις λειτουργούν για όσο λειτουργούν ή ευχόμαστε να λειτουργούν, ανάλογα πάντα με το νόμο του ισχυρού, ως άτυπη γεωπολιτική ασπίδα. Λείπει ο Υπουργός και ήθελα πραγματικά να τον ρωτήσω κάτι. Θα ξεκινήσω από κάτι άλλο, οπότε και θα τον περιμένω. Είπα ότι το Κόμμα μας, επανειλημμένως έχει δηλώσει και έχει δώσει έμφαση στην ανάγκη αξιοποίησης του ενεργειακού πλούτου της πατρίδας μας και αυτό γίνεται και για την ενίσχυση της ελληνικής οικονομίας και για την αντιμετώπιση της ραγδαίας δημογραφικής κρίσης της Ελλάδας, αλλά και για την επόμενη γενιά των Ελλήνων στα πρότυπα του Next Generation Fun, δηλαδή, στα πρότυπα που έχει δημιουργήσει και η Νορβηγία. Επειδή ακριβώς θέλουμε την αξιοποίηση του ενεργειακού πλούτου της χώρας κοιτάμε να τον διασφαλίσουμε, για αυτό λέγαμε και επιμέναμε επί σειρά ετών για την ανάγκη επέκτασης στα 12 ναυτικά μίλια και την ανακήρυξη της ΑΟΖ.
Η κύρωση των συμβάσεων μέσω του πρώτου άρθρου  έχει ιδιαίτερη σημασία, διότι με την πράξη αυτή το σύνολο των όρων των συμβάσεων αποκτά ισχύ νόμου και δεσμεύει τη χώρα για μεγάλο χρονικό διάστημα. Ιδίως δεσμεύουν το κράτος διατάξεις, που αφορούν τη διατήρηση της οικονομικής ισορροπίας της Σύμβασης, καθώς και τους μηχανισμούς επίλυσης διαφορών, οι οποίοι προβλέπουν τη δυνατότητα διεθνούς διαιτησίας, σε περίπτωση που μεταγενέστερες κρατικές πράξεις επηρεάσουν ουσιωδώς την οικονομική βάση της επένδυσης. Και το αναφέρω, γιατί πρέπει να μας δώσετε εξηγήσεις και αποκτά ιδιαίτερη σημασία, αν ληφθεί υπόψη ότι οι περιοχές, στις οποίες αναφέρονται οι Συμβάσεις βρίσκονται σε Θαλάσσιες Ζώνες, όπου η Ελλάδα δεν έχει προχωρήσει ακόμα στην πλήρη άσκηση των δικαιωμάτων, που της αναγνωρίζει το διεθνές δίκαιο. Μήπως έπρεπε πρώτα αυτό, γιατί αυτό λέγαμε επί σειρά ετών, μήπως έπρεπε πρώτα αυτό;
Και εδώ προκύπτει και η σημασία του ότι η Ελλάδα μέχρι σήμερα δεν έχει προχωρήσει σε πλήρη ανακήρυξη ΑΟΖ στο σύνολο των θαλάσσιων περιοχών της, ούτε έχει επεκτείνει τα χωρικά της ύδατα. Όλο αυτό, όπως γνωρίζουν όλοι, συνδέεται με το γνωστό casus belli, που έχει υιοθετήσει η τουρκική εθνοσυνέλευση και το ζήτημα που προκύπτει είναι συγκεκριμένο και πρακτικό και έχει εκφραστεί ξανά. Όταν επενδυτικές δραστηριότητες, όπως έρευνες και γεωτρήσεις υδρογονανθράκων, ξεκινούν σε περιοχές όπου τα κυριαρχικά δικαιώματα δεν έχουν ακόμη διασαφηνιστεί πλήρως μέσω οριοθέτησης ή ανακήρυξης ΑΟΖ, υπάρχει ο κίνδυνος μεταγενέστερες μεταβολές του νομικού ή του γεωγραφικού καθεστώτος των περιοχών αυτών να θεωρηθεί ότι επηρεάζουν την οικονομική ισορροπία της σύμβασης. Σε μία τέτοια περίπτωση ενεργοποιούνται οι μηχανισμοί που προβλέπουν οι συμβάσεις για την αποκατάσταση της οικονομικής ισορροπίας της επένδυσης, οι οποίοι μπορούν να οδηγήσουν είτε σε επαναδιαπραγμάτευση των όρων, είτε σε αξιώσεις αποζημίωσης μέσω των προβλεπόμενων διαδικασιών διεθνούς διαιτησίας. Αυτός είναι και ο λόγος που τίθεται εύλογα το ερώτημα, αν η χώρα θα έπρεπε προηγουμένως να έχει διασαφηνίσει με μεγαλύτερη ενάργεια το καθεστώς άσκησης των κυριαρχικών της δικαιωμάτων στις συγκεκριμένες θαλάσσιες περιοχές. 
Μιας και επιστρέψατε στην Αίθουσα, κύριε Υπουργέ, θα ήθελα να σας κάνω πολλές ερωτήσεις, αλλά να ξεκινήσω από αυτό που μας προβληματίζει περισσότερο. Αυτή η κοινοβουλευτική διαδικασία έχει ουσιαστικό περιεχόμενο ή περιορίζεται σε μια τυπική επικύρωση, ήδη ειλημμένων αποφάσεων; Με λίγα λόγια, αν μέσα από τη συζήτηση στις τρεις συνεδριάσεις της Επιτροπής προκύψουν βάσιμες παρατηρήσεις ή προτάσεις βελτίωσης, για παράδειγμα ως προς το ποσοστό του δημοσίου, τους μηχανισμούς ελέγχου των επενδυτικών
δαπανών ή τις ρήτρες που σχετίζονται με πιθανές μεταβολές θαλασσίων ζωνών, υπάρχει δυνατότητα επαναδιαπραγμάτευσης ή τροποποίησης αυτών των όρων ή η Βουλή βρίσκεται απλά μπροστά σε ένα τετελεσμένο γεγονός και καλείται να επικυρώσει μια Συμφωνία, η οποία δεν μπορεί να αλλάξει σε κανένα της σημείο;. Από εκεί ξεκινάμε, ή τουλάχιστον θα έπρεπε να ξεκινάμε. 
Το ερώτημα δεν είναι θεωρητικό, υπάρχουν αρκετά διεθνή παραδείγματα, όπου τα κοινοβούλια ή οι κυβερνήσεις ζήτησαν αλλαγές σε συμβάσεις υδρογονανθράκων, πριν από την τελική τους κύρωση. Στη Νορβηγία, για παράδειγμα, η κρατική συμμετοχή και το φορολογικό καθεστώς των υπεράκτιων κοιτασμάτων διαμορφώθηκαν μέσα από διαδοχικές παρεμβάσεις του Κοινοβουλίου, το οποίο απαίτησε αυξημένη συμμετοχή του κράτους και τη δημιουργία της κρατικής εταιρείας. Στο Ισραήλ, μετά την ανακάλυψη των μεγάλων κοιτασμάτων Λεβιάθαν και Ταμάρ, η Κυβέρνηση αναγκάστηκε να επαναδιαπραγματευτεί το φορολογικό καθεστώς των συμβάσεων με τις εταιρείες, ύστερα από έκθεση της Επιτροπής και την έντονη κοινοβουλευτική αλλά και κοινωνική πίεση. Το αποτέλεσμα ήταν σημαντική αύξηση του μεριδίου του κράτους. Επίσης στην Κύπρο, κατά τις διαπραγματεύσεις για τα θαλάσσια οικόπεδα της κυπριακής ΑΟΖ οι όροι των συμβάσεων παραγωγής τροποποιήθηκαν πριν από την τελική υπογραφή ώστε να ενισχυθεί η συμμετοχή του κράτους και να διασφαλιστούν καλύτερα οι οικονομικές αποδόσεις. Επομένως, περιμένω να ακούσω εάν όλο αυτό είναι τελειωμένο ή, εάν προκύψουν θέματα, μπορεί να αλλαχθεί εάν μέσα από αυτή τη συζήτηση προκύψουν βάσιμες προτάσεις βελτίωσης. Περιμένω να ακούσω εάν υπάρχει περίπτωση να γίνει κάτι, αλλιώς δεν μπορούμε να λειτουργήσουμε μόνο ως διακοσμητικός φορέας. Η Βουλή δεν μπορεί να λειτουργήσει έτσι. 
Θα προσπαθήσω να πω όσα περισσότερα μπορώ μέσα στο χρόνο ομιλίας μου γιατί είναι πολλά τα ζητήματα. Όσον αφορά  τις ρήτρες. Στις Συμβάσεις περιλαμβάνονται οι ρήτρες που προβλέπουν αποζημιώσεις προς την εταιρεία σε περίπτωση που μεταβληθούν τα θαλάσσια όρια. Τέτοιες ρήτρες είναι συνηθισμένες στις διεθνείς συμβάσεις υδρογονανθράκων. Ωστόσο, στην περίπτωση της Ανατολικής Μεσογείου υπάρχει αυτή η ιδιαιτερότητα που είπαμε. Ορισμένες από τις περιοχές που παραχωρούνται βρίσκονται κοντά σε ζώνες όπου δεν έχει ολοκληρωθεί ακόμη η οριοθέτηση. Σε περίπτωση, δηλαδή, που στο μέλλον υπάρξει συμφωνία οριοθέτησης θαλασσίων ζωνών με τη Λιβύη, η οποία διαφοροποιεί τη σημερινή γραμμή που θεωρεί η Ελλάδα ως Υφαλοκρηπίδα της, υπάρχει πιθανότητα να επηρεαστούν τα μπλοκ που παραχωρούνται στα νότια της Κρήτης; Εάν αυτό συμβεί, ενεργοποιούνται οι ρήτρες οικονομικής ισορροπίας των συμβάσεων που κυρώνονται με το άρθρο 1 του νομοσχεδίου, οι οποίες θα μπορούσαν να οδηγήσουν εννοείται σε αξιώσεις αποζημίωσης από την πλευρά του επενδυτή; Η Έκθεση της Επιστημονικής Υπηρεσίας της Βουλής επισημαίνει, επίσης, ένα σημαντικό νομικό στοιχείο, ότι οι Συμβάσεις αυτές είναι συμβάσεις ιδιωτικού δικαίου, αλλά με την κύρωση τους από τη Βουλή αποκτούν ισχύ νόμου. 
Ένα επόμενο ζήτημα που αφορά τη διαχείριση των επενδυτικών δαπανών, είναι το εξής. Σε όλες σχεδόν τις συμβάσεις υδρογονανθράκων, τα φορολογητέα κέρδη υπολογίζονται μετά την αφαίρεση των επενδυτικών και λειτουργικών δαπανών. Αυτό, όμως, δημιουργεί ένα εύλογο ερώτημα. Πώς διασφαλίζεται ότι δεν θα υπάρξει λογιστική διόγκωση των εξόδων. Η
διεθνής εμπειρία έχει δείξει ότι σε ορισμένες περιπτώσεις οι εταιρείες έχουν επιβαρύνει έργα με δαπάνες που δεν σχετίζονται άμεσα με το συγκεκριμένο κοίτασμα ή έχουν επιμερίσει γενικές εταιρικές δαπάνες με τρόπο που μειώνει τα δηλωμένα κέρδη. Υπάρχουν χώρες όπως το Καζακστάν, η Νιγηρία, η Γουινέα που μιλούν για δηλωμένες διογκωμένες δαπάνες και μιλούν και για τη CHEVRON και για την Exxon Mobil. Πώς μπορούμε, ποιοι είναι οι συγκεκριμένοι μηχανισμοί που θα εφαρμοστούν στην πράξη ώστε να αποτρέπεται μια τέτοια πιθανή διόγκωση, η οποία φέρνει, όπως καταλαβαίνετε, μειωμένα έσοδα για την Ελλάδα. 
Ένα επιπλέον ζήτημα αφορά τη δομή της συμμετοχής του κράτους στην εκμετάλλευση. Στην περίπτωση της Ελλάδας το κράτος δεν συμμετέχει απευθείας στην παραγωγή, δεν υπάρχει κρατική εταιρεία που να λαμβάνει μέρος στην εκμετάλλευση των κοιτασμάτων. Αυτό σημαίνει ότι το κράτος λειτουργεί κυρίως ως φοροεισπράκτορας. Σε άλλες χώρες, όπως η Νορβηγία, το κράτος συμμετέχει άμεσα στην παραγωγή μέσω κρατικών εταιρειών ή ειδικών επενδυτικών ταμείων. Με αυτό τον τρόπο διασφαλίζεται μεγαλύτερη συμμετοχή στο συνολικό οικονομικό αποτέλεσμα. Παράλληλα, τίθεται και ένα ακόμη ζήτημα που αφορά την αναπτυξιακή διάσταση τέτοιων επενδύσεων. Υπάρχουν συγκεκριμένες δεσμεύσεις για συμμετοχή ελληνικών εταιρειών και επιστημόνων στην εφοδιαστική αλυσίδα των έργων ή πρόκειται απλώς για γενικές αναφορές χωρίς ποσοτικούς στόχους; Διότι σε πολλές χώρες με ενεργειακή δραστηριότητα προβλέπονται σαφείς όροι εγχώριας συμμετοχής, ώστε ένα σημαντικό μέρος της προστιθέμενης αξίας να παραμένει στην εθνική οικονομία. Και εδώ τίθεται ένα ευρύτερο ερώτημα ενεργειακής στρατηγικής. Θα πρέπει η Ελλάδα στο μέλλον να εξετάσει τη δημιουργία μιας εθνικής εταιρείας UPSTREAM ή ενός Sovereign Wealth Fund υδρογονανθράκων, ώστε να συμμετέχει πιο ενεργά στην αξιοποίηση αυτών των πόρων; 
[bookmark: _Hlk223618356]Θέλω να αναφερθώ στη διάρκεια μέχρι την παραγωγή, γιατί η CHEVRON είναι operator της κοινοπραξίας, δηλαδή, η εταιρεία που θα έχει τον τεχνικό και επιχειρησιακό έλεγχο για τη διεξαγωγή των ερευνών, των γεωτρήσεων και ενδεχομένως της ανάπτυξης ενός κοιτάσματος αν αυτό, όπως το ευχόμαστε, θα ανακαλυφθεί. Στις συμβάσεις μίσθωσης υδρογονανθράκων προβλέπεται πολυετής φάση ερευνών που μπορεί να εκτείνεται σε διαδοχικές περιόδους σεισμικών ερευνών και ερευνητικών γεωτρήσεων πριν από τη λήψη απόφασης ανάπτυξης κοιτάσματος.  
Στην πράξη αυτό σημαίνει ότι από την έναρξη της σύμβασης μέχρι την πιθανή εμπορική παραγωγή μπορεί να μεσολαβήσουν ακόμη και 10 χρόνια περισσότερα μέχρι την παραγωγή, ενώ η συνολική διάρκεια της σύμβασης μπορεί να φτάσει έως τα 42 έτη περίπου, συμπεριλαμβανομένων των περιόδων έρευνας, εκμετάλλευσης και πιθανών παρατάσεων. Εδώ, θα ήθελα μια διευκρίνιση ως προς τη διαδικασία έγκρισης του σχεδίου ανάπτυξης του κοιτάσματος. Σε περίπτωση που εντοπιστεί εμπορικά αξιοποιήσιμο κοίτασμα, η ανάπτυξη αυτού προϋποθέτει την υποβολή σχεδίου ανάπτυξης και παραγωγής από τον μισθωτή που εγκρίνεται από το ελληνικό δημόσιο. Υπάρχουν συγκεκριμένα χρονικά όρια για την υποβολή και υλοποίηση αυτού του σχεδίου, ώστε να αποφευχθούν μακροχρόνιες καθυστερήσεις στην ανάπτυξη ενός τέτοιου κοιτάσματος; Μία διευκρίνιση. Το πρόγραμμα εργασιών της πρώτης ερευνητικής φάσης περιορίζεται κυρίως σε σεισμικές έρευνες. Υπάρχει δεσμευτική υποχρέωση πραγματοποίησης ερευνητικής γεώτρησης ή η απόφαση αυτή εναπόκειται στη διακριτική ευχέρεια της operator εταιρείας; 
Αναφορικά με το πρόγραμμα εργασιών των ερευνητικών φάσεων, στις συμβάσεις μίσθωσης προβλέπεται ότι το πρόγραμμα αυτό καλύπτεται από τραπεζική εγγύηση του μισθωτή. Σε περίπτωση, όμως, που η εταιρεία αποφασίσει να μην προχωρήσει σε επόμενη φάση ερευνών αρκεί η κατάπτωση της εγγύησης ή υπάρχουν μηχανισμοί που διασφαλίζουν ότι θα πραγματοποιηθούν οι κρίσιμες ερευνητικές γεωτρήσεις; 
Ευχαριστώ. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Σας ευχαριστούμε και δίνουμε αμέσως τον λόγο στον κ. Καζαμία, Ειδικό Αγορητή της Πλεύση Ελευθερίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κυρία Πρόεδρε. Θα ήθελα να ξεκινήσω παρατηρώντας ότι στην αρχή της συνεδρίασης όταν θέσαμε διαδικαστικό θέμα για το πόσο γρήγορα έρχονται οι 4 αυτές συμβάσεις με την CHEVRON η απάντηση που πήραμε από τον Υπουργό και η απάντηση που πήραμε από τον Εισηγητή της Νέας Δημοκρατίας ήταν χτυπητά αντιφατικές. 
Ο Εισηγητής της Νέας Δημοκρατίας μας είπε ότι η σύμβαση αυτή έρχεται στη Βουλή εντός 16 ημερών από την υπογραφή της, διότι, υπάρχει μια κρίσιμη κατάσταση στη Μέση Ανατολή. Ωσάν και να πρόκειται, δηλαδή, για μία απόφαση που πάρθηκε επειδή ξέσπασε η σύρραξη ανάμεσα στο Ισραήλ και τις Ηνωμένες Πολιτείες, αφενός και στο Ιράν και τον Λίβανο, αφετέρου. 
Ο κύριος Υπουργός, από τον οποίο ζητήσαμε ως Πλεύση Ελευθερίας να μας αιτιολογήσει γιατί έρχεται η σύμβαση αυτή τόσο γρήγορα, μας είπε ότι τα έγγραφα της σύμβασης κατατέθηκαν στο Ελεγκτικό Συνέδριο τον περασμένο Ιούνιο, άρα, μας ήταν γνωστά. Κάτι είπατε ότι μας ήταν γνωστά και ότι κατατέθηκαν από παλιά και θα έπρεπε να τα γνωρίζουμε ήδη και επομένως, δεν υπάρχει κάποια έκπληξη και κάποια τρομερή πίεση χρόνου. Μας είπε ότι πρόκειται για 160 σελίδες που επαναλαμβάνονται συν πλην 5 και εν πάση περιπτώσει, η αντίφαση που υπάρχει εδώ είναι ότι στη μία περίπτωση ο κύριος Υπουργός είπε ότι αυτά είναι κείμενα που θα μπορούσαμε να τα γνωρίζουμε από πιο πριν, διότι, υπάρχουν και συζητιούνται ως πεδίο διαπραγμάτευσης αρκετά μεγάλο διάστημα, που είναι γεγονός, και ο Εισηγητής της Νέας Δημοκρατίας μας είπε ότι υπάρχει μια κρίσιμη κατάσταση στη Μέση Ανατολή και πρέπει να έρθουν όσο γίνεται πιο γρήγορα για να προλάβουμε. 
Οι 4 συμβάσεις που έχουμε μπροστά μας σήμερα, έχουν κάποιες διαφορές μεταξύ τους. Βεβαίως, και ενώ το κείμενο είναι κατά βάση το ίδιο, οι Βουλευτές της Αντιπολίτευσης πρέπει να τα διαβάσουν όλα για να καταλάβουν πού βρίσκονται οι διαφορές και αν υπάρχουν 5% διαφορές μεταξύ τους ή όχι. Φυσικά και υπάρχουν διαφορές και θα μιλήσουμε για αυτές. 
Οι συμβάσεις αυτές έχουν κυρίως 3 επιπτώσεις. Έχουν πολύ σημαντικές γεωπολιτικές επιπτώσεις, στις οποίες θα εστιάσω κατά το βασικό μέρος της ομιλίας μου στην πρώτη αυτή συνεδρίαση. Έχουν οικονομικές επιπτώσεις, στις οποίες θα αναφερθώ επιγραμματικά, αλλά θα αναλύσω στην 3η συνεδρίαση και έχουν και σημαντικές περιβαλλοντικές επιπτώσεις. Με άλλα λόγια, είναι αδύνατο να αποτιμήσουμε και να ασκήσουμε κριτική στις παρούσες συμβάσεις, χωρίς να λάβουμε υπόψη αυτές τις 3 κεντρικές διαστάσεις. Νομίζω, ότι σε αυτό θα υπάρχει και συμφωνία από τις περισσότερες πτέρυγες. 
[bookmark: _Hlk223618354]Η γεωπολιτική διάσταση, στην οποία θα έρθω σε λίγο, σχετίζεται με το γεγονός ότι οι 2 συμβάσεις, Νότια της Κρήτης 1 και Νότια της Κρήτης 2, έρχονται να δώσουν άδεια στη CHEVRON και στην ελληνική εταιρεία με την οποία συμπράττει την HELLENiQ UPSTREAM, για να διερευνήσει υδρογονάνθρακες στο πεδίο, στις θαλάσσιες εκτάσεις οι οποίες έχουν στο παρελθόν διεκδικηθεί από το παράνομο Τουρκολιβυκό Μνημόνιο. Επομένως, οι γεωπολιτικές επιπτώσεις που έχουν βρίσκονται σε σχέση, με αυτό.
 Οι οικονομικές επιπτώσεις σχετίζονται όχι μόνο με αυτό που είπαν οι περισσότεροι ομιλητές, δηλαδή με το ποσοστό φορολόγησης το οποίο, όπως λέει το σχετικό άρθρο, είναι στο 25% συν το μίσθωμα, το οποίο κυμαίνεται σε κάποιο ποσοστό, μπορεί να είναι και σε είδος, μπορεί να είναι και σε χρήμα ή μπορεί να είναι και στα δύο. Δεν είναι μόνο αυτό. Οι άδειες εξόρυξης και εκμετάλλευσης θα έχουν σημαντικές οικονομικές επιπτώσεις και πάνω στην Πελοπόννησο καθώς και πάνω στην Κρήτη, οι οποίες είναι αρνητικές. Είναι, αν θέλετε, οι επιμέρους οικονομικές επιπτώσεις που έχει οποιαδήποτε διαδικασία εκμετάλλευσης υδρογονανθράκων. Που σημαίνει, τι; Ότι μπορεί να έχουν επιπτώσεις πάνω στον τουρισμό των αντίστοιχων περιοχών, ο οποίος είναι ιδιαίτερα ανεπτυγμένος και αυτό θα πρέπει να το λάβουμε υπόψη. Δεν είναι μόνο το τι χρήματα παίρνουμε από τις εκμεταλλεύσεις αυτές, αλλά είναι για το τι χρήματα θα χαθούν. Γιατί οι περιοχές στις οποίες θα λάβουν χώρα, αν βέβαια εγκριθούν οι συμβάσεις, οι έρευνες και η εκμετάλλευση, αν υπάρξει, αυτές θα έχουν αρνητικές οικονομικές επιπτώσεις όσον αφορά και τον τουρισμό, αλλά και άλλες οικονομικές δραστηριότητες. 
 Βεβαίως, θα έχουν και πολύ μεγάλο περιβαλλοντικό κόστος και αυτό έρχεται τη στιγμή που η σύμβαση προβλέπει μία περίοδο έρευνας και εκμετάλλευσης, που κυμαίνεται από 32 μέχρι 42 χρόνια κάτι που εξαρτάται στο αν θα δοθούν οι παρατάσεις ή όχι. Δηλαδή, πρόκειται να μας πάει τουλάχιστον στο 2058 ή στο 2068 και αυτό, προσέξτε, αν δεν υπάρξουν καθυστερήσεις. Γιατί, υπάρχουν τόσες και τόσες ρήτρες, που λένε ότι μπορεί να υπάρξουν περιπτώσεις ανωτέρας βίας και αυτές είναι πάρα πολλές -θα έρθω και σε αυτές- οι οποίες μπορεί να καθυστερήσουν και τότε αναστέλλονται οι δραστηριότητες. Αλλά, ας υποθέσουμε πως όλα θα πάνε καλά με βάση τις προβλέψεις της συμβάσης, πρόκειται να πάμε εκεί. Βεβαίως, υπάρχει ταυτόχρονα και μία πολιτική και στο πλαίσιο των COP, δηλαδή, των διοργανώσεων για την προστασία του περιβάλλοντος υπό την αιγίδα του ΟΗΕ, καθώς και της ΕΕ για αποστασιοποίηση και κατάργηση των εξορύξεων στα ορυκτά καύσιμα. Εδώ έχουμε περίπτωση έρευνας και εκμετάλλευσης στα ορυκτά καύσιμα, κυρίως πετρέλαιο και φυσικό αέριο. Οπότε υπάρχουν και σημαντικές οικονομικές και περιβαλλοντικές επιπτώσεις τις οποίες θα πρέπει να εξετάσουμε λεπτομερώς. Δεν θα μπω εκεί τώρα τις αναφέρω γιατί πρέπει να τις συζητήσουμε και θα μείνουμε μόνο στη γεωπολιτική διάσταση.
Αναφορικά με την γεωπολιτική διάσταση θα πρέπει να πω ότι οι συμφωνίες αυτές ήρθαν στο επίκεντρο της δημοσιότητας πριν από οκτώ μέρες, όταν ο πρώην Πρωθυπουργός Αντώνης Σαμαράς τις κατήγγειλε, διότι είχαν -όπως είπε και διαβάζω εδώ πέρα- από την ανάρτηση που έκανε στις 25 Φεβρουαρίου λέει ότι, «Τελευταία στιγμή μπήκαν ρήτρες οι οποίες προβλέπουν μεταξύ άλλων», λέει, «αποχώρηση της εταιρείας από μέρος που θα μπορούσε να μην αποτελεί μέρος της ελληνικής Υφαλοκρηπίδας  ή ΑΟΖ, από περιοχές που η
ελληνική δημοκρατία δεν θα διαθέτει κυριαρχικά δικαιώματα» κλπ., κλπ. και στο τέλος αναρωτιέται, «Τι είδους σύμβαση είναι αυτή; Νομοθετούμε για πιθανή αποχώρηση από τα οικόπεδα μας; Η Ελλάδα, δηλαδή, συζητάει τα κυριαρχικά της δικαιώματα; Με ποιους και από πότε». Αυτή ήταν η δήλωση του κ. Σαμαρά.
 Και εδώ ερχόμαστε σε μια δεύτερη περίπτωση κραυγαλέας αντίφασης όσον αφορά τις απαντήσεις που δίνει η Κυβέρνηση. Η πρώτη απάντηση, με δήλωση που έκανε η Κυβέρνηση που πήρε ο πρώην Πρωθυπουργός Αντώνης Σαμαράς, ήταν ότι οι συμβάσεις αυτές είναι ανάμεσα στο ελληνικό κράτος και σε μια ιδιωτική επιχείρηση και πως τέτοιες συμβάσεις με τον ιδιωτικό τομέα, με ιδιωτικές επιχειρήσεις, δεν κατοχυρώνουν κυριαρχικά δικαιώματα. Άρα, τι συζητάμε; Διαβάζω το συγκεκριμένο απόσπασμα από την πλευρά της κυβερνητικής απάντησης πάλι με ημερομηνία 25 Φεβρουαρίου. «Σχετικά με τη σύμβαση με την εταιρεία CHEVRON ο οποιοσδήποτε γνωρίζει»- προσέξτε, «ο οποιονδήποτε» γιατί θα έρθουμε στους «οποιουσδήποτε» τώρα που είπαν άλλα- αλλά «ο οποιοσδήποτε γνωρίζει ότι κυριαρχικά δικαιώματα δεν χάνονται μέσω συμφωνιών με ιδιωτικές εταιρείες». Άρα, δεν κατοχυρώνουν τίποτα ούτε χάνουν τίποτα αυτές οι συμφωνίες. 
Την ίδια στιγμή όμως ακούσαμε και τον Εισηγητή της ΝΔ να μας λέει προσπαθώντας να υποστηρίξει αυτή τη σύμβαση -το σημείωσα γραπτώς- «εγγυώνται» λέει «αυτές οι συμβάσεις τα γεωπολιτικά μας συμφέροντα» ενώ η κυβερνητική ανακοίνωση είπε ότι οι συμβάσεις με τον ιδιωτικό τομέα δεν κατοχυρώνουν τίποτα. Όμως ο Εισηγητής της ΝΔ μας λέει ότι εγγυώνται τα κυριαρχικά μας δικαιώματα. Με άλλα λόγια τι κάνουν αυτές οι συμβάσεις; Έχουν επίπτωση στα κυριαρχικά μας δικαιώματα ή δεν έχουν επίπτωση;
 Αλλά έχουμε και την απάντηση του κυρίου Παπασταύρου, στον πρώην Πρωθυπουργό Αντώνη Σαμαρά με τον οποίο είχε πολύ καλή σχέση. Μάλιστα, την θυμήθηκε σε δήλωση που έκανε νομίζω πριν από 2 μέρες, κύριε Υπουργέ, στην ΕΡΤ όταν εμφανιστήκατε και είπε ότι είχαν πολύ καλή συνεργασία στο παρελθόν. Πράγματι θυμόμαστε ότι και το 2015 ο πρώην Πρωθυπουργός Αντώνης Σαμαράς, είχε πει την περίφημη φράση «μακάρι η Ελλάδα να είχε 10 ανθρώπους σαν και εσάς, 10 Παπασταύρου» άρα, η σχέση σας ήταν καλή. Τώρα, βεβαίως, έχει αλλάξει κάπως η κατάσταση γιατί αυτό που είπατε εσείς είναι ότι οι συμφωνίες με τη CHEVRON δεν εκχωρούν κυριαρχικά δικαιώματα, πώς θα μπορούσαν άλλωστε, και συνεχίσατε λέγοντα πως «Ενισχύουν τη θέση της χώρας μας και αν μη τι άλλο αποδυναμώνουν το παράνομο και ανυπόστατο Τουρκολιβυκό Μνημόνιο». Προσέξτε, δηλαδή εσείς τώρα λέτε ότι αυτές οι συμβάσεις εγγυώνται και κατοχυρώνουν κυριαρχικά δικαιώματα. Η κυβερνητική ανακοίνωση στον κ. Σαμαρά πριν από μερικές ημέρες έλεγε μια σύμβαση με τον ιδιωτικό τομέα δεν μπορεί να εγγυηθεί. Τι λέτε, ακριβώς; Ότι αυτές οι συμβάσεις εγγυώνται ή δεν εγγυώνται; Βρείτε τα μεταξύ σας, γιατί έχετε πάρα πολλά ζητήματα και όχι μόνο εντός της Κυβέρνησης αλλά και με τον πρώην Πρωθυπουργό, ο οποίος ήταν βεβαίως ιδιαίτερα θετικός όσον αφορά την συνεργασία σας τον καιρό που συνεργαζόσασταν στην Κυβέρνηση 2012-2015.
Η σύγχυση που υπάρχει είναι ενδεικτική για το ότι εδώ, έχουμε μια Κυβέρνηση η οποία βρίσκεται σε αμηχανία, γιατί οι συμβάσεις αυτές δεν συμπίπτουν με τα όρια της ελληνικής Υφαλοκρηπίδας  και της ΑΟΖ και θα δούμε τα σχετικά άρθρα σε λίγο. Επομένως, η Κυβέρνηση θα πρέπει να υπερασπιστεί την στάση της και το κάνει με δύο τρόπους οι οποίοι είναι αντιφατικοί. Από τη μια λέει ότι δεν έχουν σχέση οι συμβάσεις με τον ιδιωτικό τομέα
όσον αφορά τα κυριαρχικά μας δικαιώματα και όμως από την άλλη λέει, όχι έχουν σχέση -τα λέει και ο κ. Παπασταύρου, τα είπε και ο κ. Μαρκόπουλος- έχουν σχέση και τα εγγυώνται. Δεν μπορούμε να καταλάβουμε τι ακριβώς γίνεται.  
[bookmark: _Hlk223619178][bookmark: _Hlk223619593]Όσον αφορά τώρα το άρθρο 30. Αναφέρθηκε προηγουμένως από Βουλευτές της Αντιπολίτευσης από Εισηγητές της Αντιπολίτευσης, ως το άρθρο το οποίο πράγματι δίνει τη δυνατότητα στην CHEVRON να απαλλαγεί από έργα έρευνας και εξόρυξης, σε περίπτωση που η Ελλάδα συμφωνήσει με άλλο κράτος να οριοθετήσει την Υφαλοκρηπίδα της διαφορετικά από ότι είναι τα οικόπεδα, τα οποία έχει εκχωρήσει στη CHEVRON. Αυτό πράγματι, αφήνει ανοιχτό το ενδεχόμενο να υπάρχει μία μελλοντική οριοθέτηση της Υφαλοκρηπίδας  και της ΑΟΖ με γειτονικά κράτη από μέρους της Κυβέρνησης, η οποία να παραχωρεί ένα κομμάτι των οικοπέδων που δίδεται τώρα στη CHEVRON. Αυτό είναι το πρόβλημα και διαβάζω, είναι η παρ.3 του άρθρου 30 η οποία υπάρχει στις 2 συμβάσεις που σχετίζονται μόνο με την Κρήτη, γιατί εκεί υπάρχει το θέμα για τις γεωγραφικές συντεταγμένες. Αυτή η παράγραφος του άρθρου 30, δεν υφίσταται τις άλλες 2 συμβάσεις που είναι για τα οικόπεδα δίπλα στην Πελοπόννησο όπου δεν τίθεται τέτοιο θέμα. Κι εδώ, μιλάμε για την περιοχή ακριβώς, την οποία διεκδικεί το παράνομο και ανυπόστατο όπως σωστά είπατε Τουρκολιβυκό Μνημόνιο.
Συνεπώς, λέει η παράγραφος αυτή, οι γεωγραφικές συντεταγμένες των νοτίων και πλευρικών ορίων της συμβατικής περιοχής, μπορούν να αναθεωρηθούν από τον εκμισθωτή σε περίπτωση σύναψης συμφωνίας μεταξύ της Ελληνικής Δημοκρατίας και ενός ή περισσότερων γειτονικών κυρίαρχων κρατών, η οποία οριοθετεί την Υφαλοκρηπίδα ή την Αποκλειστική Οικονομική Ζώνη της Ελληνικής Δημοκρατίας σε συμβατική περιοχή. Σε τέτοια περίπτωση, ο εκμισθωτής θα ενημερώνει αμέσως τον μισθωτή εγγράφως για τη σύναψη της εν λόγω συμφωνίας και τις γεωγραφικές συντεταγμένες και σε ημερομηνία που θα καθοριστεί, όπως λέει εδώ, ότι όλα τα δικαιώματα του μισθωτή επί του τμήματος αυτού εκλείπουν. Με άλλα λόγια, αφήνει ανοιχτό αυτή η Σύμβαση ότι μπορεί να υπάρχει υποχώρηση από τα οικόπεδα, τα οποία ορίζονται τώρα, με βάση το πώς εμείς, ορίζουμε την Υφαλοκρηπίδα μας και την ΑΟΖ. Είναι φανερό ότι έχει γίνει σε συνεννόηση με την CHEVRON και βεβαίως, συνιστά αυτό που λέει και ο πρώην Πρωθυπουργός Αντώνης Σαμαράς, δηλαδή, μία Συμφωνία η οποία «ανοίγει την πόρτα» υποχώρησης από τα κυριαρχικά μας δικαιώματα. Αποτελεί ερώτημα το πώς εσείς κύριε Υπουργέ και πως ο Εισηγητής της ΝΔ νομίζετε ότι δεν το κάνετε αυτό. Μας απασχολεί ως απόδειξη του γεγονότος ότι η Κυβέρνηση βρίσκεται σε σύγχυση σχετικά με αυτά τα σημεία. 
Κλείνοντας τη σημερινή μου ομιλία, κυρία Πρόεδρε, σε αυτό το σημείο οφείλω να πω πως δεν είναι μόνο το άρθρο 30 αναφορικά με τις δύο Συμβάσεις που αφορούν τα οικόπεδα Νότια της Κρήτης που αποτελεί ζήτημα σε ό,τι συζητάμε σήμερα. Υπάρχει και το άρθρο 26, για την «Ανωτέρα βία», όπως τιτλοφορείται,  το οποίο υπάρχει σε όλες τις συμβάσεις. Τι ορίζει ως «Ανωτέρα βία»; Ορίζει θεομηνίες, επιδημίες, σεισμούς, πυρκαγιές, πράγματα τα οποία βλέπουμε σε πάρα πολλές συμφωνίες και συμβάσεις, για την ανωτέρα βία. Αλλά ορίζει επίσης, επαναστάσεις, δηλαδή αν γίνει επανάσταση θεωρείται ανωτέρα βία, κοινωνικές αναταραχές, εξεγέρσεις, στάσεις και -τώρα προσέξτε εδώ- πράξεις της Κυβέρνησης της Ελλάδας ή οποιασδήποτε αλλοδαπής κυβέρνησης. Επαναλαμβάνω, πράξεις, δε λέει τι πράξεις. Οποιαδήποτε πράξη της Κυβέρνησης της Ελλάδας ή οποιασδήποτε αλλοδαπής κυβέρνησης θεωρούνται πράξεις ανωτέρας βίας. 
Αυτό, δεν είναι σύνηθες και γίνεται, ακριβώς για να καλύψει ως πράξεις ανωτέρας βίας τις αμφισβητήσεις των κυριαρχικών μας δικαιωμάτων από άλλες κυβερνήσεις. Και, τι γίνεται στην περίπτωση αυτή; Δεν γίνεται αυτό που λογικά θα περίμενε κανείς,  δηλαδή, ο μισθωτής, η CHEVRON και η Ελληνική Κοινοπραξία, να μπορούν να αναστείλουν τις δραστηριότητές τους χωρίς να υπόκεινται επιπτώσεων, επειδή υπάρχει μια πράξη ανωτέρας βίας, έστω και με τον τρόπο που ορίζεται. Λέει, επίσης, ότι σε αυτήν την περίπτωση, μπορεί να ανασταλεί η Σύμβαση και εκ μέρους του εκμισθωτή. Δηλαδή, μια τέτοια κίνηση ξένης κυβέρνησης σύμφωνα με την Σύμβαση, μπορεί να σταματήσει και τη σύμβαση και τις υποχρεώσεις του ελληνικού κράτους. Δεν υπάρχει πιο σαφής τρόπος αναγνώρισης του σεναρίου υποχώρησης από την Σύμβαση αυτή εκ μέρους του ελληνικού κράτους, σε περίπτωση που υπάρχει και προσδιορίστε, κύριε Υπουργέ, τι θα πει «πράξεις οποιασδήποτε αλλοδαπής κυβέρνησης», ποιες πράξεις; Νομίζω, ότι αυτό, έτσι όπως το καταλαβαίνουμε, αφήνει ανοιχτή την ερμηνεία για οποιεσδήποτε πράξεις αμφισβήτησης των κυριαρχικών μας δικαιωμάτων και πιστεύουμε ότι είναι ιδιαιτέρως προβληματικό. Σταματώ εδώ και θα επανέλθουμε στις επόμενες συνεδριάσεις. 
Ευχαριστώ. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Κι εμείς σας ευχαριστούμε. 
[bookmark: _Hlk223620253]Πριν δώσω τον λόγο τώρα στους ομιλητές οι οποίοι έχουν εγγραφεί, θα ανακοινώσω στο Σώμα τους φορείς οι οποίοι θα κληθούν για την ακρόαση των εξωκοινοβουλευτικών προσώπων. Καλούνται, η Ελληνική Διαχειριστική Εταιρεία Υδρογονανθράκων και Ενεργειακών Πόρων (ΕΔΕΥΕΠ), η HELLENiQ ENERGY, η CHEVRON, η Ελληνική Αρχή Γεωλογικών και Μεταλλευτικών Ερευνών (ΕΑΓΜΕ) (πρώην ΙΓΜΕ), το Ίδρυμα Τεχνολογίας και Έρευνας Κρήτης, ο Διαχειριστής του Εθνικού Συστήματος Φυσικού Αερίου (ΔΕΣΦΑ), η Δημόσια Επιχείρηση Αερίου (ΔΕΠΑ), η Energean - Εταιρεία Έρευνας και Παραγωγής Υδρογονανθράκων, το Ινστιτούτο Ενέργειας Νοτιοανατολικής Ευρώπης (ΙΕΝΕ), το Γεωτεχνικό Επιμελητήριο Ελλάδος (ΓΕΩΤΕΕ), το Ελληνικό Κέντρο Θαλασσίων Ερευνών (ΕΛΚΕΘΕ), η WWF Ελλάς, το Greenpeace, η Περιφέρεια Κρήτης και η Περιφέρεια Πελοποννήσου. Συνολικά καλούνται 15 φορείς. 
Συνεχίζουμε τη συνεδρίαση δίνοντας τώρα τον λόγο στην Ανεξάρτητη Βουλευτή, κυρία Θεοδώρα Τζάκρη, για 7 λεπτά, παρακαλώ κυρία συνάδελφε.
ΘΕΟΔΩΡΑ ΤΖΑΚΡΗ: Σας ευχαριστώ πολύ, κυρία Πρόεδρε. 
Κυρίες και κύριοι συνάδελφοι, η σημερινή συζήτηση για την Κύρωση της Συμφωνίας της Ελληνικής Δημοκρατίας με τη CHEVRON για τις έρευνες υδρογονανθράκων νοτίως της Κρήτης και της Πελοποννήσου δεν γίνεται σε ένα ουδέτερο διεθνές περιβάλλον, γίνεται σε μία περίοδο έντονης γεωπολιτικής ρευστότητας, σε μια στιγμή όπου ο πόλεμος στην ευρύτερη Μέση Ανατολή μεταβάλλει τα δεδομένα της παγκόσμιας ασφάλειας, της ενέργειας και των ισορροπιών ισχύος. Ο πόλεμος στο Ιράν, δεν είναι ένα απομονωμένο επεισόδιο αστάθειας. Εντάσσεται σε μια πολύ ευρύτερη στρατηγική αντιπαράθεση που καθορίζει την παγκόσμια πολιτική του 21ου αιώνα, την αντιπαράθεση, δηλαδή, μεταξύ των ΗΠΑ και της Κίνας. Σε αυτή την «μεγάλη εικόνα», το Ιράν, δεν είναι απλώς ένα κράτος με δημοκρατικό καθεστώς, το οποίο και φυσικά καταδικάζουμε, είναι ταυτόχρονα ένας κρίσιμος ενεργειακός κόμβος και ένας βασικός προμηθευτής υδρογονανθράκων για την κινεζική οικονομία. 
Οι εξελίξεις, λοιπόν, δεν μπορούν να ερμηνευτούν έξω από τη γεωπολιτική πραγματικότητα. Οι αναφορές σε πυρηνικά προγράμματα, σε βαλλιστικές δυνατότητες ή στο αυταρχικό καθεστώς της Τεχεράνης, αποτελούν στοιχεία της συζήτησης, αλλά δεν εξηγούν από μόνες τους τη σύγκρουση. Αν πράγματι η διεθνής στρατιωτική επέμβαση είχε ως βασικό κριτήριο την τιμωρία αντιδημοκρατικών καθεστώτων, τότε ο κατάλογος των χωρών που θα βρίσκονταν στο στόχαστρο, θα ήταν πολύ μεγαλύτερος. Αυτό που πραγματικά διακυβεύεται είναι ο έλεγχος ενεργειακών πόρων, εμπορικών διαύλων και γεωπολιτικών ζωνών επιρροής. Αυτό, κυρίες και κύριοι συνάδελφοι, είναι μια πραγματικότητα που πρέπει να αναγνωρίζουμε με καθαρό βλέμμα. Ταυτόχρονα, όμως, εμείς από το προοδευτικό τόξο, έχουμε μια σαφή θέση. Η διεθνής πολιτική πρέπει να στηρίζεται στο διεθνές δίκαιο. Δεν μπορεί η αλλαγή καθεστώτων να γίνεται με στρατιωτικές επεμβάσεις και δεν μπορεί η δημοκρατία, να χρησιμοποιείται επιλεκτικά ως πρόσχημα για την προώθηση γεωπολιτικών συμφερόντων. 
Κυρίες και κύριοι Βουλευτές, αυτή η κρίση δεν είναι μακριά από εμάς. Ο πόλεμος έχει πλησιάσει επικίνδυνα τον ελληνισμό της Κύπρου και την ευρύτερη γειτονιά μας. Υπό αυτή την έννοια, η Ελλάδα ορθά ανταποκρίθηκε στο αίτημα της Κυπριακής Δημοκρατίας και απέστειλε ναυτικές και αεροπορικές δυνάμεις, για την προστασία της Μεγαλονήσου. Αυτή ήταν μια ορθή επιλογή που ανταποκρίνεται στον ρόλο της Ελλάδος ως «φυσικού εθνικού εταίρου» της Κύπρου, η οποία αποτελεί κομμάτι του ελληνισμού, αλλά και ως έκφραση αλληλεγγύης σε ένα κράτος-μέλος της ΕΕ που δέχεται απειλές και επιθέσεις. Το γεγονός αυτό, μάλιστα, θα πρέπει να τεθεί εμφατικά σε επίπεδο ΕΕ, διότι δε μπορεί να μην εκφράζεται με ενιαίο θεσμικό τρόπο η ευρωπαϊκή αλληλεγγύη. Ήδη η Γαλλία ανακοίνωσε ότι θα συνδράμει, το Ηνωμένο Βασίλειο κι αυτό θα στείλει κάποια υποστήριξη και, γενικώς, υπάρχει μια κινητικότητα, καθώς γίνεται φανερό ότι η Ανατολική Μεσόγειος αποτελεί ευαίσθητο χώρο για την ασφάλεια της Ευρώπης.  Η Ελλάδα και η Κύπρος είναι το νότιο σύνορο της ΕΕ με την πιο ταραγμένη περιοχή του πλανήτη κι αυτό θα πρέπει επιτέλους να γίνει κατανοητό σε επίπεδο Ευρώπης ότι, δηλαδή το σύνορο αυτό το εξοπλίζει και το υπερασπίζεται ο Έλληνας φορολογούμενος από την τσέπη του επί δεκαετίες. 
Όμως, την ίδια στιγμή δε μπορούμε να ξεχνούμε, τι συνέβη πριν από λίγο καιρό στην περιοχή της Κάσου. Χωρίς να έχουν διαψευστεί τα σχετικά δημοσιεύματα, το ιταλικό ερευνητικό πλοίο που δραστηριοποιούνταν στην περιοχή περικυκλώθηκε τις κρίσιμες ώρες από 5 τουρκικά πολεμικά πλοία, τα οποία ζητούσαν να μετακινηθεί μισό μίλι πίσω, δηλαδή να εισέλθει εντός των ελληνικών χωρικών υδάτων των 6 μιλίων. Η εκτίμηση στο ΚΥΣΕΑ που συνεκλήθη ήταν ότι οι τουρκικές δυνάμεις δε θα εμφανιστούν. Κι όμως εμφανίστηκαν, αιφνιδιάζοντας πλήρως την Πολιτική Ηγεσία. Τότε, κύριε Υπουργέ, μιας που εσείς εκπροσωπείτε σήμερα σε αυτή τη συζήτηση την Κυβέρνηση, που ήταν η υπεράσπιση των εθνικών κυριαρχικών δικαιωμάτων; Γιατί δεν υπερασπιστήκατε τότε τα κυριαρχικά μας δικαιώματα; Η χώρα τα τελευταία χρόνια έχει καταγράψει μια σειρά υποχωρήσεων στα εθνικά ζητήματα. Αυτές οι υποχωρήσεις δε μπορούν να συμψηφιστούν επικοινωνιακά με την άμεση αποδοχή του αιτήματος της Κυπριακής Κυβέρνησης για στρατιωτική συνδρομή που το ξαναλέω ορθώς έγινε. Η Ελλάδα χρειάζεται συνεκτική στρατηγική και όχι αποσπασματικές κινήσεις και, βεβαίως, θα πρέπει παράλληλα να τεθεί επί τάπητος η μόνιμη λύση για την προστασία της Κύπρου με διαρκή παρουσία ελληνικών δυνάμεων πέριξ της Μεγαλονήσου και προσπάθεια αναβίωσης μιας σύγχρονης εκδοχής ενός διευρυμένου αμυντικού δόγματος με βάση τις συνθήκες που διαμορφώνονται στην περιοχή, προκειμένου ο Ελληνισμός να αποκτήσει και στρατηγικό βάθος στη Νοτιοανατολική Μεσόγειο. Κυρίες και κύριοι συνάδελφοι, μέσα σε αυτή τη γεωπολιτική συγκυρία έρχεται σήμερα προς κύρωση η συμφωνία με τη CHEVRON για τις έρευνες υδρογονανθράκων νότια της Κρήτης. Εδώ οφείλουμε να πούμε με ειλικρίνεια ορισμένα πράγματα όπως, ότι η Κυβέρνηση παρουσιάζει τη συμφωνία ως μια μεγάλη επιτυχία της ενεργειακής στρατηγικής της χώρας. Όμως η πραγματικότητα είναι λίγο διαφορετική. Μόλις από πριν από λίγα χρόνια η Κυβέρνηση και κορυφαία κυβερνητικά στελέχη, μεταξύ των οποίων και ο σημερινός Υπουργός Άμυνας, δήλωναν ότι η Ελλάδα δεν ενδιαφέρεται για εξορύξεις υδρογονανθράκων, γιατί θα στραφεί, αποκλειστικά, στην πράσινη ενέργεια. Αυτό το μήνυμα δημιούργησε σύγχυση στο διεθνή ενεργειακό παράγοντα και οδήγησε σε αποχώρηση μεγάλης εταιρείας από την ελληνική αγορά. Όμως, όλοι γνωρίζουν ότι το φυσικό αέριο αποτελεί το μεταβατικό καύσιμο για την κλιματική ουδετερότητα μέχρι το 2050 και αντί η Ελλάδα να ακολουθήσει μια ισορροπημένη ενεργειακή στρατηγική, αξιοποιώντας παράλληλα τις ΑΠΕ και τους υδρογονάνθρακες, επέλεξε μια μονοδιάστατη προσέγγιση που καθυστερεί την αξιοποίηση των εθνικών πόρων. Επομένως, η σημερινή «στροφή» της Κυβέρνησης δεν είναι αποτέλεσμα ενός συνεκτικού εθνικού σχεδίου. Είναι, κυρίως, αποτέλεσμα των αλλαγών στους διεθνείς ενεργειακούς συσχετισμούς και της νέας ενεργειακής πολιτικής που διαμορφώνεται, πλέον, στις ΗΠΑ. Έστω κι έτσι, όμως, η κατεύθυνση εκμετάλλευσης των υδρογονανθράκων ενισχύει πολλαπλώς τη χώρα και όχι μόνο ενεργειακά. Ας μην πανηγυρίζει, λοιπόν, η Κυβέρνηση για κάτι που προέκυψε, επειδή άλλαξε η διεθνής συγκυρία. 
Κυρίες και κύριοι Βουλευτές, υπάρχουν, κι άλλα σοβαρά ζητήματα στη σύμβαση που καλούμαστε να κυρώσουμε. Στο άρθρο 30 της Σύμβασης προβλέπεται η δυνατότητα αποχώρησης της εταιρείας από τμήματα της παραχωρούμενης περιοχής, σε περίπτωση που αυτά θα μπορούσαν να μην αποτελούν μέρος της ελληνικής Υφαλοκρηπίδας  ή της ΑΟΖ λόγω διαφορετικής οριοθέτησης κι εδώ προκύπτουν εύλογα ερωτήματα. Ποια είναι αυτά τα μέρη που ενώ σήμερα περιλαμβάνονται στις συντεταγμένες της σύμβασης, θα μπορούσαν να μην αποτελούν τμήμα της ελληνικής Υφαλοκρηπίδας  ή της ΑΟΖ στο μέλλον; Δηλαδή, δέχεται η Ελληνική Κυβέρνηση ότι μέσα στα ίδια τα οικόπεδα που παραχωρεί, μπορεί να υπάρχουν περιοχές όπου η χώρα δε θα διαθέτει μελλοντικά κυριαρχικά δικαιώματα; Διότι αν ισχύει αυτό, τότε η ίδια η σύμβαση με την υπογραφή της Κυβέρνησης δημιουργεί αμφισβήτηση για τα ίδια τα κυριαρχικά δικαιώματα της χώρας. 
Δε σταματά εδώ το πρόβλημα. Στο άρθρο 26.2 της Σύμβασης η έννοια της «ανωτέρας βίας» περιλαμβάνει μεταξύ άλλων στάσεις ή πράξεις της Ελληνικής ή οποιασδήποτε αλλοδαπής Κυβέρνησης. Τι σημαίνει αυτό, πρακτικά; Σημαίνει ότι αν μια άλλη χώρα, για παράδειγμα η Τουρκία ή η Λιβύη, αμφισβητήσει την περιοχή ακόμα και με μια πολιτική δήλωση ή με την αποστολή πλοίων, τότε μπορεί να ενεργοποιηθεί η ρήτρα ανωτέρας βίας. Δηλαδή, οποιαδήποτε στιγμή μια εξωτερική δύναμη, η Τουρκία ή η Λιβύη για παράδειγμα, θα μπορεί να δημιουργήσει συνθήκες διακοπής των ερευνών, γιατί, τουλάχιστον, δεν οροθετούνται ούτε καν οι όροι, στάσεις και οι πράξεις. Μπορεί να είναι οτιδήποτε. Μπορεί για παράδειγμα, να είναι μια ρηματική διακοίνωση της Λιβύης ή και της Τουρκίας που μας ζητούν να σταματήσουν οι έρευνες λόγω του Τουρκολιβυκό Συμφώνου.




	Γιατί λοιπόν, κύριε Υπουργέ, αφήνετε να εισχωρήσουν, έντεχνα ομολογουμένως, τα επιχειρήματα της Τουρκίας στη Σύμβαση και την καθιστάτε συμμέτοχο του όλου εγχειρήματος; Έτσι ασκείτε τα κυριαρχικά δικαιώματα στο πεδίο, ενώ το έχετε δυνητικά αρνηθεί; Πού πήγε ο πατριωτισμός σας; Μήπως και αυτός βυθίζεται σιγά σιγά στα ήρεμα νερά που αποτελεί πλέον το ηθικό μας ταμπού; Και το ερώτημα είναι απλό. Τι είδους Σύμβαση είναι αυτή που αφήνει ένα τέτοιο παράθυρο νομικής αμφισβήτησης και έμμεσης παρέμβασης γειτονικών κρατών;
 Κυρίες και κύριοι συνάδελφοι, η χώρα πρέπει να αξιοποιήσει τους υδρογονάνθρακες της. Σε αυτό δεν έχουμε καμία διαφωνία. Ιδιαίτερα σήμερα μετά τις σοβαρές ζημιές στις ενεργειακές υποδομές του Κατάρ και τη γενικότερη αστάθεια στην αγορά φυσικού αερίου, οι ελληνικοί υδρογονάνθρακες αποκτούν ακόμη μεγαλύτερη σημασία για την ενεργειακή ασφάλεια της ίδιας της Ευρώπης. Είναι κρίμα, κύριε Υπουργέ, που εξαιτίας της κυβερνητικής αβελτηρίας τα τελευταία 7 χρόνια, αυτή η οποιαδήποτε αξιοποίηση θα γίνει μετά από 7 χρόνια, σύμφωνα με το χρονοδιάγραμμα που εσείς παρουσιάζετε. Γιατί 7 χρόνια - και είναι λογικό - θα διαρκέσουν οι έρευνες. Επομένως, η αξιοποίησή της πρέπει να προχωρήσει και μάλιστα με ταχύτερους ρυθμούς από αυτούς που μέχρι σήμερα έχει επιτρέψει η αδράνεια και οι αντιφάσεις της Ελληνικής Κυβέρνησης. Όμως υπάρχει και μια κρίσιμη διαφορά. Εμείς συμφωνούμε με τις έρευνες και τις γεωτρήσεις. Δεν μπορούμε όμως να ψηφίσουμε εν τω συνόλω της μια Σύμβαση που περιλαμβάνει όρους, οι οποίοι αφήνουν ανοιχτό το ενδεχόμενο αλλαγής της ελληνικής ΑΟΖ σε μια περιοχή που με βάση τη μέση γραμμή με τη Λιβύη, αποτελεί ελληνική θαλάσσια ζώνη κυριαρχικών δικαιωμάτων και η ενεργειακή στρατηγική της χώρας πρέπει να ενισχύει τα κυριαρχικά δικαιώματα. Όχι να τα αφήνει να αιωρούνται μέσα σε νομικές διατυπώσεις. 
Γι’ αυτόν ακριβώς τον λόγο, κυρίες και κύριοι συνάδελφοι, στηρίζουμε την προοπτική των ερευνών, αλλά δεν μπορούμε να στηρίξουμε τους όρους της Σύμβασης που εισάγουν αμφιβολίες για τα κυριαρχικά δικαιώματα της χώρας. Διότι, η ενέργεια δεν είναι μόνο οικονομία, είναι στρατηγική, είναι κυριαρχία και είναι ευθύνη απέναντι στην ιστορία και το μέλλον της χώρας μας. 
ΜΑΡΙΑ -ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): Ευχαριστούμε την κυρία συνάδελφο και συνεχίζουμε στον κατάλογο των ομιλητών δίνοντας τον λόγο στον κ. Κωνσταντινίδη για 7 λεπτά.
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ πολύ κυρία Πρόεδρε. 
Κύριοι Υπουργοί, κυρίες και κύριοι συνάδελφοι, υπάρχει καμία αμφιβολία ότι λίγο καιρό μετά, εάν η πατρίδα μας δεν ενεργοποιούσε αυτές τις Συμβάσεις, αυτές τις Συμφωνίες, τα ίδια Κόμματα που σήμερα ασκούν κριτική στην Κυβέρνηση για τη σύναψη των Συμφωνιών, αν δεν επέσπευδε, όπως κάνει σήμερα, θα την κατηγορούσαν για το αντίθετο; Τα ίδια αυτά Κόμματα, δεν μας έχουν ασκήσει κριτική ότι καθυστερήσαμε και σήμερα αντιστρέφουν την πολιτική τους κριτική και μας ρωτάνε γιατί βιαζόμαστε; Οι ενεργειακές εξελίξεις, το γεγονός της απεξάρτησης της Ευρώπης από το ρωσικό αέριο δεν λειτουργεί από μόνο του ως επιταχυντής; Οι συζητήσεις για τον ελληνικό ή κάποιον εναλλακτικό κάθετο διάδρομο, δεν επιτάσσουν για σπουδή, για επιτάχυνση; 
Επίσης δεχόμαστε κριτική ότι εγκαταλείπουμε την πράσινη μετάβαση για το φυσικό αέριο. Ότι δηλαδή κάνουμε απολιγνιτοποίηση και όχι απανθρακοποίηση από Κόμματα που στην Ευρώπη τάσσονται υπέρ πιο «πράσινων» πολιτικών. Στην Πτολεμαΐδα ζητούν τη διατήρηση των λιγνιτικών σταθμών χωρίς να λένε, χωρίς να εξηγούν πως αυτές οι μονάδες θα μπορούν να μπαίνουν στο ηλεκτρικό σύστημα βάσει του Χρηματιστηρίου Ενέργειας που τα ίδια αυτά Κόμματα έχουν αποδεχθεί, που έχουν υπερψηφίσει, χωρίς να εξηγούν πώς ένα πιο ακριβό ενεργειακό προϊόν μπορεί να υποκαταστήσει ένα φθηνότερο. Και αυτό να αποβαίνει προς όφελος των Ελλήνων καταναλωτών. 
Διερωτώνται, επίσης, στελέχη της αντιπολίτευσης προσποιούμενα ότι δεν γνωρίζουν, δεν καταλαβαίνουν, αν αυτές οι Συμφωνίες παράγουν ή αν υπερασπίζονται τα κυριαρχικά δικαιώματα της πατρίδας μας. Διαπίστωσαν δε αντιφάσεις ανάμεσα σε αυτά που λέει η επίσημη Κυβέρνηση και ο εδώ Εισηγητής μας. Στα αλήθεια; Υπάρχει καμία αμφιβολία ότι όταν τέτοιες Συμβάσεις, τέτοιες Συμφωνίες συνάπτονται με ενεργειακούς κολοσσούς και αναγνωρίζουν πρακτικά τα όρια της επικράτειάς μας, πέρα από όποιες αμφισβητήσεις προβάλλουν -ανυπόστατες ασφαλώς- άλλα κράτη, ότι αυτό συνιστά επικύρωση, επιβεβαίωση της ελληνικότητας των συμφερόντων και των κυριαρχικών αυτών δικαιωμάτων; Όταν μάλιστα και άλλες γειτονικές χώρες έρχονται και τα αναγνωρίζουν και αυτές; Η Λιβύη εμμέσως. Όταν εκχωρούν αντίστοιχα δικαιώματα που έρχονται και εφάπτονται στις δικές μας παραχωρήσεις; 
Προφανώς λοιπόν και ενισχύουν και στηρίζουν την εθνική κυριαρχία και τα δικαιώματα της πατρίδας μας. Από την άλλη, τυχόν αιρέσεις σε μια ιδιωτική σύμβαση εγκαθιδρύουν αντίθετες αξιώσεις; Προφανώς και όχι, δεν υπάρχει καμία αμφιβολία για αυτό. Έρχονται ιδιωτικές συμβάσεις, δηλαδή αν ένα άλλο κράτος εντός της δικής μας κυριαρχίας, ερχόταν και έκανε μία συμφωνία με μια ιδιωτική εταιρεία θα παρήγαγε αυτό σε βάρος μας επιπτώσεις; Θα καθιέρωνε στο πλαίσιο του διεθνούς δικαίου; Θα αφήναμε φυσικά εμείς να καταγγείλουμε αυτό το γεγονός και να μην αφήσουμε να υλοποιηθεί, αλλά μέχρις εκεί και τίποτε παραπάνω. 
Τώρα η συγκεκριμένη αίρεση, ρήτρα για την οποία έγινε πολλή συζήτηση και προφανώς θα αναφερθεί ο κ. Υπουργός σ’ αυτή -το έκανε ήδη ο Εισηγητής μας- δεν νομίζω ότι δημιουργεί προβλήματα, τουναντίον και με τον τρόπο που διατυπώνεται όλα τα δικαιώματα τα δίνει στην πλευρά του δημοσίου. Είπε και θα επικαλεστώ τον κ. Μανιάτη, τον Ευρωβουλευτή του ΠΑΣΟΚ, σε πρόσφατη τοποθέτησή του στην ΕΡΤ3, γνώστη καλό, τον οποίον εσείς επικαλείστε αναφανδόν και ανεπιφύλακτα. Είπε, ότι αφού εκκρεμεί κάποια συμφωνία ενδεχομένως με τη Λιβύη το αντιλαμβάνομαι. Αν μπορεί να υπάρξει μία προσφυγή δηλαδή σε κάποιο δικαιοδοτικό διεθνές όργανο σε τι αντίκειται η συγκεκριμένη πρόβλεψη, αίρεση από μία τέτοια εξέλιξη; Αυτό συνιστά εκχώρηση από την πλευρά, η παραίτηση κάποιου κυριαρχικού μας δικαιώματος; Κάθε άλλο. 
Θέλω να αναφερθώ όμως και σε κάτι άλλο κύριοι Υπουργοί το οποίο έθιξα και στην χθεσινή επίσκεψη του κ. Υφυπουργού στην Κοζάνη και είναι μια σκέψη δευτερογενής σε σχέση με τη συζητούμενη συμφωνία, αλλά πάντως συνάπτεται με τα κέρδη που θα αποκομίσει και αναμένονται αυτά να είναι σημαντικά, εφόσον οι έρευνες επαληθευτούν και οι εκτιμήσεις η ελληνική πολιτεία και θα ήταν δίκαιο πιστεύω κύριε Υπουργέ, εφόσον πράγματι προκύψουν τέτοια κέρδη, η αξιοποίηση ανθρακικών προϊόντων όπως είναι το φυσικό αέριο να υποστηρίξουν την επόμενη μέρα της απολιγνιτοποίησης και τις περιοχές που βρίσκονται σε μετάβαση. Το Ταμείο Δίκαιης Μετάβασης να χρηματοδοτηθεί με ένα ποσοστό, ακόμα και πολύ μικρό θα είναι πολύ σημαντικό και θα υποστηρίξει όλες εκείνες τις δράσεις που απαιτούνται μετά τη λήξη του τρέχοντος προγράμματος, για την υποστήριξη αυτών των περιοχών και αυτών των κοινωνιών. Είναι δεδομένο ότι θα χρειαστούν περαιτέρω



παρεμβάσεις στο εθνικό σκέλος. Προφανώς μπορεί να υπάρξει κάποιο ευρωπαϊκό χρηματοδοτικό εργαλείο, αλλά στο εθνικό σκέλος μπορούν τέτοια έσοδα να υποστηρίξουν αυτές τις περιοχές. Θα είναι κοινωνικά και αναπτυξιακά δίκαιο στο πλαίσιο της ισόρροπης ανάπτυξης της πατρίδας μας. 
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): Τον λόγο έχει η κυρία Καραγεωργοπούλου.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Οι συμβάσεις μίσθωσης υπογράφηκαν στις 16 Φεβρουαρίου στο Μέγαρο Μαξίμου, 10 ημέρες πριν από την έκδοση της εμβληματικής απόφασης του Ποινικού Δικαστηρίου του 2ου  Πλημμελειοδικείου Αθηνών που αφορά στη δίκη των υποκλοπών, με σαφείς αιχμές ως προς τα αδικήματα κατασκοπείας και περαιτέρω ανάγκης διερεύνησης και αυτού του αδικήματος και σε άλλους κύκλους. Το λέω αυτό γιατί στις 16/2 και λίγο αργότερα, ήταν ήδη γνωστό ποια είναι ακριβώς τα πραγματικά περιστατικά που αφορούν στο περιβάλλον μέσα στο οποίο είχαν διαμορφωθεί οι συνθήκες για την υπογραφή αυτών των συμβάσεων μίσθωσης. 
Η CHEVRON είχε ήδη ισχυρή παρουσία στην περιοχή της Ανατολικής Μεσογείου, δεδομένου ότι διαχειρίζεται μεγάλα κοιτάσματα φυσικού αερίου, το Λεβιάθαν και το Ταμάρ ανοιχτά του Ισραήλ, καθώς και το Aphrodite στην ΑΟΖ της Κυπριακής Δημοκρατίας. Η παρουσία της είχε ενισχυθεί σημαντικά μετά την εξαγορά της NOBLE ENERGY το 2020 μέσω της οποίας η CHEVRON απέκτησε συμμετοχές σε κομβικά ενεργειακά έργα της Ανατολικής Μεσογείου. Συνεπώς, σε αυτό το γεωπολιτικό περιβάλλον υπογράφηκαν οι Συμβάσεις Μίσθωσης στις 16 Φεβρουαρίου στο Μέγαρο Μαξίμου. 
Τι συμβαίνει όμως τις τελευταίες 6 ημέρες; Η Μέση Ανατολή βρίσκεται σε μια κατάσταση ανοιχτής στρατιωτικής σύγκρουσης και ήδη αυτό το συγκεκριμένο περιβάλλον και τα πραγματικά περιστατικά που διαμορφώνουν τις συνθήκες για να υπογράφονται Συμβάσεις έχουν τροποποιηθεί σημαντικά. Επομένως, τίθενται τα εξής ερωτήματα.  Με την ενεργειακή ασφάλεια της περιοχής να έχει μεταβληθεί σημαντικά, έχουν αξιολογηθεί οι πιθανές επιπτώσεις στην ασφάλεια των εγκαταστάσεων;  Έχει επανεκτιμηθεί το γεωπολιτικό ρίσκο της επένδυσης; Δεν θα έπρεπε να απαιτούνται πρόσθετες ρήτρες ή εγγυήσεις για το Δημόσιο; Η Βουλή δεν είναι επικυρωτήριο συμφωνιών ως απλός μηχανισμός και οι φυσικοί πόροι της χώρας δεν ανήκουν σε εταιρείες, ανήκουν στο Ελληνικό Δημόσιο, δηλαδή, στην ελληνική κοινωνία. 
Πριν εξετάσουμε διατάξεις των συμβάσεων που καλούμαστε να κυρώσουμε, θα ήθελα να ρίξουμε κάποιο φως στο στάδιο του προσυμβατικού ελέγχου που διενεργήθηκε από το 5ο  Κλιμάκιο του Ελεγκτικού Συνεδρίου, το οποίο άκουσα ότι προτάθηκε ως φορέας αλλά δυστυχώς δεν κλήθηκε στους φορείς που ανακοινώθηκαν πριν από λίγη ώρα και νομίζω ότι θα έπρεπε να έχει πρωταγωνιστικό ρόλο στην παρουσία φορέων. Το 5ο  Κλιμάκιο του Ελεγκτικού Συνεδρίου εξέδωσε τις Πράξεις 3, 4, 5 και 6 του 2026 με τις οποίες εξέτασε τους όρους των συμβάσεων μίσθωσης για την έρευνα και εκμετάλλευση των υδρογονανθράκων. Από τις Πράξεις αυτές προκύπτουν ορισμένα σημεία που έχουν ιδιαίτερη σημασία και τα οποία η Βουλή οφείλει να εξετάσει πολύ προσεκτικά πριν προχωρήσει στην κύρωση συμβάσεων. 




Το λέω αυτό, γιατί ο προσυμβατικός έλεγχος δεν είναι τυπική διαδικασία και το γνωρίζετε πολύ καλά. Είναι ο θεσμικός έλεγχος που διασφαλίζει ότι οι όροι μιας Σύμβασης είναι συμβατοί με το ισχύον νομικό πλαίσιο και ότι δεν δημιουργούνται δεσμεύσεις για το δημόσιο πέραν όσων επιτρέπει ο νόμος και για τον λόγο αυτό θα αναφερθώ σε ορισμένα συγκεκριμένα σημεία που επισημαίνονται στις Πράξεις του 5ου Κλιμακίου. Όπως προκύπτει από τις σελίδες 19 και 20 των Πράξεων 5 και 6 του κλιμακίου επισημαίνεται ότι σε περίπτωση σύναψης διεθνούς συμφωνίας οριοθέτησης ΑΟΖ ή Υφαλοκρηπίδας  ο εκμισθωτής δύναται να αναθεωρήσει τις γεωγραφικές συντεταγμένες της συμβατικής περιοχής. Προβλέπεται επίσης ότι το τμήμα της περιοχής που βάσει της συμφωνίας οριοθέτησης βρίσκεται εκτός της ελληνικής Υφαλοκρηπίδας  ή ΑΟΖ παύει να αποτελεί μέρος της Σύμβασης και τα δικαιώματα του μισθωτή επί του τμήματος αυτού εκλείπουν, ενώ προβλέπεται και επιστροφή των καταβληθέντων ανταλλαγμάτων αναλογικά με το τίμημα που αφαιρείται. 
Επομένως, οι κυρούμενες συμβάσεις ενσωματώνουν ρητή ρήτρα προσαρμογής σε περίπτωση μελλοντικής διεθνούς οριοθέτησης με συγκεκριμένες νομικές και οικονομικές συνέπειες. 
Η Βουλή καλείται να κυρώσει με νόμο συμβάσεις που σύμφωνα με τις Πράξεις 5 και 6 του 5ου Κλιμακίου του Ελεγκτικού Συνεδρίου περιλαμβάνουν προσθήκη στο άρθρο 30 σχετικά με το ενδεχόμενο μελλοντικής διεθνούς οριοθέτησης ΑΟΖ ή Υφαλοκρηπίδας. Δεδομένου, λοιπόν, ότι η Βουλή οφείλει να κυρώνει ακριβώς το κείμενο που ελέγχθηκε στον προσυμβατικό έλεγχο η ερώτησή μου είναι, το άρθρο 30 των συμβάσεων που κυρώνονται σε λίγες μέρες ταυτίζεται πλήρως με το κείμενο που εξέτασε το 5ο Κλιμάκιο του Ελεγκτικού Συνεδρίου; Θα ήθελα πραγματικά να διευκρινίσετε αν έχει ζητηθεί και δοθεί ρητή γνώμη του Υπουργείου Εξωτερικών επί της συγκεκριμένης ρήτρας, δεδομένου ότι συνδέεται με ενδεχόμενη διεθνή συμφωνία οριοθέτησης. Για ποιο λόγο προβλέπεται ότι η ημερομηνία οριοθέτησης μπορεί να προηγείται της έναρξης ισχύος της διεθνούς συμφωνίας και ποιες ακριβώς έννομες συνέπειες παράγει αυτό το χρονικό σημείο ως προς τα δικαιώματα και τις υποχρεώσεις των μερών; Έχει αποτιμηθεί η ενδεχόμενη δημοσιονομική επίπτωση από την πρόβλεψη επιστροφής θεματικών αποζημιώσεων και πρόσθετων ανταλλαγμάτων σε περίπτωση ενεργοποίησης της ρήτρας του άρθρου 30;
 Δεν πρόκειται για θεωρητικά ζητήματα, αλλά αφορούν συγκεκριμένες προβλέψεις που καταγράφονται στις σελίδες 19 και 20 των Πράξεων 5 και 6 του 5ου Κλιμακίου του Ελεγκτικού Συνεδρίου. Με τις 4 αυτές συμβάσεις καλούμαστε να κυρώσουμε ένα πλαίσιο πολυετούς δέσμευσης θαλάσσιων περιοχών ιδιαίτερης στρατηγικής σημασίας και ένα κρίσιμο σημείο αφορά επίσης το οικονομικό καθεστώς της εκμετάλλευσης, όπως αυτό προβλέπεται στο άρθρο 13 των συμβάσεων.
[bookmark: _Hlk223620618]Σύμφωνα με το άρθρο 13.2, το μίσθωμα που καταβάλλεται στο δημόσιο υπολογίζεται ως ποσοστό επί των παραχθέντων και διασωθέντων υδρογονανθράκων. Το ποσοστό αυτό δεν είναι σταθερό, είναι κλιμακωτό και συνδέεται με το λεγόμενο συντελεστή R, δηλαδή τη σχέση σωρευτικών ακαθάριστων εσόδων προς σωρευτικές δαπάνες του έργου. Με βάση τη ρύθμιση της σύμβασης, όταν ο συντελεστής R βρίσκεται στα χαμηλά επίπεδα της κλίμακας, το μίσθωμα του δημοσίου περιορίζεται στο 4% της παραγωγής, ενώ αυξάνεται σταδιακά σε 6%, 7%, 9% και φτάνει έως 15 %, μόνο όταν ο συντελεστής R υπερβεί το επίπεδο 2, δηλαδή όταν τα σωρευτικά έσοδα της εταιρείας υπερβούν σημαντικά τις σωρευτικές δαπάνες.




Πρακτικά αυτό σημαίνει, ότι κατά τα πρώτα στάδια ενός τέτοιου έργου, όταν οι επενδύσεις και οι λειτουργικές δαπάνες είναι ιδιαίτερα υψηλές, το δημόσιο ενδέχεται να λαμβάνει για σημαντικό χρονικό διάστημα το κατώτατο επίπεδο μισθώματος της τάξης του 4% ή 6% της παραγωγής. Το ζήτημα αυτό αποκτά ιδιαίτερη σημασία, αν ληφθεί υπόψη ότι στον υπολογισμό του συντελεστή R λαμβάνονται υπόψη ευρύ φάσμα δαπανών, που συνδέονται με την ανάπτυξη, τη λειτουργία, τη χρηματοδότηση και την αποξήλωση των εγκαταστάσεων. Συνεπώς, η εξέλιξη του συντελεστή R και άρα το πραγματικό ποσοστό συμμετοχής του δημοσίου στην αξία της παραγωγής εξαρτάται από τεχνικές και οικονομικές παραμέτρους, που δεν αποτυπώνονται στην παρούσα Κύρωση.  
Στο άρθρο 13.9 της Σύμβασης προβλέπεται ότι κάθε συνμισθωτής δικαιούται να εξάγει ελεύθερα το μερίδιο υδρογονανθράκων που του αναλογεί από την παραγωγή. Η σύμβαση δεν θεσπίζει υποχρέωση διάθεσης της παραγωγής στην ελληνική αγορά, πέραν της δυνατότητας του δημοσίου να λάβει το μίσθωμα σε είδος, σύμφωνα με το άρθρο 13.3, με συνέπεια η συμβολή της εκμετάλλευσης των κοιτασμάτων στην ενεργειακή ασφάλεια της χώρας εξαρτάται σε μεγάλο βαθμό από τον τρόπο άσκησης του δικαιώματος αυτού από το δημόσιο. 
Υπό το πρίσμα αυτό, τίθεται ένα εύλογο και απολύτως θεσμικό ερώτημα, έχει εκπονηθεί από το Υπουργείο ή από το Γενικό Λογιστήριο του Κράτους κάποια συγκεκριμένη εκτίμηση, για το ποιο θα είναι στην πράξη το μέσο ποσοστό μισθώματος που αναμένεται να εισπράξει το δημόσιο κατά τη διάρκεια ζωή του έργου. Υπάρχει τεκμηριωμένη αποτίμηση της συνολικής οικονομικής απόδοσης των συμβάσεων για το δημόσιο, λαμβάνοντας υπόψη τη λειτουργία του συντελεστή R, τη χρονική εξέλιξη της παραγωγής και τη φορολογική μεταχείριση του έργου; Και αυτό διότι, η Βουλή καλείται να κυρώσει ένα πλαίσιο εκμετάλλευσης που μπορεί να διαρκέσει δεκαετίες και να δεσμεύσει σημαντικούς εθνικούς πόρους και για τον λόγο αυτό είναι απολύτως θεμιτό να γνωρίζουμε με σαφήνεια ποια είναι η πραγματική οικονομική συμμετοχή του ελληνικού δημοσίου σε αυτή τη δραστηριότητα. 
Τέλος, και ευχαριστώ για την ανοχή, το άρθρο 14 δεν καθορίζει απλά ένα φορολογικό συντελεστή, θεσπίζει ένα ειδικό φορολογικό καθεστώς με ορίζοντα δεκαετιών, το οποίο περιλαμβάνει παρέκκλιση από το γενικό φορολογικό πλαίσιο, εκτεταμένες εκπτώσεις δαπανών και ρήτρα μη επιβολής πρόσθετων επιβαρύνσεων. 
Σύμφωνα, επίσης, με το άρθρο 13 το μίσθωμα του δημοσίου κυμαίνεται από 4% έως 15% της παραγωγής, ανάλογα με τον συντελεστή R. Έχει εκπονηθεί από το Υπουργείο ή το Γενικό Λογιστήριο του Κράτους ένα μοντέλο σεναρίων, που να αποτυπώνει την πιθανή εξέλιξη των δημοσίων εσόδων, με βάση τους όρους μισθώματος του άρθρου 13 και το φορολογικό καθεστώς του άρθρου 14; 
Χωρίς τέτοια ανάλυση η Βουλή καλείται να κυρώσει ένα μακροχρόνιο οικονομικό φορολογικό πλαίσιο, χωρίς καμία σαφή εικόνα της πιθανής οικονομικής του απόδοσης για το δημόσιο. 
Ευχαριστώ. 
ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): Και εμείς ευχαριστούμε, κυρία συνάδελφε. 
Παρακαλώ, κύριε Παρασύρη, έχετε ζητήσει τον λόγο.
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ (Εισηγητής της Μειοψηφίας): Κυρία Πρόεδρε, επειδή εκπροσωπώ την Αξιωματική Αντιπολίτευση και ακούσατε ότι η ομιλία μου ήταν πολύ καυστική απέναντι στον Υπουργό και αναμένω τις απαντήσεις. Όμως, όταν μιλάμε για εκτιμήσεις, γιατί άκουσα τη συνάδελφο τώρα, και στο δημόσιο λόγο εισερχόμαστε για το τι περιμένουμε, θα πρέπει να γνωρίζουμε -τουλάχιστον εμείς που συμμετέχουμε στην Επιτροπή- ότι απ’ τη στιγμή που δεν έχει μπει ακόμα τρυπάνι, να δούμε μια δοκιμαστική εκτίμηση για το τι πρόκειται να φέρει η κάθε πειραματική γεώτρηση, δεν μπορούμε να κάνουμε εκτιμήσεις. Και το λέω αυτό προς όλα τα μέρη, ούτε να είναι υπεραισιόδοξοι από την Κυβέρνηση ότι θα σωθεί η χώρα, ενδεχομένως αύριο το πρωί, με βάση τους συντελεστές R, τα ανταποδοτικά κ.λπ., αλλά ούτε και να είμαστε απαισιόδοξοι. Εάν δεν υπάρχει ένα ερευνητικό γεωτρύπανο στο οποίο θα έχουμε κάποια δεδομένα, δεν μπορούμε να βγαίνουμε να λέμε ούτε και μπορούν να προσομοιωθούν κάποια σενάρια. 
Υπουργό να τα πει αυτά και τα λέτε εσείς; 
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ (Εισηγητής της Μειοψηφίας): Γιατί κάνουμε αντιπολίτευση γενικά, επειδή ακούω πολλά και διάφορα. 
ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): Κύριε συνάδελφε, ακούστηκαν πολλά, είμαστε από τη 1.00 το μεσημέρι εδώ. Σαφώς όλοι οι συνάδελφοι και οι Εισηγητές και οι Ειδικοί Αγορητές αλλά και οι συνάδελφοι που ζήτησαν να μιλήσουν και εντός της Επιτροπής και οι συνάδελφοι-μη μέλη της Επιτροπής που ήρθαν να μιλήσουν, έθεσαν προβληματισμούς. Οπότε, κύριε Παρασύρη και κυρία Καραγεωργοπούλου δεν υπάρχει λόγος να κάνετε διάλογο μεταξύ σας γιατί, ούτως ή άλλως, την συνεδρίαση θα κλείσει ο Υπουργός με τη δική του τοποθέτηση, που όπως καταλάβατε όλοι ανυπομονούν να την ακούσουν. 
Επομένως, στο σημείο αυτό τον λόγο έχει ο Υπουργός, κ. Παπασταύρου. 
ΕΛΕΝΗ ΚΑΡΑΓΕΩΡΓΟΠΟΥΛΟΥ (ομιλεί εκτός μικροφώνου): Γιατί δεν αφήνετε τον 
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Θα ήθελα να ευχαριστήσω τα μέλη της Επιτροπής για τις απόψεις τους και τις παρατηρήσεις τους. 
Με ιδιαίτερη χαρά και θεσμική ευθύνη φέρνουμε στη Βουλή τις 4 συμβάσεις μίσθωσης για την παραχώρηση του δικαιώματος έρευνας και εκμετάλλευσης υδρογονανθράκων μεταξύ της ελληνικής πολιτείας και της κοινοπραξίας της CHEVRON και της HELLENiQ ENERGY. 
Επειδή αναφερθήκατε όλοι, και είναι πολύ λογικό, στο διεθνές γεωπολιτικό περιβάλλον, νομίζω είναι σαφές ότι στο διεθνές περιβάλλον της αβεβαιότητας στην οποία ζούμε η οικονομική και πολιτική σταθερότητα μιας χώρας, η αποτρεπτική της στρατιωτική δύναμη και η ενεργειακή της ανθεκτικότητα αποκτούν πρωταρχική σημασία για κάθε χώρα. 
Ευτυχώς η πατρίδα μας σε επίπεδο οικονομικής και πολιτικής σταθερότητας έχει ρυθμούς ανάπτυξης διπλάσιους από τον ευρωπαϊκό μέσο όρο, έχει την ανεργία από το 19 που ήταν το 2019 να είναι κάτω από 8%, έχει, όπως είπε ο Εισηγητής, τη μεγάλη τιμή ο Πρόεδρος του Eurogroup να είναι ο Κυριάκος Πιερρακάκης και πριν από μια ημέρα να έχει συνάντηση με την Πρόεδρο της Ευρωπαϊκής Κεντρικής Τράπεζας, την Πρόεδρο της Ευρωπαϊκής Επιτροπής και τον Πρόεδρο του Ευρωπαϊκού Συμβουλίου, αλλά συγχρόνως να έχουμε την ισχυρότερη παρά ποτέ αποτρεπτική δύναμη και να χαράσσουμε δρόμους, γιατί δεν πρέπει να μείνει ασχολίαστο ότι η αντίδραση, η απόφαση του Έλληνα Πρωθυπουργού να στείλει τις 2 φρεγάτες Belharra, με το σύστημα Κένταυρος και τα 2 ζεύγη των αναβαθμισμένων F-16 ήταν πρώτη και μετά ακολούθησε ο Γάλλος Πρόεδρος και o Βρετανός



Πρωθυπουργός. Γιατί, όταν μιλάμε σε ευρωπαϊκό επίπεδο και στο Ευρωπαϊκό Λαϊκό Κόμμα και στο Ευρωπαϊκό Σοσιαλιστικό Κόμμα και στην Ευρωπαϊκή Αριστερά για κοινή ευρωπαϊκή συνεργασία στην άμυνα και αλληλεγγύη, αυτό δεν πρέπει να είναι λόγια. Η Κυπριακή Δημοκρατία είναι μέλος της ΕΕ και οφείλουμε όλοι να έχουμε αλληλεγγύη στα θέματα όταν δέχεται ένα κράτος μέλος επίθεση. 
Σήμερα, όμως, μιλάμε για την ενεργειακή ανθεκτικότητα και δεν είναι υπερβολή να πούμε ότι γίνεται ένα πολύ σημαντικό βήμα για την πατρίδα μας. Θα τολμούσα να πω γίνεται ένα άλμα, γιατί με τις Συμφωνίες με τη CHEVRON και με την Exxon Mobil ουσιαστικά η πατρίδα μας κάνει ένα καθοριστικό βήμα, από ένας αξιόπιστος κόμβος ενέργειας να βάλει τα θεμέλια για παραγωγή φυσικού αερίου. 
Πολύ σωστά επισημάνθηκε ότι αυτή η προοπτική δεν μπορεί να προεξοφληθεί γιατί στηρίζεται στο εάν είναι εμπορικά εκμεταλλεύσιμα τα κοιτάσματα αυτά. Όμως, όπως δεν μπορεί να προεξοφληθεί δεν μπορεί και να υποτιμηθεί, γιατί υπάρχει μια προσπάθεια η οποία μπορεί να οδηγήσει σε σημαντικούς δημόσιους πόρους για τις επόμενες γενιές. Ο ενεργειακός αξιόπιστος κόμβος δεν ήταν μια νομοτελειακή εξέλιξη. Η Κυβέρνηση του Κυριάκου Μητσοτάκη επένδυσε στο φυσικό αέριο από το 2019, επένδυσε συστηματικά. Διεύρυνε τη δυναμικότητα της Ρεβυθούσας, προχώρησε στον TAP, στη διασύνδεση του IGB και ακόμα και τώρα προχωρά και έχουμε τους σταθμούς συμπίεσης φυσικού αερίου στην Κομοτηνή και στον Αμπελιά. Αυτές είναι επενδύσεις όπως στον Αμπελιά που ήμασταν πριν ένα μήνα και είναι μια τις μεγαλύτερες επενδύσεις στη Θεσσαλία, 74 εκατομμύρια και θέσεις εργασίας. 
Αυτό γίνεται σε μια περίοδο πριν την κρίση στην Ουκρανία και είναι ακριβώς αυτές οι υποδομές που μας επέτρεψαν να μετατρέψουμε τη γεωγραφική μας θέση σε γεωπολιτικό πλεονέκτημα. Γιατί, όταν η ΕΕ πρώτη από την Αμερική αποφάσισε την απεξάρτηση από το ρωσικό φυσικό αέριο και για να είμαι ειλικρινής, δεν άκουσα τις τοποθετήσεις των κομμάτων σε σχέση με αυτό, όταν όμως η Ευρωπαϊκή Επιτροπή και το Συμβούλιο των Υπουργών ομόφωνα αποφάσισε την απεξάρτηση από το ρωσικό φυσικό αέριο η χώρα μας με τις υποδομές που έχει και τη γεωγραφική θέση που έχει και την πολιτική σταθερότητα, αναδείχτηκε σαν η πύλη εισόδου για το αμερικανικό φυσικό αέριο στην περιοχή και από ενεργειακός κόμβος τώρα, φιλοδοξούμε να προχωρήσουμε και να γίνουμε και παραγωγός φυσικού αερίου. 
Μπορεί να έχουμε διαφωνίες. Δεσμευόμαστε, όμως, ότι οι διαδικασίες θα τρέξουν με τέτοιους ρυθμούς που σε 12 μήνες από τώρα στις αρχές του 2027 θα επιχειρήσουμε να έχουμε την πρώτη ερευνητική γεώτρηση στο Ιόνιο μετά από σχεδόν μισό αιώνα και αυτό όπως σωστά επισημάνθηκε θα είναι μια πορεία εθνικής επιτυχίας που ξεκίνησε από τον νόμο του Γιάννη Μανιάτη το 2011 και είναι κάτι που αδικείτε όταν λέτε ότι δεν αναγνωρίζεται. Δεν υπάρχει δημόσια τοποθέτηση που έχω κάνει που δεν το αναγνωρίζω. Γιατί, άλλωστε να μην το κάνω; Γιατί να μην το κάνουμε; 
Το τι πέρασε το ΣΥΡΙΖΑ το γνωρίζουν όλοι. Να μην αναγνωρίσω ότι δεν εγκατέλειψε την προσπάθεια για τους υδρογονάνθρακες; Δεν την εγκατέλειψε. Δεν την σαμπόταρε. Αυτή είναι η αλήθεια, γιατί να μη το αναγνωρίσω;. Αν εννοούμε ότι είναι εθνική υπόθεση πρέπει όλοι να αναγνωρίζουμε ότι συνέδραμε και ο άλλος. Διαφορετικά, λέμε ότι είναι εθνική υπόθεση, αλλά δεν το σεβόμαστε. 





Πέρα από τον Γιάννη Μανιάτη, επί πρωθυπουργίας Γιώργου Παπανδρέου και η Κυβέρνηση Σαμαρά - Βενιζέλου έκανε τις προκηρύξεις του 2014. Ο ΣΥΡΙΖΑ ήρθε μετά και δεν την εγκατέλειψε την προσπάθεια. Θέλω να πω ότι είναι μια διαδρομή που ξεκίνησε το 2014. Με το Κατάκολο και τον Πατραϊκό δεν φτάσαμε στο παραπάνω βήμα. Το 2019 με την TOTAL και την Exxon Mobil δεν φτάσαμε στο παραπάνω βήμα. Τώρα, είναι η ώρα αυτή η διαχρονική εθνική προσπάθεια με κόμματα και κυβερνήσεις διαφορετικά να φτάσει στο σημείο της εξερεύνησης. Να δούμε η ερευνητική γεώτρηση για το αν έχουμε εμπορικά εκμεταλλεύσιμα κοιτάσματα και αυτό προσπαθούμε να κάνουμε. Όπως και στο Ιόνιο ο χρόνος είναι σε 12 μήνες από τώρα να έχουμε την πρώτη ερευνητική γεώτρηση, η φιλοδοξία είναι και στην περίπτωση της CHEVRON και της HELLENIC ENERGY που συζητάμε σήμερα, να έχουμε ήδη στο δεύτερο μισό της χρονιάς που τρέχει τις πρώτες γεωφυσικές μελέτες.
Αυτή η πρόοδος είναι ουσιαστικά ότι μπαίνουμε στο δεύτερο κεφάλαιο που μας οδηγεί στην παραγωγή υδρογονανθράκων, αν τα κοιτάσματα είναι εμπορικά εκμεταλλεύσιμα. Κανείς δεν είπε ότι θα γίνουμε Μέση Ανατολή, θα γίνουμε Κατάρ ή θα γίνουμε Ηνωμένα Αραβικά Εμιράτα ή Νορβηγία. Όμως, είναι ένας πλούτος της πατρίδας μας και οφείλουμε με υπεύθυνο τρόπο να διερευνήσουμε αν θα τον εκμεταλλευτούμε και θεωρώ ότι αυτό κάνουμε με αυτές τις συμβάσεις. Στην πραγματικότητα, με την υπογραφή τους και την κύρωση τους διπλασιάζονται οι περιοχές της ελληνικής δικαιοδοσίας που έχουμε εξερεύνηση και είναι πολύ σημαντικό. Επίσης, είναι σαφές ότι μια ιδιωτική συμφωνία δεν εκχωρεί, όμως, το γεγονός ότι οι δύο μεγαλύτερες ιδιωτικές εταιρείες ενέργειας του κόσμου ενεργοποιούνται στην Ελλάδα. Δεν έχει κάποιο νόημα; Δεν δείχνει μια ψήφο εμπιστοσύνης στη χώρα μας; Δεν σημαίνει ότι αυτές οι δύο εταιρίες βρίσκουν ότι εδώ αξίζει να επενδύσουν; 
Το είπε πολύ σωστά ο κύριος Κωνσταντινίδης και όταν μία περιοχή που δεν είναι οριοθετημένη, για την οποία τον Αύγουστο, τα θυμάστε, βγαίνανε βίντεο από συναντήσεις της τουρκικής εταιρείας πετρελαίου, με τη Λιβύη και λέγανε και κάνανε στάσεις. Όταν αυτή, η εταιρεία έρχεται και λέει αυτό, δεν ακούω τι λένε οι άλλοι. Εγώ έρχομαι και υπογράφω. Δεν μας βοηθάει; Δεν μας ενδυναμώνει; Μας αποδυναμώνει;  Δηλαδή, να κάνουμε κριτική αλλά υπάρχουν κάποια πράγματα, τα οποία δεν μπορούμε και δεν πρέπει. Δεν πρέπει, γιατί είναι εθνική υπόθεση, είναι 15 χρόνια. Είναι 15 χρόνια, 3 διαφορετικές κυβερνήσεις, είναι εθνική υπόθεση. Κριτική, ναι, αλλά μας παρακολουθούν. Στην πραγματικότητα αυτή τη στιγμή, κάνουμε το επόμενο μεγάλο βήμα, το άλμα για να αναπτύξουμε τον τομέα υδρογονανθράκων και πρέπει στα πράγματα τα οποία προστατεύουν τα κυριαρχικά μας δικαιώματα και βοηθάνε τη θέση μας, να είμαστε απόλυτα ακριβείς.
[bookmark: _Hlk223621769] Τον Ιούνιο του 2025, στα συμπεράσματα του Ευρωπαϊκού Συμβουλίου, αναφέρεται ότι το Τουρκολυβικό μνημόνιο, το παράνομο και άκυρο Τουρκολυβικό μνημόνιο, δεν παράγει έννομα αποτελέσματα. Το λέει η ΕΕ, το λέει το Ευρωπαϊκό Συμβούλιο. Παραβιάζει κυριαρχικά δικαιώματα 3ων Κρατών και δεν παράγει έννομα αποτελέσματα και μετά την απόφαση αυτή, του Ευρωπαϊκού Συμβουλίου, έρχεται η δεύτερη μεγαλύτερη ιδιωτική εταιρεία στην Αμερική και στον κόσμο και λέει; «δεν ακούω τι λέει η Λιβύη, έρχομαι και λέω προχωρώ». Δεν ενισχύει αυτό τη θέση μας; Τι την κάνει, την αποδυναμώνει; Δηλαδή, είναι πολύ σημαντικό τα βήματα που γίνονται τα οποία δεν οφείλονται σε μία μόνο κυβέρνηση, αλλά σε μια πορεία, να τα αντιμετωπίζουμε με τον ίδιο θεσμικό σεβασμό. 




Οι παρατηρήσεις οι οποίες έγιναν έχουν να κάνουν με συγκεκριμένες παραμέτρους της σύμβασης και θα προσπαθήσω να απαντήσω στις περισσότερες. Η κυρία Πέρκα λείπει, αλλά θα ήθελα να μπορεί να έρθει για το θέμα των ΑΠΕ και της Δυτικής Μακεδονίας που θα απαντήσει ο Υφυπουργός. Όσο αναφορά την αναγνώριση του έργου του Γιάννη Μανιάτη, τα είπα πριν, δεν θέλω να τα επαναλάβω.
Η συμβατική πρόβλεψη, ακόμη και ακραίων περιπτώσεων, είναι μια νομική πρακτική που έχει να κάνει με την προστασία και την κατανομή της ευθύνης, την οποιαδήποτε αποζημιωτική προστασία και το δικαίωμα που μπορεί να έχει κάποιος. Δεν συνιστά αποδοχή ή αναγνώριση των περιπτώσεων αυτών και ακριβώς, επειδή ο Γιάννης Μανιάτης το είπε και εσείς είπατε, ότι υπάρχει αυτή η «μέση γραμμή» μεταξύ Νοτίως της Κρήτης και της Λιβύης, αν αυτή η «μέση γραμμή» με οποιονδήποτε τρόπο μετακινηθεί, θα συμπαρασύρει το πλευρικό. Αυτό είναι. Δεν υπάρχει τίποτε άλλο και όπως είχαμε κάνει τη συζήτηση στο νομοσχέδιο για το CCS, με είχατε ρωτήσει για τον ΑΔΜΗΕ και σας είχα πει με πολύ μεγάλη ειλικρίνεια και αμεσότητα, ότι εμείς δεν πρόκειται να απεμπολήσουμε τη θέση του Κράτους στις υποδομές. Με τον ίδιο τρόπο σας λέω και τώρα, ότι το πλευρικό έχει να κάνει με την οποιαδήποτε μετακίνηση του Νότιου.
Είναι αλήθεια ότι, στο Ινστιτούτο υπήρχε στη Σύμβαση της Total και το Γαλλικό. Όμως, το Γαλλικό επειδή ανήκει, στο γαλλικό κράτος και είχε ζητηθεί από την Total, που είναι γαλλική εταιρεία, εκτιμήθηκε ότι θα διευκόλυνε πολύ περισσότερο τις συζητήσεις, με μία εταιρεία η οποία είναι από την Αμερική να μην υπάρχει. Όμως, η ασφαλιστική δικλείδα υπάρχει. Υπάρχει, γιατί ουσιαστικά στην περίπτωση σύγκρουσης συμφερόντων, δεν μπορεί να οριστεί αποκλειστικός εμπειρογνώμων, ο οποίος δεν περνάει και από τον εκμισθωτή. Οπότε, μην διαβάζουμε σε αυτό, κάτι πέρα από το γεγονός ότι την Total, καθώς ήτανε γαλλική, την είχε ζητήσει το Γαλλικό Ινστιτούτο. 
Όσον αφορά την αντίφαση της κυβέρνησης. Μεγαλύτερη αντίφαση από το γεγονός ότι η κυβέρνηση ΣΥΡΙΖΑ διαπραγματεύτηκε τις συμβάσεις της EXON MOBIL και της Total, τις υπέγραψε o κ. Σταθάκης και ο κ. Τσίπρας είναι πίσω από την ΕΔΕΥΕΠ με τον κ. Πάιατ τον Αμερικανό πρέσβη. Υπογράφονται μπροστά οι συμβάσεις και λίγες ώρες μετά αλλάζει κυβέρνηση και δεν τις ψηφίζει. Αυτό δεν είναι «αντίφαση» αυτό είναι «κωλοτούμπα». Τις διαπραγματεύτηκε, τις υπέγραψε, φωτογραφήθηκε μαζί τους αλλά άλλαξε κυβέρνηση και μετά δεν τις ψήφισε. Αν μια φράση του κυρίου Μητσοτάκη στον ΟΗΕ και η πράξη αυτή είναι αντίφαση, αυτό τι είναι; Συγγνώμη, αλλά είναι κάτι το οποίο ειλικρινά δεν περίμενα ποτέ ότι στο συγκεκριμένο θέμα θα υπήρχε από τον ΣΥΡΙΖΑ αίσθηση αντίφασης.
 Σχετικά με τη ΔΕΗ. Το 2019 ήταν χρεοκοπημένη σε μια περίοδο που η χώρα μας είχε την ακριβότερη τιμή χονδρικής στην Ευρώπη. Ακριβότερη τιμή- χρεοκοπημένη. Τώρα είμαστε συστηματικά κάτω από το μέσο όρο και σε απόλυτους αριθμούς και σε αγοραστική δύναμη, αυτό δεν σημαίνει ότι κανείς είναι ικανοποιημένος αλλά σίγουρα δεν μπορεί να γίνει σχόλιο για την κατάσταση της ΔΕΗ τότε και τώρα που ουσιαστικά είναι ένας «πρωταθλητής» στη νοτιοανατολική Ευρώπη. Για τα «πυροτεχνήματα», είπα θα γίνουν η ερευνητική γεώτρηση σε 12 μήνες στο Ιόνιο, φιλοδοξούμε να προχωρήσουν οι γεωφυσικές μελέτες στο δεύτερο μισό του 2026 για τη CHEVRON.




Όσον αφορά το σχόλιο που έγινε από εσάς κύριε Καζαμία και από την κυρία Τζάκρη, πάλι να πω ότι η διάταξη αυτή για την ανωτέρα βία είναι ένας τυπικός ορισμός του διεθνούς όρου «force majeure», δηλαδή, είναι τυποποιημένες ορισμός και -δυστυχώς λείπει η κυρία Τζάκρη- υπάρχει στις προηγούμενες συμβάσεις τις οποίες -θα ήθελα να τη ρωτήσω- αλλά εκτιμώ αν δεν κάνω λάθος και ξαναλέω «εκτιμώ αν δεν κάνω λάθος» ότι επειδή ψηφίστηκε το 2018 και ήταν μέρος του ΣΥΡΙΖΑ και δεν είδε στα πρακτικά ότι διαφοροποιήθηκε την έχει ψηφίσει. Άρα, η κυρία Τζάκρη και ο ΣΥΡΙΖΑ ψήφισαν μια διάταξη το 2018 και το 2026 έρχεται και λέει τι είδους διάταξη είναι αυτή και τι κρύβει. Αυτό δεν είναι αντίφαση; Είναι. Ο ΣΥΡΙΖΑ και η Πλεύση Ελευθερίας επικαλούνται τον Αντώνη Σαμαρά τον οποίο πήγε να βάλουν φυλακή, το μεγαλύτερο σκάνδαλο από την εποχή του 1821 αυτό και αν αντίφαση. Δεν θα το σχολιάσω. 
Άλλα σχόλια που έχω εδώ είπα για την κυρία Τζάκρη ότι είναι ένας τυπικός όρος.
Για την κλιματική κρίση θέλω να πω κάτι. Η Κυβέρνηση του Κυριάκου Μητσοτάκη, στη δέσμευση που έχουμε αναλάβει για το 2030 για το 55% είμαστε μέσα στον στόχο και είμαστε από τα 8-10 κράτη που είμαστε μέσα στο στόχο. Το γεγονός ότι αντιλαμβανόμαστε ότι το φυσικό αέριο είναι ένα καύσιμο «γέφυρα» για το οποίο είναι απαραίτητο η χώρα μας να το έχει ως διαφοροποιημένο ενεργειακό μείγμα δεν σημαίνει ότι εγκαταλείπεται η προσπάθεια για να έχουμε ένα πιο καθαρό περιβάλλον. Αυτό είναι δεδομένο. Δεν μπορεί κανείς και δεν μπορεί να ερμηνεύει κανείς ότι όποιος προνοεί για φυσικό αέριο είναι ενάντια στην προσπάθεια προστασίας του περιβάλλοντος. 
Άλλωστε θυμίζω, δύο παραδείγματα. Πρώτον, ότι υπάρχει μια ευρωπαϊκή υποχρέωση για να έχεις το 30% των θαλασσών σου κάτω από προστασία μέχρι το 2030, εμείς είμαστε 35% με τα θαλάσσια πάρκα που τώρα έχει πάει το ένα στο Συμβούλιο της Επικρατείας, άρα, θα είμαστε πολύ πιο νωρίς από το 30% και πολύ πάνω από 30% και θα αναφερθώ και στην μοναδική πρωτοβουλία σε πανευρωπαϊκό επίπεδο που υπάρχει, που είναι το «Αμοργόραμα» που είναι η προσπάθεια προστασίας του περιβάλλοντος της Αμοργού από τους ίδιους, τους ιδιώτες ψαράδες. 
Άρα, το να ερμηνεύει κανείς ότι η πρόνοια για τον διαφοροποιημένο ενεργειακό μίγμα με την ανάπτυξη των HELLENiQ UPSTREAM σημαίνει εγκατάλειψη οποιασδήποτε πρόνοιας για την προστασία του περιβάλλοντος είναι αρκετά αυθαίρετη. Εάν ήθελα να συνοψίσω τα σχόλια, θα ήθελα να δώσω δύο - τρεις βασικές απαντήσεις. Το ΚΚΕ έχει μία συνολική αντίθεση σε αυτή τη σύμβαση, να πω μόνο ότι το ενδεχόμενο του άρθρου 30, γιατί με ρωτήσατε, έχει να κάνει με το ποιος έχει την ευθύνη αποζημίωσης αν κάτι συμβεί.  Αν δεν συμβεί, η σύμβαση προχωράει δεν σταματάει. Γιατί με ρωτήσατε τι γίνεται;  Αυτό δεν υπάρχει, προχωράμε. 
Τα σχόλια συνοψίστηκαν, νομίζω σε δύο βασικές ενότητες. Εάν και κατά πόσο αυτό είναι ένα θεωρητικό σχέδιο, μία θεωρητική κατασκευή, ένα πυροτέχνημα, μια διακήρυξη, η οποία θα μείνει στα χαρτιά και η απάντηση είναι «όχι». Συνήθως έπαιρνε 22 μήνες για να γίνουν οι συμβάσεις. Αυτές έγιναν σε 11 μήνες ακριβώς γιατί αντιλαμβανόμαστε πόσο σημαντικό είναι και αντιλαμβανόμαστε πόσο σημαντικό είναι όχι με όρους δικιάς μας επιτυχίας αλλά σαν όρους μιας σκυταλοδρομίας θεσμικής που υπάρχει μέχρι τώρα. Το δεύτερο έχει να κάνει κυρίως με το άρθρο 30 το οποίο όπως είπα πριν, έχει να κάνει με μία νομική πρόβλεψη της κατανομής και διαχείρισης ευθύνης και σε καμία περίπτωση αυτή η πρόβλεψη, δεν συνιστά αποδοχή αυτού του ενδεχόμενου. 




Επειδή τέθηκαν ερωτήματα για τη Δυτικής Μακεδονία και την απολιγνιτοποίηση, θα ήθελα να απαντήσει ο Υφυπουργός, κ. Τσάφος για τα συγκεκριμένα θέματα.
Ευχαριστώ.
ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): Τον λόγο έχει ο Υφυπουργός, κ. Τσάφος.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ κυρία Πρόεδρε, να κάνω δυο-τρία πολύ σύντομα σχόλια ξεκινώντας με την απολιγνιτοποίηση, διότι ακούστηκαν πολλά σε αυτή την αίθουσα. Οι αντιφάσεις - ακούσατε και τον Υπουργό για το θέμα της αντίφασης. Προσωπικά θα σταθώ σε δυο-τρία ζητήματα.
Απολιγνιτοποίηση. Τα έχουμε πει στο παρελθόν, αλλά νομίζω έχει σημασία να τα επαναλαμβάνουμε.  2005 -2014, μείον 27% η παραγωγή από λιγνίτη στη χώρα. 2005 -2018, 52%. Η μισή μείωση παραγωγής από λιγνίτη έγινε από το 2005 μέχρι το 2018. 2019 έχει γίνει 66% το οποίο όπως αντιλαμβάνεστε ο Πρωθυπουργός μίλησε στον ΟΗΕ τον Σεπτέμβριο του 2019, εκείνη τη στιγμή είχε γίνει τα 2/3 της απολιγνιτοποίησης είχαν γίνει ήδη στη χώρα και τώρα είμαστε στο μείον 92%. Τους πρώτους 2 μήνες η Πτολεμαΐδα έχει δουλέψει 14 μέρες, 12% παραγωγή σε σχέση με την ικανότητα που έχει. «Μπήκε» τις ημέρες που είχαμε τιμή στη χονδρική 125 ευρώ. Εμείς δεν θέλουμε να έχουμε 125 ευρώ και ευτυχώς δεν έχουμε 125 ευρώ, μεσοσταθμικά. Είναι ξεκάθαρο ότι αυτή η μονάδα και ο λιγνίτης γενικά, δεν είναι ανταγωνιστικός στο ελληνικό σύστημα. Άρα τι κάνουμε; Φεύγουμε από τον λιγνίτη, πηγαίνουμε στις ΑΠΕ, θα μιλήσω για τις ΑΠΕ και ειδικά για τη Δυτική Μακεδονία όπου κάνουμε πολλά. Η ΔΕΗ έχει ένα πολύ φιλόδοξο επενδυτικό πλάνο στη Δυτική Μακεδονία. Με φωτοβολταϊκά, με μπαταρίες, με αντλησιοταμίευση τη μετατροπή της Πτολεμαΐδας 5 και φυσικά, ένα εμβληματικό Giga Data Center, το οποίο μπορεί όντως να δώσει μια νέα ώθηση στην περιοχή. 
Να μιλήσω λίγο για τις ΑΠΕ. Δεν καταλαβαίνω πώς είναι δυνατόν να ασκείται κριτική σε μια Κυβέρνηση που έχει ρεκόρ ΑΠΕ, κάθε χρόνο έχουμε νέο ρεκόρ για την παραγωγή από ΑΠΕ που η ΑΠΕ μας έχουν κάνει καθαρό εξαγωγέα ηλεκτρικής ενέργειας. Έχουμε ένα από τα υψηλότερα ποσοστά διείσδυσης ΑΠΕ στον κόσμο, έχουμε προσθέσει στους τελευταίους 12 μήνες 17% στην εγκατεστημένη ισχύ από ΑΠΕ, κυρίως φωτοβολταϊκά. Το 50% της εγκατεστημένης ισχύεις των ΑΠΕ είναι στο Δίκτυο του ΔΕΔΔΗΕ, 100.000 μικρά έργα. 1/3 της εγκατεστημένης ισχύος που μπήκε από το 2019 είναι Ενεργειακές Κοινότητες. Δεν μπορώ να καταλάβω, πώς είναι δυνατόν σε αυτή την Κυβέρνηση να ασκείται η κριτική ότι κάνουμε έρευνες για υδρογονάνθρακες, έχοντας γυρίσει την πλάτη μας στις ΑΠΕ, όταν αυτή είναι η πραγματικότητα των ΑΠΕ. 
Να κλείσω με ένα σχόλιο για το φυσικό αέριο. Ενώ χτυπάμε κάθε χρόνο ρεκόρ στην παραγωγή από ΑΠΕ, πέρυσι είχαμε και ρεκόρ κατανάλωσης φυσικού αερίου, ήμασταν οριακά πάνω από το προηγούμενο ρεκόρ που είχαμε. Ξέρουμε ότι το φυσικό αέριο είναι ένα βασικό καύσιμο, το οποίο θα χρησιμοποιήσουμε στο μέλλον και οποιοδήποτε σενάριο και να δει κανείς για την κατανάλωση της Ευρώπης, γιατί εδώ μιλάμε για έρευνες οι οποίες δεν είναι δυνητικά μόνον για την δική μας κατανάλωση, θα μπορούσαν να τροφοδοτήσουν και την περιφερειακή αγορά, ανάλογα με το μέγεθός τους και πότε και πού θα βρεθούνε αυτά τα κοιτάσματα. 





Δεν υπάρχει κανένα σενάριο που να μην δείχνει την Ευρώπη να καταναλώνει φυσικό αέριο, με μειωμένες ποσότητες φυσικά κάθε χρόνο, μέχρι το 2050 και αυτό το φυσικό αέριο, θα είναι ως επί το πλείστον εισαγόμενο, διότι, η παραγωγή φυσικού αερίου μέσα στην Ευρώπη έχει μειωθεί σημαντικά και νομίζω ότι είναι αυτονόητο, εμείς να λέμε, ότι αν η Ευρώπη είναι να καταναλώνει φυσικό αέριο, αν αυτό το αέριο είναι εισαγόμενο και αν όντως έχουμε κοιτάσματα στην Ελλάδα, γιατί να μην τα παράγουμε εμείς. Μου κάνει φοβερή εντύπωση, να μιλάμε για τις ευρωπαϊκές και τις ελληνικές ανάγκες για φυσικό αέριο και να έχει γίνει μόνο μία αναφορά στη Ρωσία και το γεγονός ότι εδώ και χρόνια η Ευρώπη είχε στο πλάνο της να χρησιμοποιήσει φυσικό αέριο, το οποίο θα έρχονταν από τη Ρωσία. Αυτό το αέριο, φεύγει πια από την εικόνα και είναι λογικό, διάφοροι παραγωγοί, μεταξύ των οποίων και εμείς δυνητικά, να θέλουμε να καλύψουμε αυτό το κενό που δημιουργεί η απώλεια του ρωσικού αερίου στο ευρωπαϊκό μείγμα. 
Δεν βλέπουμε καμία αντίφαση μεταξύ της προσήλωσής μας στις ΑΠΕ, την οποία, όχι μόνο υπηρετούμε, αλλά και επιταχύνουμε και την στρατηγική του ρεαλισμού, που λέει, ότι το φυσικό αέριο, θα το έχουμε και εμείς και η Ευρώπη, για πάρα πολλά χρόνια και αν είναι να το καταναλώνουμε, γιατί να μην το παράγουμε εδώ, αν όντως έχουμε αυτά τα κοιτάσματα. 
Σας ευχαριστώ πολύ. 
[bookmark: _Hlk223622356]ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ (Προεδρεύουσα της Επιτροπής): Και εμείς ευχαριστούμε, κύριε Υπουργέ. Παρακαλώ, κύριοι συνάδελφοι…
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Κυρία Πρόεδρε, μου επιτρέπετε, μια ερώτηση στον Υπουργό.
Κύριε Υπουργέ, πιστεύετε, ότι πρέπει να δείξουμε και αλληλεγγύη απέναντι στην Ισπανία και στον Σάντσεθ που απειλείται από τις Ηνωμένες Πολιτείες, δεδομένου ότι, υποστηρίξατε πως απέναντι στην Κύπρο όλη η Ευρώπη πρέπει να δείξει αλληλεγγύη, δεδομένου ότι είναι κράτος-μέλος;
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Συμφωνείτε εσείς ότι όλοι πρέπει να δείξουμε στην Κύπρο αλληλεγγύη; 
Που δέχθηκε εχθές… 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Φυσικά, συμφωνούμε, συμφωνούμε. 
[bookmark: _Hlk223624182]Απέναντι στην Ισπανία, πιστεύετε ότι πρέπει να δείξουμε αλληλεγγύη, τώρα που απειλείται από τον Πρόεδρο Trump, ή όχι;
ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Δέχθηκε κάποια επίθεση από κάποιο Drone;
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ναι, αποκλεισμό οικονομικό από τον Πρόεδρο Trump, απειλείται. Πιστεύετε ότι πρέπει να του δείξουμε αλληλεγγύη ή όχι;
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Κύριε Υπουργέ, κύριε συνάδελφε, ας μην κάνουμε διάλογο, θα λήξω την συνεδρίαση.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Δεν απαντάει ο Υπουργός. 
Σας ευχαριστώ πολύ, καταλάβαμε.
ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής): Κυρίες και κύριοι συνάδελφοι, στο σημείο αυτό θα λήξω την συνεδρίαση για τη συζήτηση του νομοσχεδίου η οποία θα συνεχιστεί την Τρίτη το πρωί με τη ακρόαση των φορέων.
Σας ευχαριστώ.


Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αλεξοπούλου Χριστίνα, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κυριάκης Σπυρίδων, Κωνσταντινίδης Ευστάθιος, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Γιαννούλης Χρήστος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Καραθανασόπουλος Νικόλαος, Κτενά Αφροδίτη, Μεταξάς Κωνσταντίνος Βασίλειος, Συντυχάκης Εμμανουήλ, Δρίτσας Θεόδωρος, Ζεϊμπέκ Χουσεΐν, Πέρκα Θεοπίστη (Πέτη), Βιλιάρδος Βασίλειος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Αυλωνίτης Αλέξανδρος – Χρήστος, Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.



Τέλος και περί ώρα 16.50’ λύθηκε η συνεδρίαση.



Η ΠΡΟΕΔΡΟΣ ΤΗΣ ΕΠΙΤΡΟΠΗΣ				  Η ΓΡΑΜΜΑΤΕΑΣ



      ΦΩΤΕΙΝΗ ΑΡΑΜΠΑΤΖΗ 		   ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ


